
CUVINT ÎNAINTE 


Cartea de faţă au dorit-o alții mai mult decît am dorit-o 
eu însumi. Am dorit-o și eu pentru că au ținut alții ca această 
carte să existe și m-am angajat la alcătuirea ei prin amintirile 
despre duhovnicii pe care îi cuprinde. 

Cei care au dorit această carte s-au gîndit că e bine ca 
părinții duhovnici, ca îndrumătorii de suflete, ca cititorii în 
general să aibă la îndemînă niște gînduri, niște conceptii, 
niște moduri de a lucra cu oamenii şi aceasta în folosul 
înaintării spre îmbunătăţire. Mi-am dat și eu seama că odată 
cu noi, cei care îi cunoaştem pe duhovnicii de care este 
vorba în această lucrare, se duc din lumea aceasta și 
gîndurile care ar putea fi cuprinse într-o carte, și-am zis că 
e bine să dau o mărturie despre cei pe care i-ar cunoscut, 
despre cei pe care îi cunosc, despre oamenii rînduiți de 
Dumnezeu în vederea binelui şi-a folosului. Aşadar, am 
răscolit în adîncurile sufletului meu și am scos la iveală cîte 
sunt cuprinse în cartea de față și pe-acestea le pun la 
îndemînă iubitorilor de învăţătură şi iubitorilor de osteneală, 
iar cele scrise de mine doresc să fie nu simple informaţii, ci 
temeiuri pentru o viață nouă, pentru o viaţă sfîntă, pentru 
o viaţă pe care să o poată binecuvînta Dumnezeu. 

Unii dintre duhovnicii prezentaţi în rîndurile ce urmează 
au trecut la Domnul și au lăsat în urma lor lumini de gînd, 
gînduri bune pentru gînduri bune, gînduri bune pentru a 
gîndi cît mai bine în dorința omului de-a se apropia de 
Dumnezeu și de a-L mărturisi pe Dumnezeu în această 

viață. În legătură cu aceștia vor fi doar amintirile lor, doar 
gîndurile cîte au rămas după ei și pe care le port în minte 
pentru mine și nu numai pentru mine, ci şi pentru toți 
aceia care le vor cunoaste și le vor folosi. 

Gîndindu-mă la alcătuirea acestei lucrări, am căutat să 
am și unele convorbiri cu părinți duhovnicești, convorbiri 
pe care le-am înregistrat pe casete și le-am realizat anume 
pentru cartea de față. În acest sens am vorbit cu Î.P.S. 
Mitropolit Serafim din Germania și cu P.S. Vasile 
Someșanul din Cluj. Prea Sfinţiile lor au avut bunăvoința 
să răspundă la anumite întrebări, iar convorbirile pe care 
le-am avut împreună le-am cuprins în cartea de față. 

Am avut și alte înregistrări cuprinse în cartea de faţă, 
înregistrări pe care le-am realizat cu prilejul întilnirii cu 
Părintele Mina Dobzeu și cu Părintele Arsenie Papacioc. 
Părintele Mina Dobzeu de la Episcopia de Huși și Părintele 
Arsenie Papacioc de la Schitul „Sfînta Maria” din 
Techirghiol au avut bunăvoința să-mi răspundă la mai multe 
întrebări, pe care acum, cu ajutorul lui Dumnezeu, le 
cuprindem în cartea de față. 

Părinţii duhovniceşti la care mi-a fost luare aminte și 
pe care îi cuprind în rîndurile care urmează sunt părinți 
care, fiecare la locul său și la vremea sa, au însemnat mult 
pentru îmbunătățirea sufletească, pentru despovărarea și 
pentru înseninarea celor ce, cu darul lui Dumnezeu, au 
ajuns la ei şi s-au putut bucura de ceea ce lucrează 
Dumnezeu în sufletele oamenilor spre binele lor. 

Cartea de faţă începe cu o scrisoare în care mă 
legitimez eu pe mine însumi în fața cititorilor. Scrisoarea a 
fost adresată unei credincioase, este o scrisoare lămuritoare 

în ceea ce mă priveşte pe mine și mă bucur că pot să o 
pun în fața celor ce vor să știe cine sunt eu, ce spun eu 
despre mine însumi. În continuare am început în ordine 
ierarhică. Şirul prezentărilor începe cu Înalt Prea Sfinţitul 
Mitropolit Serafim, continuă cu Prea Sfinţitul Vasile 
Someșanul și apoi luarea aminte ne este la alți ostenitori 
în ogorul Domnului, dintre care unii nu mai sunt în această 
viaţă pămîntească, dar au lăsat urme în inimile 
credincioșilor. Mă gîndesc la Părintele Arsenie Boca, la 
Părintele Cleopa și la Părintele Paisie Olaru. La aceștia se 
adaugă și Părintele Serafim Popescu de la Mănăstirea 
Brîncoveanu din Sîmbăta de Sus, care, vreme de 50 de 
ani, a fost preot şi duhovnic al mănăstirii zidite de 
Constantin Brîncoveanu și restaurată de Mitropolitul 
Nicolae Bălan și apoi adăugată de Î.P.S. Mitropolit Antonie. 

Pe Părintele Serafim Popescu l-am avut duhovnic de 
cînd m-am așezat la Mănăstirea de la Sîmbăta, din 1953 
aproape pînă la sfîrșitul vieţii lui, în 1990. Pe Părintele 
Serafim îl iubesc și îl preţuiesc în mod deosebit pentru că 
a fost omul de care s-au bucurat mulţi, omul cald la suflet, 
omul cu inimă de părinte și chiar de aceea l-am așezat în 
şirul duhovnicilor ca pe cel cu care se sfîrşeşte acest şir, 
iar aceasta în dorința de a rămîne în mod special în 
conştiinţa credincioșilor care l-au cunoscut şi de a se așeza 
în conştiinţa credincioşilor care se întîlnesc cu el prin 
rîndurile cărții de fată. 

Am cuprins în această carte și Părinți care acum 
activează ca duhovnici, ca îndrumători de suflete, anume 
pe Părintele Mitropolit Serafim, pe Părintele Episcop Vasile 
Someşanul, apoi pe Părintele Mina Dobzeu, ostenitor în 

răspîndirea rugăciunii de toată vremea, şi pe Părintele 
Arsenie Papacioc de la Techirghiol, cu rivna pe care o are 
de a-i duce în fata lui Dumnezeu pe credincioşii pe care 
Dumnezeu îi trimite la el. 

În ce mă priveşte dau slavă lui Dumnezeu pentru 
toate, şi din cele pe care le-am prezentat în această carte 
despre mine, ca și din aprecierile cîte le-am făcut în 
cuprinsul cărții de față, s-ar putea ști și cîte ceva despre 
mine însumi, despre felul meu de a lucra în folosul 
credincioşilor care ajung la mine. 

Sper ca din această carte să aibă folos cei ce o vor citi, 
iar dintre aceștia mai cu seamă cei ce sunt „flămînzi și 
însetați” de dreptate. | 

Ofer gîndurile acestea, ofer cartea aceasta, așa cum 
odinioară un tînăr a oferit cinci pîini şi doi pești din care 
Domnul Hristos a săturat mare mulțime de oameni. 

Nădăjduiesc ca prin binecuvîntarea Mîntuitorului 
nostru, cartea aceasta să fie spre îndestulare și spre prisosire 
pentru toți aceia care, cu inimă curată şi bună, primesc 
cuvîntul și fac rod întru răbdare. 

Dumnezeu să ne ajute la toți și să ne primească ofranda 
spre mărirea numelui Său și spre binele vremelnic şi veșnic 
al nostru, al tuturor. 

Arhimandritul Teofil Părăian 





CE SPUN EU DESPRE MINE* 


Dragă C., 

Au ajuns la mine cele ce mi le-ai spus pe casetă şi, de 
cînd le port în mine, am socotit că e bine să-ți răspund şi 
printr-o scrisoare, ca să ai un document pe care să-l poti 
revedea și relua cînd va fi nevoie. 

Mai întîi mă voi ocupa de tine şi mai apoi și de D.. 

Înainte de toate însă vreau să mă legitimez: eu nu sunt 
cel gîndit de tine. Deci chiar fiind duhovnic și avînd 
îndreptățirea să ascult păcate și insuficiențe şi să încerc să 
rezolv probleme, în realitate, din acest punct de vedere, 
nu sunt altceva decît un om cu experiență, un om care a 
ajuns la niște concluzii, un om cu îndreptăţirea de a ierta 
păcatele, un om cu dorinţa de a fi de folos celor ce au 
trebuinţă de ceea ce știu și de ceea ce pot. Altfel spus, sunt 
omul care e gata să fie de folos, dar la limitele lui, nu la 
măsurile trebuinţei pe care o au cei ce vin la mine. Așadar, 
aici trebuie să iei aminte și să ţii minte: nu sunt harismatic, 
nu sunt inspirat. Deci nu sunt organ al harului lui Dumnezeu, 
în înțelesul că cuvîntul meu este cuvîntul lui Dumnezeu, în 
înțelesul că hotărîrea mea este ceea ce vrea Dumnezeu cu 
omul. Din acest punct de vedere, plasat pe constiința 
situației mele pe care eu o știu, nu îndrăznesc să spun 
cuvînt hotărît după care să se orienteze cineva în ceea ce 
are de făcut, pentru că asta o știe de la mine. Experienţa 





* Scrisoare adresată unei credincioase în data de 28 februarie 2001. 





pe care o am, concluziile la care am ajuns, informaţia pe 


care o dețin, toate acestea îmi dau totuși o îndreptăţire de 
a îndruma oameni, dar nu este ceea ce aș vrea eu și nici 
ceea ce aşteaptă oamenii de la mine. Asta înseamnă că, 
orientîndu-te tu după mine, poti avea în consideraţie niște 
concluzii, nişte experienţe, niște informaţii şi atîta tot. Poate 
şi atîta înseamnă ceva, dar nu e ceea ce ar fi necesar. E 
drept, calitatea de duhovnic nu implică harisma duhovniciei. 
Duhovnicul este pus să asculte pe penitenți sau, mai bine 
zis, pe cei ce i se prezintă. Duhovnicul are darul iertării 
păcatelor. Aşa ceva și caută credincioşii care merg la 
duhovnic. 

Dintre cîți duhovnici am cunoscut eu, cred că doar 
Părintele Arsenie Boca a fost și harismatic. Ceilalţi toți 
au fost oameni la locul lor, doritori de bine, oameni care 
au intervenit pentru binele meu, oameni pe care am avut 
datoria să-i ascult și i-am ascultat după posibilitățile mele. 

Părintele Serafim Popescu, de pildă, a fost un om tare 
bun, un om odihnitor și cald la suflet, dar ca duhovnic a 
fost unul dintre cei mulți, n-a fost unul de excepție. 

Parintele Cleopa excela prin informaţie, dar altceva 
nu avea. N-a fost un harismatic, n-a avut harisma 
duhovniciei, n-a fost văzător cu duhul. Părintele Cleopa a 
fost un simplu duhovnic informat şi un bun povestitor care 
ştia multe şi spunea multe deși, pînă la urmă, nu ştiai ce să 
alegi. Dar să lăsăm acestea și să trecem la cele ce ne 
interesează. 

Aş vrea, înainte de altele, pentru o cît mai bună precizare 
şi edificare, să spun că, în cazul tău, dacă aş fi fost şi aș fi un 
harismatic, ar fi trebuit să te anunt că Părintele S. — care 

trebuia să fie slujitor la Mănăstirea de la Orlat şi care de fapt 
era slujitorul acelei mănăstiri —, dacă eram harismatic, trebuia 
să spun cu apăs și cu toată siguranța că nu va fi pe mai 
departe duhovnic acolo pentru că trebuia să slujească lui 
Dumnezeu în cer, dacă cu adevărat este vrednic de cer. Fapt 
este că el a trecut la cele veșnice, aşa că nu mai avem de 
așteptat de la el decît, cel mult, să se roage pentru noi, așa 
cum şi noi ne rugăm pentru el. A 

Nu sunt harismatic. Deci nu pot realiza niște lucruri ca 
un om autorizat de Dumnezeu și pentru altceva, decît să 
ascult spovedanii și să dau îndrumări generale. 

Deci, dragă C., ăsta-i punctul nostru de plecare. Tot 
ce îți spun eu este din informație și nu din inspiratie. Dacă 
te mulțumești cu atîta, atita pot să-ți ofer. Dacă vrei mai 
mult, mai mult nu poți avea de la mine. 

Te-am tot amînat cu călugăria. De ce? Pentru că nu 
am avut niciodată conștiința că vei fi o bună călugăriță. Te 
văd foarte înclinată spre lucruri care te ocupă şi te preocupă, 
lucruri care, e drept, nu te împlinesc, dar care îti sunt 
necesare, fiindcă nici cele duhovnicești nu-ti sunt suficiente. 
Te-am văzut întotdeauna superficială și am avut simtămîntul 
că pentru tine călugăria ar fi doar un refugiu sau un fel de 
mijloc de afirmare. Bineînţeles că tu nu-ți dai seama de 
lucrul acesta și ţi se pare totul normal. Să știi de la mine, să 
ţii minte și să nu părăsești niciodată gîndul acesta, anume 
că, în călugărie, raportat la numărul de călugări, cei mai 
mulți sunt ratați. Mulţi se fac călugări fără să știe ce fac și 
apoi nu pot ține călugăria că-i prea mare pentru puterile 
lor. Cei mai mulți rămîn totuși în sfera călugăriei, dar ca 
niște domiciliați la mănăstire sau ca nişte improvizați. După 

cuvîntul Părintelui Arsenie Boca, ei nu sunt altceva decît 
„cuiere de haine călugărești”. Mulţi dintre călugării socotiți 
buni se mențin în călugărie peniru ceea ce le dă călugăria 
în raport cu oamenii ca treaptă socială, ca situație spe- 
cială; şi dacă n-ar îi acestea, n-ar exista nici în călugărie. 

Eu n-am vrut să fii aşa ceva. Deci nu vreau să fii O 
refugiată la mănăstire pentru că nu te-ai putut împlini în 
lume. Nu vreau să fii o improvizată sau O simplă domiciliată 
la mănăstire, și nu vreau să fii, în cele din urmă, o ratată. 
Nu vreau să mergi la mănăstire pentru plăcerea de a avea 
legătură cu un părinte în preajma căruia te simți bine. Nu 
vreau să te duci la mănăstire pentru haina călugărească și 
pentru prestigiul pe care ţi-l dă călugăria. Nu vreau să fii în 
numărul celor ce nu știu ce fac cînd se fac călugări și de 
fapt nici după aceea nu realizează ce au făcut. 

Sunt și în mănăstire destule deficiențe şi destule abateri 
pe care, în anumite cazuri, le ştiu doar cei ce le fac. Sunt 
multi călugări care nu Îl au pe Dumnezeu în prim-planul 
vietii lor. Există și o călugărie fără Dumnezeu, o călugărie 
de formă. 

Viața comună, așa cum a lăsat-o Dumnezeu cînd a 
creat diferenţa între bărbat și femeie, cu toate ce ţin de 
aceste diferențe, îl satisface pe om în parte prin cele ce 
urmează, prin nașterea de copii și prin preocupările pentru 
creșterea lor. În felul acesta, un om cu familie nu este gol, 
chiar dacă nu este plin de Dumnezeu. Un om cu familie 
are totuşi o împlinire, pe care o binecuvintează Dumnezeu, 
pe cînd un călugăr, care nu este împlinit prin Dumnezeu, 
el este gol de tot! De aceea sunt atitea neîmpliniri prin 


mănăstiri, știute și neștiute. 

Mi-ai spus cîndva, sau mi-ai scris, nu mai știu, că 
Părintele S. te-a îndemnat spre Mănăstirea Bunești, unde 
este duhovnic Părintele G.. Mă rog, s-ar putea și asa. Numai 
că trebuie să te gîndeşti că nu-i sigur că Părintele G. va 
rămîne acolo pentru totdeauna. Şi pe de altă parte, maicile 
care sunt acum în mănăstire au multe frecuşuri între ele, 
pentru că L-au exclus pe Dumnezeu din socotelile lor, iar 
socotelile lor sunt fără Dumnezeu. De aici nu se ştie ce 
urmează. Adevărul este că două dintre ele sunt bătrîne, 
deci candidate la moarte, și nu se știe de ce sunt capabile 
cele tinere, care nu știu altceva decît să facă slujbă, dar o 
slujbă numai ca să fie și să-și justifice prezenta la mănăstire. 
Cît privește împlinirea — nici o împlinire! Doar un sistem și 
atita tot! Eu să ştii că nu îţi recomand o astfel de mănăstire! 
După cum nu îţi recomand nici o mănăstire în care să fii 
mare înainte de a fi fost mică. Mă gîndesc la Mănăstirea 
Orlat, unde ai fi mare de la început, că doar ești profesoară, 
că doar ai știi matematică, și asta te-ar îndreptăti cumva, 
deși nu te îndreptățește cîtuși de putin. Și atunci ce ai de 
făcut? E de făcut ca de la un neharismatic să nu aștepti 
rezolvare. Eu nu mă simt în stare să-ți dau o povaţă și să te 
direcționez. Te-am îndemnat să rămiîi profesoară și să 
împlinești tot ce-i de împlinit. Tu, ca una care făceai lucruri 
de profesoară, fără să fii împlinită prin ele şi mai sperînd 
împlinirea prin călugărie, care poate totuși să nu vină, ai 
renunţat la definitivat şi la altele de felul acesta și ai sperat 
la ceea ce nu e sigur. Nu te îndemn la căsătorie, pentru că 
e o vorbă: „Căsătoria e o loterie”. Dacă totuşi ai vrea să te 
căsătorești, nu ai greși cu nimic. Pe S. îl cunosc prea puțin 
ca să ţi-l pot recomanda ca soț. Tu însă ai afirmat că S. 

doar cere şi nu oferă; e vorba ta, dacă am reținut-o bine. 
Asta înseamnă că el ar fi bun doar pentru o improvizație în 
căsătorie, sau pentru o căsătorie improvizată. Asta 
înseamnă că el nu te domină. Asta înseamnă că tu simţi că 
nu e omul potrivit ca să-ţi fie soţ. Totuși, în lipsă de altul, ai 
accepta probabil și improvizatia aceasta. 

Hai să le lăsăm pe acestea aici şi să trecem la cele ce 
o privesc pe D.. 

Cel dintîi lucru pe care vreau să ţi-l spun, așa 
neharismatic cum sunt, este să nu-i spui nimic Părintelui |. 
despre D. şi despre cele în legătură cu ea. Ai făcut bine că 
i-ai spus Părintelui lo., dar să rămînă la atît. Cineva trebuie 
să-i recomande lui D. să iasă din acest provizorat, din 
această duplicitate şi să se convingă de faptul că poate să-i 
slujească lui Dumnezeu şi-n viața comună. D. trebuie să 
ştie că nu-i de mănăstire! Că așa cum trăiește ea acum nu-i 
sub binecuvîntarea lui Dumnezeu! Poate că ea nici nu mai 
crede în Dumnezeu, pentru că este o vorbă care zice: „Cel 
ce face altfel decît crede, ajunge să creadă cum face”. În 
orice caz, așa cum se găsește ea la ora actuală, nu-i de 
mănăstire și nu o să fie de mănăstire! 

Sfîntul Apostol Pavel, pe văduvele care nu pot să-și 
ducă văduvia în curăţie le îndeamnă să se mărite. Dacă 
D. crede că în căsătorie poate avea mai mult decît în 
călugărie, să se hotărască pentru căsătorie și să se retragă 
din mănăstire cu cinste și cu omenie, pentru că-i mai bine 
să se retragă decît să trăiască acolo cu duplicitate. 
Petrecerea ei în mănăstire a fost o improvizație. Să nu-și 
facă probleme, pentru că nu are în mănăstire nici o situaţie 
care să o împiedice. Ca profesiune să facă ceea ce a învățat 

sau să-și aleagă ceva din ceea ce ar putea să facă spre 
binele altora. 

Deocamdată eu, neharismaticul, o îndemn să iasă din 
mănăstire și să încerce altă variantă. Dar să nu înceapă cu 
sexualitatea, chiar dacă și aceasta își are ponderea ei. 

Dragă C., rămînem la atît. Urmează să vorbim și prin 
viu grai. 

Dumnezeu să ne ajute! 

Cu drag, Arhimandritul Teofil. 

ÎNALT PREA SFINŢITUL SERAFIM 
Arhiepiscop român de Berlin și Mitropolit al 
Germaniei și Europei Centrale* 


Părintele Teofil — Înalt Prea Sfinţite Părinte Mitropolit 
Serafim, sunteţi încadrat în cler, ca preot, din 1974, deci 
aveţi 28 ani de preoţie. În vremea aceasta, desigur, ați 
spovedit mulţi credincioși în diferite locuri. V-aș ruga să vă 
referiți la experienţele pe care le-aţi făcut, la constatările 
pe care le-aţi făcut, la rezultatele pe care le-aţi avut, la 
concluziile la care aţi ajuns și la procedurile în legătură cu 
ajutorul de îmbunătăţire pentru credincioși și, la urmă, să 
dați și cîteva îndemnuri pentru cei ce sunt în slujba 
duhovniciei. Deci, în primul rînd, vă rog să vă referiţi la 
experienţele pe care le-aţi făcut, eventual la primele 
experiențe și după aceea și la alte experienţe de după aceea. 
Ce vi s-a impus în atenţie în mod special ca experiență 
de-a lungul celor 28 de ani de slujire ca duhovnic? 

Î.P.S. Serafim -— Întrebarea sau întrebările pe care mi 
le puneţi sunt destul de grele, pentru că eu, într-adevăr, 
sunt hirotonit ca preot și duhovnic de 28 de ani, însă n-aş 
putea spune că am făcut din duhovnicie un țel al vieții 
mele, în sensul că i-am spovedit pe cei care au venit spre 
mine, deși, în general, eu m-am ferit să spovedesc oamenii 
și în primul rînd oamenii de la parohia în care am slujit 
primul an de preoție într-un sat la Pojorita, lîngă Făgăraș, 


* Convorbire înregistrată de Părintele Teofil la Niirenberg, 17 mai 2002. 

și după aceea 7 ani la Catedrala Reîntregirii din Alba Iulia, 


cu credincioșii mireni, apoi 7 ani de slujire într-un mediu 
cu totul deosebit, la Paris, în cadrul unui institut de teologie 
ortodoxă, „Sfîntul Serghie”, și în cadrul unei mănăstiri, şi 
în diferite parohii, nu atît românești, cît ruseşti și respectiv 
francofone, în Franța. lar de cînd sunt arhiereu, la Sibiu, 
am spovedit în general studenţi de la Teologie. Aș putea 
zice totuşi, contrazicînd ceea ce ziceam la început, că la 
Sibiu, în 4 ani de episcopat, mi-am făcut într-adevăr un ţel 
de a spovedi studenții teologi regulat, în fiecare joi seara, 
stînd la dispoziţia lor în capela Facultăţii de Teologie pînă 
noaptea tîrziu. Am spovedit în acești 4 ani zeci, poate chiar 
sute de studenți teologi. 

De cînd am venit în Germania, iată, de 8 ani de zile, 
am spovedit mult mai rar, deși am spovedit și aici și 
credincioși, și preoţi, însă, în general vorbind, aș putea 
spune că cu toţi acești ani de preoție și de duhovnicie n-am 
cîștigat totuși experiența duhovniciei. Oamenii sunt atît de 
variaţi, cazurile de asemenea, fiecare persoană, fiecare 
penitent este o lume aparte și noi ca duhovnici trebuie să 
ne facem tuturor toate, să ne punem în locul penitentului, 
să-l înţelegem, să-l ascultăm, să-l tratăm ca pe un fiu cu 
adevărat, cu inimă de părinte, cu multă dragoste, cu 
înțelepciune, cu pogorămînt, să înțelegem neputința omului 
care e şi a mea și probabil a tuturor oamenilor, ceea ce 
nu-i ușor. Nu-i ușor să te găsești tu însuţi ca duhovnic 
întotdeauna într-o astfel de stare sufletească pentru ca să 
înţelegi cu adevărat pe cel care se spovedește, să-l poți 
îndruma cum se cuvine. Cred eu că, în general, cei care au 
trecut pe sub patrafirul meu, la spovedanie, au putut 

înțelege, dacă au vrut să înțeleagă, ceea ce eu am dorit să 
le transmit. Să le transmit tuturor o angajare statornică în 
credință, o seriozitate, o axare a vieții pe credinta în 
Dumnezeu, pe rugăciune, pe legătura statornică cu Biserica, 
frecventarea regulată a bisericii, spovedania regulată și 
împărtășirea cît mai dese, deși la această concluzie am ajuns 
mai tirziu, numai după ce am sosit la Paris, în 1982. Pînă 
atunci nu era prea clar în mintea mea că este necesar ca 
credinciosul care participă la Liturghie să se spovedească 
și să se împărtășească, dacă-i posibil, la fiecare Liturghie, 
peniru că acesta-i țelul însuși al Liturghiei, Cina Domnului, 
Masa Domnului, Agapa dragostei lui Dumnezeu în care EI 
ne oferă însuși Trupul și Sîngele Său. 

După 1982, cînd i-am citit pe teologii ruși, am 
reconsiderat teologia euharistică, teologia Liturghiei și 
spiritualitatea în general a Bisericii noastre Ortodoxe, mi-am 
dat seama de importanța Euharistiei, mult mai mult decât 
îmi dădusem seama pînă atunci, şi mi-am dat seama că 
Fuharistia este în centrul vietii noastre, că fără Euharistie 
nu putem trăi, ea fiind mîncarea și băutura noastră cea de 
toate zilele, dacă-i posibil, cum zice Sfîntul loan Hrisostomul 
— să ne împărtășim, dacă-i posibil, în fiecare zi. Pentru că 
ea nu este o încununare a unui efort pe care l-am face în 
vederea împărtășirii, cum am văzut eu că se crede de către 
mulți, care fac un efort de cîteva zile, de cîteva săptămîni 
sau de un an și la urmă mă încununez primind Sfînta 
Împărtășanie. Cred că viziunea aceasta este fundamental 
greşită. Sfînta Împărtăsanie este hrana noastră 
duhovnicească de toate zilele și pe ea o primim ca ajutor, 
ca întărire în neputințele noastre, în lupta noastră de 

despătimire, de curăţire lăuntrică, și se dă ea însăși spre 
iertarea păcatelor; nu numai prin spovedanie se iartă 
păcatele, ci se iartă păcatele chiar și prin Sfînta 
Împărtășanie. 

Deci, începînd cu anul 1982 și pînă azi, insist mai 
mult asupra necesităţii, nevoii de a ne spovedi cît mai des 
şi de a ne împărtăși, dacă nu sunt păcate mari, păcate de 
moarte, păcate opritoare de la Sfînta Împărtășanie, iar 
acestea nu sunt chiar foarte multe. Eu le enumăr după 
exemplul primilor creştini, cei care în primele veacuri 
săvîrșeau păcate opritoare de la Împărtășanie, adică păcate 
prin care ei decădeau din starea de membri ai Bisericii, și 
acestea sunt: lepădarea de Hristos, crima, inclusiv avortul, 
viaţa de libertinaj sexual, asuprirea oamenilor, a văduvelor, 
a săracilor şi ura împotriva cuiva. Acestea sunt păcatele 
mari, grave, pe care dacă le săvirșim ne despărțim pur și 
simplu de Hristos, ne despărțim de Biserica lui Hristos, 
care este Trupul lui Hristos, cădem din starea de har și nu 
mai suntem membri ai Bisericii. Şi ca să redevii membru al 
Bisericii trebuie să faci pocăință, să fii conștient de păcatul 
tău, să accepţi pocăința, o vreme de pocăință, de oprire 
de la Sfînta Împărtășanie, şi apoi să vii reintegrat ca membru 
deplin al Bisericii. În fond, singura condiţie pentru ca omul 
să se poată împărtăși este aceea de a fi membru deplin al 
Bisericii. Deci un om angajat în Biserică, cu credinţă, cu 
evlavie, cu împlinirea poruncilor dumnezeiești, evanghelice, 
a poruncilor bisericești. Deci credinciosul care este membru 
deplin al Bisericii se poate împărtăși fără nici o altă condiţie 
în plus. Că el postește posturile rînduite de Biserică, el ține 
rînduielile prevăzute de Biserică ș.a.m.d.. Deci dacă ești 

membru al Bisericii trebuie să vii în mod normal spre Sfînta 
Împărtășanie de cîte ori te afli în biserică la Euharistie, la 
Sfînta Liturghie, care este Masa Domnului. 

Sigur că lucrul acesta este foarte greu de înțeles de cei 
mai mulți, pentru că s-a impus la noi o tradiţie lungă, de 
sute de ani, și nu numai la noi, în general, în lumea creștină, 
secole de-a rîndul, obiceiul acesta de a te împărtăși de cîteva 
ori în an a fost general în Biserică, și-n Orient. şi-n Occi- 
dent. Dar o înnoire a vieţii liturgice a început în secolul 
XVIII la Muntele Athos, odată cu renașterea duhovnicească 
isihastă a rugăciunii lui lisus, pornită de la Sfîntul Nicodim 
Aghioritul și chiar înaintea lui de Sfîntul Paisie Velicicovski 
care a trăit și la Athos, dar mai mult la Mănăstirile 
Dragomirna, Secu și Neamţ, unde și-a încheiat viaţa. Ei, 
prin această renaştere isihastă s-a pus accentul și pe 
Euharistie, pe împărtășirea deasă și s-au scris chiar cărţi. 
Sfîntul Nicodim Aghioritul, el însuși, Sfîntul Macarie al 
Corintului și alţii au scris despre împărtășirea deasă. Cartea 
aceasta a fost tradusă și în limba română acum cîțiva ani, 
eu făcîndu-i chiar o prefaţă la ediţia în limba română. 

Oamenii nu înțeleg sau nu au capacitatea să înțeleagă 
să iasă dintr-o tradiție impusă și încă păzită cu strășnicie de 
foarte mulți duhovnici de-ai noștri, unii cu nume mare, şi 
atuncea sigur că să te lupţi, să zic așa, împotriva unui curent 
întreținut încă de mari duhovnici, pe care i-am avut și îi 
avem în ţara noastră, e foarte greu. Uneori te descurajezi 
și zici că nu sunt înțeles sau că nu voi fi înțeles, pentru că 
dacă spun marii duhovnici, ce să pot eu schimba în sensul 
acesta. O să-mi spună mie că sunt catolic sau protestant, 
că mi-am pierdut identitatea ortodoxă ș.a.m.d.. S-au mai 

întîmplat și astfel de povești și astfel de vorbe. Sigur că nu 
multi au crezut în ele, dar vreau să spun că e o adevărată 
luptă duhovnicească pe care eu am dus-o şi o duc în 
continuare cu nădejdea că, încetul cu încetul, ceva-ceva se 
va schimba. Şi ferice de cei care înțeleg și sunt convinși ei 
înşişi că aceasta este tradiţia autentică a Bisericii, că aceasta 
este viața Bisericii axată pe Sfînta Liturghie, pe Sfînta 
Împărtășanie. 

Mi s-a spus adeseori că dacă omul se împărtășește 
mai des, împărtășania se banalizează. Eu am răspuns cu 
contrariul, afirmînd că Împărtășania sau Liturghia se 
banalizează tocmai dacă nu ne împărtășim. Dacă ne 
împărtăşim cît mai des, sau chiar regulat, înseamnă că 
suntem atenți la viața noastră, că suntem atenţi de fiecare 
dată cînd ne ducem la biserică să participăm la Sfînta 
Liturghie cu pregătirea necesară, cu rugăciunile făcute 
înainte, că suntem împăcaţi cu toată lumea, suntem foarte 
atenți la Sfînta Liturghie, pentru că la sfârșit ne împărtășim. 
Dacă nu ne ducem să ne împărtășim, ne ducem mîncaţi și 
nemîncatți, și supăraţi cu alţii, și nesupărați și spunem că 
oricum nu ne împărtăşim. Deci aşa se bagatelizează, așa 
se banalizează Liturghia și Împărtășania, nu pentru că te 
împărtășești des. Pentru că dacă spui că se banalizează 
Împărtășania împărtășindu-te des, tot așa poţi să spui că 
se banalizează şi rugăciunea, pentru că te rogi în fiecare zi 
cu aceleaşi rugăciuni și că le repeți mereu ș.a.m.d.. Nu-i 
adevărat. Fiecare rugăciune este unică, fiecare Împărtășanie 
este unică și Liturghia e unică. De cîte ori citim Scriptura 
atuncea se banalizează Scriptura pentru că o citim în fiecare 
zi? Nu! Pentru că descoperim mereu şi mereu alte și alte 

valenţe ale Scripturii și ale rugăciunii și ale Împărtășaniei și 
de fiecare dată trăim altfel fiecare Liturghie, fiecare 
Împărtășanie. Eu, în decursul celor 28 ani de slujire — şi 
am slujit nu numai regulat, ci și peste săptămînă și as vrea 
să slujesc Sfînta Liturghie, dacă e posibil, în fiecare zi — nu 
am avut deloc sentimentul că m-am învăţat cu Liturghia și 
că a devenit pentru mine ceva mecanic. Nu, dimpotrivă. 
Eu găsesc în Liturghie cea mai mare bucurie si fericire a 
mea. Nu există o altă fericire pentru mine. Și acolo mă 
odihnesc, și de acolo sorb putere pentru viața mea și dacă 
n-ar fi Liturghia, mai cu seamă de cînd sunt aici în Occi- 
dent, unde sunt mai izolat, trăiesc și am trăit ani de-a rîndul 
în condiţii extrem de grele, dacă n-ar fi fost Liturghia și 
dacă n-ar fi fost rugăciunea, am spus-o, aș fi înnebunit. 
Numai acestea m-au salvat: Liturghia, rugăciunea și refugiul 
în Dumnezeu, nădejdea toată în Dumnezeu. 

Vreau să spun că oamenilor de la ţară sau de la oraş, 
de la Pojorita sau de la Alba Iulia, în vremea respectivă nu 
le spuneam să se împărtășească des, dar se împărtășeau n 
eu țineam să se împărtășească cam de 4 ori pe an, în 
Posturi — și cei credincioşi şi evlavioși veneau spre mine și 
vreau să vă spun că sunt, din mila lui Dumnezeu, și astfel 
de oameni, foarte evlavioși, foarte credinciosi, cu foarte 
multă frică de Dumnezeu, cu multă credință. Îmi amintesc 
că și în satul acesta mic de tot, Pojorita, foarte mulţi oameni 
buni, foarte credincioși — sigur, și cu mai mulți probabil 
care ţin de Biserică numai dintr-o tradiţie mai superficială, 
dar cred că și la aceștia există o frică de Dumnezeu, o 
oarecare evlavie — veneau mereu la biserică și în cursul 
săptămînii, pentru că eu slujeam, deși eram în parohie de 

sat, slujeam în fiecare zi și dimineaţa, și seara, nu neapărai 
în toate zilele Liturghia, dar foarte des și Liturghia, chiar 
peste săptămînă, pentru că era obiceiul acolo ca să 
plătească liturghii individuale fiecare familie. Eu le spuneam 
mereu că Liturghia e pentru toată lumea, pentru tot 
universul, dar că, mă rog, la Liturghia respectivă îi 
pomeneam cu deosebire pe cei care „plăteau , ziceau ei, 
Liturghia respectivă. E un obicei catolic sau greco-catolic... 

La Alba lulia, de asemenea, am avut un grup foarte 
mare de credincioși care veneau regulat la biserică, la slujbe. 
Acolo, cu binecuvîntarea Prea Sfinţitului Emilian, din mila 
lui Dumnezeu, am putut să fac, și eu, și alţii care au fost 
acolo, misiune cîtă puteam. Predicam în fiecare miercuri 
seara, în fiecare vineri seara, Duminică la Liturghie, 
Duminică seara la slujbă. N-am avut nici o opreliște din 
partea nimănui. Sigur că eram prudenți și Prea Sfinţitul ne 
spunea să nu cumva să ne referim la politică sau la lucruri 
care erau interzise în Biserică. Noi ne vedeam de duhovnicia 
noastră, de Evanghelie, de Liturghie, de Tradiţie și a fost 
foarte frumos și m-am bucurat foarte mult de acești ani cit 
am fost la Alba lulia. Însă aș putea spune că acolo, ca și la 
Pojorita, după cîte observ eu că există în toată țara, nu 
prea sunt la noi oameni care să dorească sau, să zicem 
așa, să simtă ei instinctiv nevoia de a se apropia de Sfînta 
Împărtășanie mai des. Ei vin la Liturghie, o ascultă în 
genunchi, cu pioșenie, cu multă credință, dar nu se apropie 
de Sfînta Împărtășanie. 

Sigur că se poate pune problema și așa: Cei care se 
împărtășesc mai des își schimbă ei într-adevăr viața prin 
faptul că se împărtășesc? Eu cred că și-o schimbă. 

Împărtășania e un mare ajutor, cel mai mare ajutor, dar 
sigur că e foarte dificil să urmărești caz cu caz. Îi observăm 
în primul rînd pe preoţi, pe noi, preoţii, care ne împărtășim 
în fiecare Duminică sau de fiecare dată cînd slujim, și suntem 
noi oare mai buni decît credincioşii noștri care nu se 
spovedesc și nu se împărtăşesc decît o dată în an? Aici e 
muult de discutat și n-aș vrea să vorbesc și să se smintească 
cineva. Într-adevăr, Împărtășania nu lucrează automat. Poţi 
să te împărtășești în fiecare zi dacă nu te împărtășești cu 
oarecare exigență, dacă nu încerci să-ți conformezi viața 
cu Hristos cu Care te identifici primindu-l Trupul şi Sîngele 
Său în tine, dacă nu faci tot efortul de care eşti capabil, tot 
efortul ascetic. Biserica noastră Ortodoxă este o Biserică 
prin excelență ascetică, care pune accent pe nevoință 
trupească, sufletească, pe tăierea voii, pe ascultare, pe 
smerenie, pe post, pe rugăciune, pe starea în picioare la 
Liturghie trei ceasuri, nu pe bănci, ş.a.m.d.. Prin această 
nevoință omul trebuie să reducă în el, să zicem așa, glasul 
trupului, al simţurilor, să facă să tacă simţurile pămîntești 
în el și să fie covîrşit de Duhul lui Dumnezeu, deci să 
predomine în el duhul, spiritul. Şi aceasta nu se poate realiza 
decît cu o angajare ascetică în viața noastră, cu o disciplină 
duhovnicească. Dacă Sfîntul Apostol Pavel spune că 
creştinul e un alergător în arenă care își impune niște reguli 
de viaţă, atunci trebuie să luăm aminte că nu se poate 
oricum duce viața duhovnicească dacă vrem să avem o 
viață duhovnicească. Şi atunci, dacă suntem angajaţi în 
felul acesta și ne împărtăşim des, regulat chiar, atunci vom 
observa ajutorul extraordinar al Sfintei Împărtășanii și vom 
ajunge atunci la concluzia că fără Împărtășanie nici nu 

putem trăi, n-am mai putea avea liniștea sufletească să 
stăm în biserică la Liturghie fără să ne apropiem de 
Sfintele Taine, pentru că vedem că Liturghia, în cazul 
acesta, nu s-ar împlini. Liturghia este o mișcare ascen- 
dentă, urcăm, începem cu ecteniile, cu cîntările simple, 
mergem spre inima Liturghiei, spre apogeul ei, și după 
aceea împărtăşirea, care este apogeul prin excelenţă, 
pentru că Hristos vine în sufletele noastre. Altfel e doar o 
alergare care nu te duce nicăieri. Unde ai ajuns la sfîrşitul 
Liturghiei, dacă tu te-ai dus la o masă pregătit sau 
nepregătit, depinde cum te duci, și stai ca un spectator și 
nu mănînci? La masă te duci ca să mănînci. Nu te cheamă 
nimeni la o cină doar să te duci să te uiţi, că l-ai jigni pe 
cel care te-a chemat. Așa mi-a spus o măicuţă din Franţa: 
„Dacă nu m-aș împărtăși de fiecare dată cînd sunt la Liturghie 
atunci cînd preotul iese cu Sfîntul Potir și în numele lui Hristos 
ne cheamă — Veniti, cu frică de Dumnezeu, cu credinţă și cu 
dragoste, apropiaţi-vă — aș socoti cel mai mare afront adus 
lui Hristos, că mă cheamă să mă duc spre El și să mă 
împărtășesc cu Trupul și Sîngele Său și eu refuz lucrul acesta. 
Nu pot concepe să aud aceste cuvinte şi să nu răspund lui 
Hristos Care mă cheamă spre El". 

Sigur că cei care au ajuns ca și această măicuţă la 
conștiința că Liturghia se împlinește, se desăvîrșeşte prin 
Sfînta Împărtășanie, trebuie să aibă o delicateţe deosebită, 
să aibă o sensibilitate sufletească, să fie conștienți de ceea 
ce înseamnă Liturghia. Altfel, o să se întîmple cum se 
întîmplă adeseori, am auzit foarte mulți credincioși care 
mi-au spus că nu vin Duminica la Liturghie, că e mai 
frumoasă Vecernia. Că, zic ei, vine lume mai puţină la 

Vecernie, iar la Liturghie e înghesuială. Omul, săracul, nu 
mai face distincție între Liturghie și între Vecernie. Dacă 
nu se împărtășește nimeni, atunci sigur că nu-i nici o 
diferență pînă la urmă. Dar dacă tu primeşti ceva la 
Liturghie, dacă te-ai împărtășit, atunci nu mai poți compara 
Liturghia cu Vecernia sau Vecernia cu oricare altă slujbă. 

Îmi place foarte mult obiceiul la ruşi că după ce se 
împărtășesc — și se împărtășesc mulţi, și la greci, și la 
Muntele Athos, călugării se împărtășesc de patru ori pe 
săptămînă la unele mănăstiri, foarte des în general — după 
liturghie la ruși, după împărtăşanie, credincioșii iau cîte un 
păhăruţ mic de vin și anaforă și după aceea se îmbrățișează 
toţi în biserică. E un moment extraordinar al frățietății, al 
comuniunii, al dragostei, pentru că, într-adevăr, atunci 
formăm un trup al lui Hristos, familia lui Hristos. Acesta 
este rostul parohiilor, rostul Bisericii, să-i înfrățească pe 
oameni, să-i unească, să formeze din ei o singură familie, 
un singur organism, Trupul lui Hristos. . 

Cum să formăm trupul lui Hristos dacă nu-L avem pe 
Hristos în noi? 

Am observat în Franţa la convertiți — v-am spus că am 
slujit la o mănăstire şi la mai multe parohii francofone for- 
mate din convertiți, fie de la necredinţă, fie de la catolicism, 
fie de la alte culte și deveniți ortodocși — că aceștia sunt 
foarte angajaţi în Biserică. E adevărat, aș spune eu, că nu 
toți au deprins duhul ortodox după ce au fost botezați, 
pentru că nu se întîmplă transformări de pe o zi pe alta, 
numai dacă Dumnezeu intervine în chip minunat în viața 
cuiva, dar omul devine, să zicem așa, ortodox pe parcursul 


unei vieți întregi. Deci se observă la cei mai mulţi convertiți 

că obiceiurile lor, bune de cele mai multe ori, rămîn, dar și 
unele poate mai puţin bune, de pildă angajarea în asceză. 
Fiindcă Occidentul nu are asceza aceasta, ci și-a pierdut-o 
de secole și atuncea sigur că și cei care devin ortodocși nu 
prea o au ei cu asceza prea mult și chiar cu postul și cu alte 
obiceiuri, dar cînd zic obiceiuri nu zic în sensul peiorativ. 
Noi nici nu ne dăm seama că ne-am născut în mediu 
ortodox, în tradiția ortodoxă şi ne manifestăm ca niște 
ortodocşi născuți și nu formaţi, nu crescuţi. E adevărat că 
ne și formăm, și trebuie să ne formăm, dar cei care se 
convertesc de la alte confesiuni au nevoie de o viață întreagă 
să deprindă cu adevărat spiritul ortodox, să aibă simţul cu 
adevărat al Ortodoxiei. Îl au mulți, nu pot să condamn, pot 
să afirm că m-am simtit, aş zice, mai bine în Franţa în 
aceşti șapte ani de zile cît am slujit acolo Duminică de 
Duminică și împărtăşindu-i pe acești convertiți, văzîndu-le 
evlavia lor, credinţa lor profundă, chiar dacă, cum am spus, 
nu erau toți foarte postitori și nevoitori, totuși țineau și ei 
postul. Dar, de pildă, ce mă jena pe mine, ortodoxul din 
naştere, era că se bea multă cafea pe acolo, în fiecare zi, 
iar miercurea și vinerea adăugau și puțin lapte. lar eu le 
spuneam: de ce faceţi lucrul acesta, că azi e miercuri, e 
vineri. Chiar cu cei doi stropi de lapte, într-un fel, v-aţi 
întrerupt postul. Ei n-au înțeles postul ca mine. Deși sunt 
lucruri mărunte care poate pot fi fără importanţă. lotuși, 
pentru evlavia mea de ortodox, aceasta mă jena. Dar vreau 
să spun că oamenii erau mult mai activi în cadrul slujbei, 
mult mai conștienți de Liturghie. Veneau și se spovedeau 
scurt, dar regulat înainte de Sfînta Împărtășanie chiar în 
timpul Liturghiei. 

În noaptea de Paști, după tradiţia rusească, îmi 
amintesc că se împărtășea toată biserica, fără nici o 
spovedanie, fără nimica, era dezlegare totală în noaptea 
de Paști, după cuvântul Sfîntului loan Hrisostomul. Se simțea 
bucuria Paştilor cu adevărat. Şi cred că nu-i o greșeală, 
chiar dacă omul nu a postit tot postul şi la Paști vine și 
simte el din plin bucuria Învierii lui Hristos, împărtășindu-se, 
așa păcătos cum e el, că tot păcătoși suntem noi şi cînd ne 
spovedim, numai credem că prin spovedanie automat ni 
se iartă păcatele. Aici iarăşi e o înțelegere mecanicistă a 
spovedaniei. Nu înseamnă că în momentul în care m-a 
dezlegat preotul, gata, eu nu mai am nici un păcat. Sigur 
că Dumnezeu iartă păcatele prin faptul că le-ai spovedit și 
că te-a dezlegat preotul, dar rădăcina păcatului, obiceiul 
prost al păcatului rămîne în timp. Se iartă, să zicem, vina 
aceasta pentru păcatul pe care l-ai făcut, pentru că ești 
conștient de el și l-ai mărturisit. Dar păcatul a lucrat în tine 
de cînd l-ai săvirşit și l-ai repetat poate și a lăsat în tine 
urme. Urmele acelea rămîn și după ce te-a dezlegat preotul. 
Preotul te-a dezlegat de o vină, prin faptul că ești conștient 
și că ţi-ai mărturisit păcatul, dar urmele păcatului pe care 
l-ai săvîrșit sau l-ai repetat de atîtea ori rămîn în tine. Și 
constatăm că suntem cam aceiași și după spovedanie. De 
aceea trebuie o luptă permanentă cu noi şi să nu credem 
că totul se face în mod mecanic. Cred eu că e multă 
neînțelegere în viaţa duhovnicească chiar şi la cei 
credincioși, la mulți călugări chiar, și mă refer la felul în 
care știu să dea canoane păcătoşilor. Se aplică de multe 
ori canoanele în mod automat, fără să se ţină seama de 
starea omului, de vechimea păcatului, de faptul că de la 


29 





păcat au trecut deja 5, 6, 10 ani. În situaţia aceasta nu-l 
mai canonisești ca şi cînd ar fi făcut păcatul ieri sau alaltăieri. 
Am întîlnit foarte mult astfel de cazuri. Mari duhovnici ai 
noștri de la Frăsinei sau de pe la Sihăstria cred că dacă se 
procedează aşa nu se urmăreşte într-adevăr lecuirea omului, 
ci doar aplicarea literală a unor canoane. 

Părintele Teofil — Nu lecuirea, ci chinuirea. 

Î PS. Serafim — E ceva groaznic! Şi ceea ce este 
dureros, strigător la cer aș zice, e faptul că nimeni nu-și 
mai pune această problemă. Ar trebui probabil să se pună 
problema aceasta chiar la nivel de Sinod și să vină niște 
îndrumări pentru duhovnicii de astăzi care nu mai au nici o 
orientare și care iau canoanele de-a valma și le aplică așa 
cum deschid cartea şi le citesc ca și cum medicul ia cartea 
cu medicamente și, uite-aşa, pune degetul și zice ăsta e al 
tău. E groaznic ce se întîmplă. 

Atunci să nu ne mirăm de faptul că e atita lipsă de 
credință, atîta superficialitate, atîta magie și rătăcire în 
credință. Doamne, Dumnezeule, dacă am vedea noi 
duhurile care umblă peste noi, în noi și prin lume, ne-am 
înfricoșa, ne-am îngrozi chiar în biserică. Dar ce să mai 
zicem de cei care nu sunt în Biserică? Ar trebui să fim 
lumină lumii și orientare pentru ceilalți, însă suntem mai 
mult călăuze oarbe care cădem cu toţii în păcat. 

Părintele Teofil — Am luat în consideraţie niște 
experienţe, aţi tras și niște concluzii, niște constatări. Acum 
rezultatele. 

Î.PS. Serafim — Eu sunt un om optimist. Am o 
structură optimistă şi cred cu toată puterea mea și cu toată 
convingerea că Biserica renaște pentru că Hristos lucrează 

în ea. Şi renaște Biserica prin oamenii care se angajează 
pentru renașterea ei. Mulţi, puțini, cîți sunt, eu sunt convins 
că oamenii aceștia buni care se nevoiesc, se străduiesc și 
urmăresc o renaștere a Bisericii sunt tot mai mulți astăzi. 
Sunt foarte mulţi tineri curaţi la suflet, foarte mulți doritori 
de înnoire. N-au experiența necesară, pentru că n-au virsta, 
dar eu cred că deşi, pe de-o parte, observăm că lumea se 
îndreaptă spre o apocalipsă, să-i zicem așa, spre o pierzare, 
spre o descreștinare, spre o secularizare tot mai profundă, 
pe de altă parte întîlnești în lumea de astăzi oameni, care 
cred eu că se înmulțesc şi aceștia — deși sunt o minoritate 
totuși și vor rămîne o minoritate întotdeauna —, care 
adîncesc, aprofundează credinţa, au o exigență 
duhovnicească deosebită. Deci, pe de-o parte, valul lumii 
care vine ca un tăvălug și cuprinde tot ce-i stă în cale, lumea 
mare care merge spre pierzare, calea largă despre care 
vorbește Sfînta Evanghelie și apoi calea aceasta strîmtă, dar 
care astăzi și mai mult ca altădată devine tot mai exigentă, 
tot mai curată, tot mai sfîntă, tot mai pretențioasă și tot mai 
conformă cu voința lui Dumnezeu și înnoirea Bisericii. Așa 
încît eu cred în biruința acestei laturi pozitive, a căii îngerești, 
strimte, și că Dumnezeu nu va părăsi Biserica şi lumea 
niciodată și că rămășița aceasta se va mîntui şi din rămăsșita 
aceasta se va produce o renaştere mai mare. 

Părintele Teofil — Aveţi pe cineva pe care credeți că 
l-aţi adus de la necredinţă la credinţă? 

Î.PS. Serafim - După mărturia unora, nu mulți, e 
adevărat, mă gîndesc acuma la o persoană care mi-a scris 
chiar de curînd și care îmi spunea, păstrez scrisoarea, că 
de cînd m-a auzit vorbind la Facultatea de Drept de la 

București acum cîțiva ani de zile, s-a întors total la 
Dumnezeu, el împreună cu soția și copiii. Alţii mi-au spus 
că au simțit darul lui Dumnezeu, dar știu eu ce s-a întîmplat 
după aceea? Pentru că sunt și multe stări de moment și 
după aceea știe Dumnezeu evoluţia lor. Cu cei cu care țin 
legătura nu-mi amintesc să fie vreunul care să se fi întors 
de la necredință totală şi să țină acuma permanent legătura 
cu mine. 

Părintele Teofil — Cum procedați cu oamenii care vin 
la spovedanie? Ce le cereţi? Ce îi îndemnați să facă? 

Î. PS. Serafim — Depinde de starea fiecăruia. Dacă e 
un simplu credincios, sigur că mă refer la viața obișnuită a 
creștinului din lume. Să vină la biserică, în primul rînd 
subliniez necesitatea de a veni la biserică. Acuma, în 
conditiile în care noi trăim aicea, de împrăștiere, de 
dispersiune, oamenii stînd departe de biserică, e greu să le 
pretinzi să vină chiar în fiecare Duminică. 

Părintele Teofil — Sunteţi de acord să meargă la catolici 
sau la evanghelici atunci cînd nu pot veni la ortodocși? 

Î PS. Serafim — Sunt de acord să meargă să se roage 
într-o biserică catolică sau evanghelică, dar nu sunt de acord 
să se împărtășească acolo, pentru că atuncea n-ar mai ști 
de ce Biserică aparțin. Dar mă bucur că omul se duce totuși. 

Părintele Teofil — Credeti totuși în prefacerea Sfintelor 
Daruri şi la catolici? 

Î PS. Serafim — Cred, cum cred ei înșiși. Degeaba aș 
crede eu şi n-ar crede ei, atunci ar fi imposibil. Au și ei în 
Mesă structura Liturghiei, numai mult mai scurtă și mai 
condensată, dar au exact aceaşi teologie euharistică. Așa 
încît cred cu toată puterea că sunt valabile Tainele lor. 

Biserica Ortodoxă a recunoscut că cele şapte Taine ale 
catolicilor sunt valabile. 

Părintele Teofil — Cum procedați cînd e vorba de 
canoane, de pedepsire sau de oprire de la Sfinta 
Împărtășanie? Tine-ti seamă de numărul anilor hotărîți de 
Părinți? 

| Î. PS. Serafim — Orientativ țin seama de numărul anilor 
hotăriți de Părinţi, însă numai orientativ. Însă, așa cum și 
dumneavoastră aţi spus ieri şi eu am retinut cuvîntul acela 
din Dogmatica Părintelui Stăniloae, care spune că după 
el mai mult de trei ani să nu oprești pe nimeni de la 
Împărtășanie. Bineînţeles că insist asupra faptului ca omul 
să lepede păcatul cu totul, să dea dovadă de o pocăință 
profundă și, dacă-i cazul de avorturi — cam acestea sunt 
păcatele cele mai grave —, atuncea îi sfătuiesc din toată 
inima să fie milostivi, să boteze alți COpii, să îngrijească, să 
dea regulat, să înfieze sau să ajute de la distanţă. Am mai 
multe cazuri de oameni care s-au angajat să suțină un copil 
sau doi copii lunar cu o sumă de bani, cu conștiința că 
dacă ar fi avut ei un copil sau doi, ar fi cheltuit infinit mai 
mult. Deci să facă omul faptele pocăinţei, să se angajeze 
cu adevărat. Şi dacă văd că întoarcerea aceasta este sinceră, 
atunci sigur că îl dezleg mai repede. Dacă constat că el 
recidivează sau este indiferent, atunci sigur că nici trei ani 
și nici cincisprezece nu-s suficienţi și poate nici toată viața 
pînă cînd omul se întoarce. Dar trebuie ținută legătura cu 
fiecare om spovedit şi văzut cum evoluează el. Dacă se 
îndreaptă, atunci sigur că nu-i mai ţii pansamentul, cum 
spune Sfîntul loan Hrisostomul, n-are rost să-i mai ii 
pansamentul peste rană dacă ea s-a vindecat. Este deci în 

funcție de vindecarea rănii, de păcatul pe care l-a săvirşit. 

Părintele Teofil — Să dăm slavă lui Dumnezeu că avem 
posibilitatea să-i ajutăm pe oameni, numai că nu-i putem 
ajuta fără ei. 

EPS,1- Sigur că da. 

Părintele Teofil - Cred că un duhovnic trebuie să aibă 
inimă de părinte, inimă de frate și inimă de prieten și să te 
pui în locul lui și mai ales să te gîndești ce ai face cu unul 
dintre ai tăi apropiaţi dacă ai fi în aceeași situație. 

PREA SFINŢITUL VASILE SOMESANUL 
Episcop Vicar al Arhiepiscopiei Ortodoxe 
a Vadului, Feleacului și Clujului* 


Părintele Teofil — Sunteţi duhovnic de mai multă 
vreme, poate de vreo 20 de ani, și sigur că ați întîlnit multe 
situații în viața credincioșilor cîți s-au prezentat în fața Prea 
Sfinţiei Voastre. Ce credeți că trebuie să ştie sau să aibă în 
vedere un îndrumător de suflete și unul care ar avea și 
rostul de a schimba ceva în viaţa credincioșilor, nu numai 
prin oficierea Tainei Spovedaniei, ci și prin îndrumarea pe 
care o așteaptă credincioșii și pe care am putea noi să o 
dăm poate chiar și acolo unde nu e așteptată în mod spe- 
cial, dar ar putea avea totuși o eficienţă? 

PS. Vasile — Din experiența pe care am acumulat-o 
ca duhovnic pe parcursul a mai bine de 20 de ani, pentru 
că am avut șansa să fiu numit preot slujitor la o parohie de 
oraş cu un număr imens de credincioși — și vezi că oamenii 
vin la preot mai ales atunci cînd au probleme, neîmpliniri, 
dureri, ispite, încercări și bineînţeles că în perioada Postului 
mai ales vin şi credincioșii care doresc să se curățească 
sufletește pentru sărbători, Învierea Domnului, Nașterea 
Domnului, în Postul Sfintei Mării —, deci din experienţa pe 
care am acumulat-o în timpul acesta aș putea să vă spun 
că am căutat nu numai să inventariez păcatele celor care 
veneau să se mărturisească, ci am căutat să le trezesc 


” Convorbire înregistrată de Părintele Teofil la Cluj-Napoca în 28.03.2002. 

responsabilitatea pentru păcate și mai ales să-i conving că 
trebuie să facă ceva în domeniul spiritual, pentru a le depăși, 
şi în primul rînd am căutat să-i introduc în rugăciune. Nu 
am dat niciodată canoane grele, în sensul de-a da foarte 
multe acatiste sau rînduieli de rugăciune, ci am căutat să-i 
conving pe oameni să aibă o rînduială de rugăciune potrivită 
cu timpul de care dispun și, pe lîngă rugăciune, am dat ca 
şi canon citirea zilnică din Noul Testament și mai ales 
dintr-una din Evanghelii, de obicei din Evanghelia după 
loan, iar după recitirea de 2-3 ori a Evangheliei — le-am 
recomandat cîte un capitol pe zi — să treacă după aceea la 
celelalte cărti ale Noului Testament. Acolo unde a fost cazul 
bineînțeles că am recomandat să se facă și milostenie, să 
fie ajutate diferite familii sau persoane în nevoi. Şi am 
considerat că cel mai potrivit lucru pentru a ieși dintr-o 
stare sufletească nedorită este de a-l implica pe credincios 
în viața duhovnicească. 

Părintele Teofil — Deci participarea la Sfintele Slujbe 
ale Bisericii, în special la Sfînta Liturghie. 

PS. Vasile — Da, la Sfintele Slujbe, la Sfînta Liturghie 
şi rugăciunea personală. 

Părintele Teofil — Asta e foarte bine, pentru că oamenii 
care nu merg la biserică, în general, sunt răzlețiti, sunt 
înstrăinați. 

PS. Vasile — Se răcesc. 

Părintele Teofil — Prezenţa la biserică este o dovadă 
că omul vrea să facă și mai mult decît face, ori 
neparticiparea la Sfintele Slujbe înseamnă că nu-i hotărît 
pentru bine. Adică el ar vrea să i se facă bine, să ajungă la 
bine, dar nu prin participarea lui spre bine. 

PS. Vasile — Multe din situaţiile pe care le-am cunoscut, 
deci credincioşii care veneau cu diferite probleme invocau 
mereu multele probleme, serviciile și programul încărcat 
pe care-l are omul în viaţa cotidiană a oraşului, dar, sigur, 
și ei trebuiau să recunoască că atunci cînd dorești există 
întotdeauna disponibilitate şi pentru Sfînta Biserică. 

Părintele Teofil — Găseșşti timp şi pentru Dumnezeu. 

Aţi avut în vedere situaţiile concrete ale oămenilor Și 
nu aţi cerut lucruri pe care nu le pot ei împlini, adică ceea 
ce ni se recomandă tuturor. 

PS. Vasile — Ceea ce am căutat în primul rînd a fost 
să-l apropii pe credincios de o viaţă practicantă. Deci să-l 
apropii de Biserică, de Sfintele Slujbe, deci de un program 
duhovnicesc personal, care foarte uşor poate fi neglijat 
pentru că sunt foarte multe tentaţii în ziua de astăzi. 

Părintele Teofil — Mai bine se uită omul la televizor 
decît să facă o rugăciune. 

PS. Vasile — Da, diferite distracţii pe care le oferă 
orașul, care îi atrag mai ales pe tineri. E greu de înteles 
cum copiii de la școală, din ciclul inferior, deci din clasa a 
»-a sau a 6-a, sunt atrași de discotecă, să scape de sub 
controlul părinţilor. 

Părintele Teofil — Da, şi la temelia vieții e tineretea. 
Fericitul Augustin spunea că „tatăl omului mare e copilul”, 
în sensul că de copilărie, de tinerețe nu se poate face 
abstracţie niciodată. Le duci pe toate în viața ta, în ființa ta 
pînă la sfârșitul vieții pămîntești. 

PS. Vasile — Mai ales pe tineri am încercat să-i 
conștientizez de faptul că păcatul, chiar dacă nu este mare, 


el lucrează în timp asupra vieții, asupra personalității sale 

și de aceea e bine să se încadreze într-o viaţă cît mai 
ordonată, într-o viaţă disciplinată, care să-l canalizeze mai 
mult spre studiu, spre muncă, munca de orice fel. 

Părintele Teofil — Sunteţi de acord și cu sportul la 
Oraş? 

PS. Vasile - Fără îndoială. Orice activitate care te 
poate sustrage de la pierderea timpului e utilă. 

Părintele Teofil — Pentru că și sportul este o angajare 
şi este şi o folosire a energiilor. 

PS. Vasile — Viata duhovnicească e asemănătoare cu 
efortul pe care trebuie să-l depună un sportiv pentru 
dobîndirea performanțelor. 

Părintele Teofil — În ceea ce priveşte Postul, sunteți 
de acord că e bine și tinerii să postească, să știe de o 
rînduială a Postului? 

PS. Vasile — Postul este un exercițiu duhovnicesc foarte 
folositor şi cei care ajung să dobîndească practica și 
experienţa Postului sunt oameni care ajung să se folosească 
foarte mult în viaţa lor duhovnicească. Dar poate că nu am 
fost foarte, foarte riguros, așa cum sunt, bunăoară, părinții 
din Moldova, duhovnicii din Moldova. Am ţinut cont și de 
anumite situații mai speciale. Mulţi dintre tinerii pe care 
i-am spovedit erau elevi de liceu sau studenţi care erau 
veniți la Cluj, deci nu mai erau cu familiile lor. Nu mai 
aveau conditiile propriu-zise, și-atuncea, bineînţeles, am 
fost mai îngăduitor. 

Părintele Teofil — Da. La fel şi eu. 

PS. Vasile — Cel mult o zi de post. Pentru ei chiar 
hrana pe care o au e o hrană austeră, deci se încadrează în 
rigorile Postului, chiar dacă mai există o bucăţică de carne. 

De asemenea, cu persoanele care aveau probleme speciale. 
Însă disciplina Postului e foarte folositoare și importantă 
pentru viața duhovnicească și de asemenea pentru 
persoanele care au tot felul de probleme în viaţa de familie, 
în relaţiile de serviciu, în societate. Apar fel de fel de 
probleme, mai ales la orașe, de aceea postul, rugăciunea, 
participarea la Sfînta Liturghie erau întotdeauna îndrumările 
pe care le dădeam. | 

Părintele Teofil — Acestea sunt chestiuni de prim ordin. 
Dacă cineva nu face puținul acesta, să se roage dimineata 
și seara și la masă și să meargă la biserică şi să citească 
ceva din Noul Testament, nu știu ce ar face de fapt pentru 
Dumnezeu. Pentru că sunt mulţi care cred că sunt în 
numărul credincioșilor și duc totuși o viaţă de necredincioși, 
Îl neglijează pe Dumnezeu. Ori, lucrul acesta se vede numai 
atunci cînd omul e pus în faţa unor situaţii. Dacă-l întrebi: 
Crezi în Dumnezeu”, zice: „Da”. Şi dacă-l întrebi: Mergi la 
biserică?, zice: „Nu”. Și-atuncea înseamnă că nu crede 
dacă-L. poate neglija pe Dumnezeu. Sunt niște lucruri care 
trebuie totuși puse în atenţia oamenilor. Cred că le-aţi avut 
în vedere. 

P.S. Vasile — Fără îndoială. Avînd şi ascultarea de preot 
slujitor la parohia la care am funcționat timp de 14 ani, 
n-am fost implicat în problemele administrative. Eram foarte 
disponibil. Cu ajutorul lui Dumnezeu am slujit zilnic Sfînta 
Liturghie şi Vecernia, și mare parte a timpului dintre slujbe 
era consacrat pentru primirea credincioșilor. Cei mai mulți 
veneau pentru spovedanie, iar alţii veneau și cu necazurile 
și cu greutăţile vieții. Trebuia să-i asculți, să-i îndrumi, să-i 
încurajezi. 

Părintele Teofil — Aţi studiat ceva anume pentru 
situaţia de duhovnic? 

PS. Vasile — Să vă spun un lucru pe care l-am mărturisit 
de mai multe ori. Cînd m-am dus la Teologie și pe parcursul 
facultății, eram dornic să cunosc, să citesc. Dar după ce 
am ajuns la parohie eram implicat de dimineața pînă 
noaptea în activitate. Şi predicile mi le făceam noaptea. 
Deci am rămas tare în urmă cu studiul personal. Bineînţeles 
că am avut cărțile Spovedania, şi Pocăinţa ale Părintelui 
Ilarion Felea, a Părintelui Vintilescu, am avut și Canoanele 
Sfinţilor. 

Părintele Teofil — V-aţi orientat după canoane? 

PS. Vasile — Da, dar nu le-am aplicat întotdeauna 
exact. Cel mai mult însă am învăţat din relația directă cu 
credincioșii care, cînd vin la preot, spun ce au pe suflet. 
Bineînţeles că aveam și eu îndrumător, un sfătuitor. Mereu 
îl pomenesc pe Părintele Protopop Romul Popa, un preot 
venerabil, cu studii de Teologie și de Drept, cu o viaţă 
duhovnicească îmbunătățită. Apoi Părintele loan Buiu la 
care m-am spovedit ani de zile cât a trăit, un preot prețuit 
pentru conduita pe care o avea - Dumnezeu să-l 
odihnească, a trăit 91 de ani. Părintele Aciu Simion, care 
a slujit la Catedrală, Prea Sfinţitul Iustinian. 

Am fost chemat duhovnic la Seminar încă din primul 
an de preoție. Deci în mod regulat, în prima și ultima 
săptămînă din Posturile Sfintelor Paști și ale Naşterii 
Domnului veneam la Seminar și ascultam spovedaniile 
elevilor. După aceea am fost numit și duhovnic asistent la 
reînființata Facultate de Teologie din Cluj și aici am 


functionat un an universitar, pînă cînd am fost numit stareţ 

la Mănăstirea Nicula. Din activitatea pe care am avut-o 
mereu am avut tangenţă cu mase mari de credincioși. 

Părintele Teofil — L-aţi cunoscut cumva și pe Părintele 
Miron Mihăilescu de la Ocna Sibiului? 

PS. Vasile — Nu. 

Părintele Teofil — Credeam că l-ați cunoscut în anii 
de studenţie. A fost un părinte foarte ostenitor pentru viața 
spirituală. A slujit foarte mult Sfînta Liturghie și:mai ales în 
ultimii ani ai vieții lui, cam vreo 30 cred, aproape zilnic a 
slujit în Ocna Sibiului. 

PS. Vasile — Nu l-am cunoscut direct. Dar ne mai 
cunoaștem prin ucenici. Era de-acolo o profesoară din Sibiu, 
Victoria Capră. Tare, tare rîvnitoare, tare silitoare. Ea era 
fiica duhovnicească a Părintelui Mihăilescu. 

Părintele Teofil — Mie ceea ce mi se pare într-un fel şi 
curios e faptul că mulți dintre duhovnici sau fiecare dintre 
duhovnici parcă are conceptia lui specială în raport cu 
lucrarea duhovnicească. De exemplu, Părintele Serafim de 
la noi de la mănăstire, Părintele Serafim Popescu, a fost 
un om foarte larg la suflet. Un om de care s-au bucurat 
oamenii, un om cu inimă de părinte, de frate, de prieten, 
un om învăluitor, un om revărsător. El nu tinea seama de 
canoane, de îndrumări de felul acesta. Cum îi venea lui, 
așa te chivernisea. Şi era totdeauna cu îndemnul: „Fă ce-ţi 
ajută Dumnezeu. Fă ce poţi”. Avea dorința de-a te ridica, 
de a-ţi da conștiința apropierii de Dumnezeu. De exemplu, 
spunea: „Fruntea sus! Mergem înainte '; „Dumnezeu n-are 
pe nimenea de pierdut”, așa, nişte gînduri care mi-au rămas. 
Mie mi-a spus: „Să te depăşeşti și să te dăruiești”. Sau 
zicea că „Creștinismul îi viaţă, nu-i ghiață”. Era foarte 

odihnitor Părintele. Nu a fost un om care să ţină la canoane. 
Niciodată nu l-am auzit zicînd: Sfîntul cutare zice că atiţia 
ani nu trebuie să se împărtășească cineva dacă a făcut un 
păcat oarecare. Totdeauna era gata să te ajute. Acuma eu 
sunt de fapt undeva între el şi Părintele Arsenie. Părintele 
Arsenie era un om hotărît. El n-a lucrat mult ca duhovnic, 
doar pînă în '59 și mai ales în ultimii ani de activitate la 
Prislop nu s-a mai raportat la credincioşii care îl căutau, 
pentru că era urmărit de Securitate și, fiind urmărit de 
Securitate, și-a găsit niște situaţii ca să nu fie urmărit și n-a 
mai activat așa cum a activat, de exemplu, la Sîmbăta pînă 
în '48. În '48 s-a mutat la Mănăstirea Prislop. Şi, zic eu, că 
el a avut un stil al lui de lucru. Spre deosebire de Părintele 
Serafim, care era un om cu revărsare de suflet, cu căldură 
de inimă, era un om care dorea să te ajute, să te ridice, 
participa cumva cu tine la toate, şi niciodată nu l-am auzit 
zicînd că atîția ani trebuie să stai fără să te împărtășeșşti. 
Deci locul meu e undeva între ei. Eu sunt hotărît pentru 
schimbarea omului, pentru binele omului, şi nu cred că un 
om care a venit la spovedit deja este un om cîștigat pentru 
Dumnezeu. Pentru că vin unii şi din alte motive decit cele 
duhovnicești. Toţi oamenii care-s de bună credinţă pot avea 
un folos, în înţelesul că dacă vine la tine şi îi dai o îndrumare 
și ține seama de ea, poate să mai vină și altă dată să-i mai 
dai şi altă îndrumare, spre deosebire de unii care vin 
întîmplător și care, după aceea, n-au nici o legătură cu 
tine. Adică eu personal asta aş vrea: să-l văd pe om 
schimbat, să-l văd hotărît pentru bine, doritor de bine, să 
dorească să realizeze mai mult. Adică să nu se gîndească 
că dacă a venit la duhovnic gata, îi rezolvat și de-acuma 

încolo poate să facă ce crede el că trebuie făcut, că mai 
vine o dată și tot aia va fi, o să fie dezlegat, și o să fie 
numărat la ăi buni, chiar și dacă nu e bun. 

PS. Vasile — Oamenii sunt destul de schimbători și 
împrejurările vieții îi pun în fața mai multor situații, și cînd 
își dau seama că nu au luat atitudinea cea mai potrivită în 
anumite situații, bineînțeles, se consideră vinovaţi şi atunci 
apelează mai ales la duhovnic. Așa, din ce mi-aţi spus, și 
eu mă simt mult mai apropiat de metoda Părintelui Serafim 
Popescu, pentru că și eu, cît mi-a stat în putere, am căutat 
să-i încurajez pe oameni şi să-i fac să uite tot ce a fost 
nepotrivit în viaţa lor și să abordeze cu încredere şi cu curaj 
o viață mai curată, mai ziditoare, folositoare pentru ei și 
pentru semenii lor. Sigur că în situaţiile deosebite, de 
exemplu, o săptămînă sau mai bine înainte de Sfintele Paști 
cînd vin la spovedit sute de oameni care anume vin ca să 
poată să fie împărtășiţi, sigur că nu mai ai posibilitatea să 
stai prea mult să-i asculţi. Şi-atunci, prin întrebările pe 
care le-am pus întotdeauna, am căutat să-i aduc mai 
aproape de ceea ce cred ei că au mai greu pe suflet — cu 
încercările, cu căderile, cu ispitele pe care le-au avut — și 
în situaţiile acestea poate că am dat mai ușor dezlegarea 
acolo unde nu au fost probleme deosebite. Dar, totuși, 
sunt foarte mulţi credincioși și poate mai mult tineri care 
păstrează legătura cu preotul duhovnic. Și simt nevoia ca 
orice hotărîre, de care depinde evolutia lor, să o ia cu 
sfatul duhovnicului. 

Părintele Teofil — Ce le spuneți celor care vă întreabă, 
de pildă: „Ce să fac, Părinte, să mă călugăresc sau să mă 
căsătoresc”. 

PS. Vasile — M-am întîlnit cu situaţii de genul acesta 
și întotdeauna le-am zis să facă ce vor. Şi am avut așa 
un cuvînt pe care unii l-au apreciat, și am zis: Cei care 
sunt orientaţi spre ascultare e bine să se căsătorească. 
lar cei care sunt firi mai nestăpînite, pot să se 
călugărească. 

Părintele Teofil — Călugăru-i cum e omul care se face 
călugăr, în majoritatea cazurilor. 

PS. Vasile - Oamenii sunt foarte, foarte diferiți, și 
trebuie să fie o mare personalitate duhovnicească care să 
poată să-i aducă la un numitor comun acceptabil, ca ei să 
poată să se accepte unii pe alţii. 

Părintele Teofil — Părintele Arsenie, cîndva, a scris într-o 
scrisoare adresată Părintelui Grovu — un consilier de la Sibiu 
— cînd se punea problema întoarcerii Părintelui de la Prislop 
la Sîmbăta -— el şi-a dorit să rămînă la Prislop și l-a rugat pe 
Mitropolitul să-l lase în continuare la Prislop, deși căzuse 
Prislopul ca arondare în Eparhia Aradului — și i-a scris 
Părintelui Grovu rugîndu-l să intervină la Mitropolit să-l lase 
acolo, și își exprima regretul că oamenii sunt tot oameni. 
Adică, ca şi cînd ar fi zis: n-am realizat nimic cu oamenii pe 
care i-am luat în seamă şi pe care am vrut să-i ajut. 

PS. Vasile — Sunt diferite experienţe de care, uneori, 
sigur că eşti întristat de anumite evoluţii. Alteori, participi 
și te bucură evoluţia pozitivă a ucenicilor, a celor pe care 
i-ai avut aproape. 

Părintele Teofil — Eu mă bucur totdeauna cînd îmi 
spun oamenii că se spovedesc la Prea Sfinţia Voastră. Zic: 
O, ești în miini bune! Atunci nu mai am ce zice eu. 

PS. Vasile - Mila Domnului! 

Părintele Teofil — Contează lucrul acesta: să ştii că 
ești în mîinile cuiva care te poate ajuta, te poate modela, 
te poate dăltui dacă e nevoie de o intervenţie mai hotărită, 
că îl ai pe cineva care are o concepție superioară, adică nu 
trag în cumpănă la el niște ziceri sau niște atitudini ale 

| unora, de exemplu că te-ai dus la o ghicitoare, la o 
descîntătoare, ştie că trebuie să stai 6 ani să nu te 
împărtășești, sau niște lucruri de felul acesta. 

PS. Vasile — Eu, cît am putut, am căutat să nu îi las pe 
oameni să se blocheze în anumite situaţii care nu le erau de 
folos. Și i-am îndemnat să iasă cît mai repede din situaţiile 
acestea. Şi în ce privește ucenicii, sigur că sunt situații în 
care au nevoie de cineva cu putere mai mare care să-i ajute 
să depășească anumite încercări. Şi-atunci, sigur, i-am 
orientat spre duhovnici renumiţi, spre Sfinţia Voastră, i-am 
îndemnat și la Părintele Arsenie Papacioc pe unii dintre 
ucenicii mei. Sau atunci cînd ei veneau să-mi ceară dezlegare 
să se spovedească la alți duhovnici eu niciodată nu m-am 
împotrivit, pentru că fiecare duhovnic poate să-i deschidă o 
direcție spirituală, să-i dea un impuls nou celui care dorește 
aceasta. Și cînd au revenit la mine la spovedanie, iarăși i-am 


papa 


primit foarte natural, firesc. Deci niciodată nu m-am 
& împotrivit la schimbarea duhovnicului atunci cînd aceasta 


nu se face cînd vrea să ascundă ceva de unul sau de altul. 
Din contră, m-am bucurat că apelau la alți duhovnici. 
Bineînţeles că-mi spuneau la cine merg și eu îl consider un 
cîştig. Un cîștig atunci cînd alt duhovnic poate să-ți deschidă 
o altă cale de nevoinţă, de luptă duhovnicească. 
Părintele Teofil — Eu cred că lucrul cel mai de 
căpetenie cînd e vorba de a fi duhovnic, rînduit de Biserică 

pentru asta, este să ai inimă de părinte, inimă de frate, 
inimă de prieten. Să participi la viața omului. Și bineînțeles 
să îi spui ceea ce trebuie el să știe pentru că, în multe 
cazuri, oamenii se cred buni fără să fie, se cred credincioși 
fără să ducă o viață de credincioşi, cred că au făcut destul 
fără să fi făcut ceva. Dar faptul că nu L-au tăgăduit pe 
Dumnezeu cu cuvîntul nu înseamnă că de fapt omul are o 
legătură cu Dumnezeu. 

PS. Vasile — Cît mi-a stat în putere am încercat pe cei 
care au venit la mine să le pun în atenţie importanţa 
pătrunderii în cunoașterea Sfintelor Evanghelii. Şi i-am 
îndemnat stăruitor să citească zilnic măcar cîte un capitol 
dintr-una dintre Evanghelii, pentru ca să vadă cum gîndeşte 
Mîntuitorul, cum acţionează El, cum se comportă cei care 
vin la Mîntuitorul, pentru că din cuprinsul Sfintelor 
Evanghelii Îl avem aievea pe Hristos Care ne transmite 
puterea Lui, dragostea Lui, și bineînţeles că cel care reușește 
să se apropie de Hristos are deja o viaţă îmbunătăţită. 

Părintele Teofil — E câștigat. 

PS. Vasile — E protejat, e ocrotit. 

Părinte Teofil, m-am confruntat cu o situaţie care mă 
urmăreşte mereu. Înainte de Taina Sfintei Cununii, tinerii 
vin să se mărturisească. Și cum tinerii pe care i-am mărturisit 
nu se spovediseră înainte, sigur că n-am pus întrebări, am 
încercat să le spun eu ceva înainte de a-i întreba ceva mai 
concret. Şi le vorbeam despre frumuseţea vieții de familie. 
Și la un moment dat tînăra mă întreabă: „Părinte, sunteți 
căsătorit?”. Se vede că săraca avea deja o altă concepție 
despre căsătorie, decît cea pe care i-o relatam eu. Şi situația 
asta m-a urmărit mult timp. 

Părintele Teofil — Asta nu înseamnă că trebuie 
neapărat să fi căsătorit ca să le spui oamenilor ce au de 
făcut în căsătorie. Însă, totuși contează. Un preot căsătorit 
știe și ce se poate realiza, și ce nu se poate realiza. Eu le 
spun de multe ori la oameni că programele acestea care-s 
făcute cu joia, cu marțea, cu nu știu ce, îs făcute de oameni 
necăsătoriți. Oamenii căsătoriți știu că pentru ei nu există 
joi și marți și nu știu ce, ci există zile în care sunt mai 
apropiați și există zile în care pot să fie și mai puțin 
apropiaţi. Dar cineva care face niște programe fără să fie 
angajat într-o viaţă de felul acesta nu poate să-și dea seama. 

La noi la mănăstire era un părinte consilier, căsătorit, şi 
Părintele Arsenie Boca insista pentru o viaţă dintr-aceasta 
rigoristă, și zicea părintele consilier către Părintele Arsenie: 
„Nu te băga în treburi din acestea că nu ştii cum e”. Şi zicea: 
„Astea sunt lucruri care nu se pot programa”. Și atunci m-am 
gîndit că poate că noi, nu atît eu, pentru că eu nu mă bag în 
chestiuni de intimitate, dar sunt atîţia Părinţi care mereu 
pedalează pe niște programe din acestea, pe care nu știu 
dacă ei, căsătoriți fiind, le-ar fi putut ține. 

P.S. Vasile — Da, aici nici eu n-am căutat să-i ispitesc 
pe cei care veneau la spovedanie. Bineînţeles că ei își spun 
problemele care îi neliniștesc sau îi deranjează, și apoi, 
mereu, sfatul pe care l-am dat a fost să nu se refuze atunci 
cînd e o pornire puternică din partea unuia dintre ei pentru 
ca să nu ajungă să se înstrăineze. Pentru că se întîmplă ca 
din motive de pietate unul dintre sați îl refuză pe celălalt 
și-atuncea celălalt, fiind probabil mai neîmplinit în privinta 
aceasta, ajunge să calce fidelitatea conjugală, care este un 
păcat mult mai mare. 

Părintele Teofil — Părintele Arsenie a zis odată, fiind 
și eu de faţă, la Drăgănescu, unde picta, eram cu încă trei 
preoţi căsătoriţi, a zis: „Mă, nici refuzul, nici abuzul. Da 
nu l-am întrebat, atuncea ar fi trebuit să intervin eu și să 
zic: Da părinte, cînd e abuzul? Că refuzul știm cînd e. 

El vorbea aşa sentențios. Mi-a plăcut cum a zis. 

PS. Vasile — În privința asta ar putea fi considerat 
abuz o situație cînd unul dintre soți e obosit, e indispus, și 
atuncea celălalt e solicitant, insistent. 

Părintele Teofil — Se întîmplă de multe ori să fie și 
temperamente diferite. Oamenii se adună fără să știe ce 
urmează pentru fiecare. Şi în cazul acesta e mai greu de 
dat o rețetă. 

PS. Vasile — Părinte Teofil, ca duhovnic, ați avut multe 
bucurii? 

Părintele Teofil — Da. 

PS. Vasile — Dintre toate bucuriile pe care le-aţi avut, 
spuneți-mi aşa una mai deosebită. 

Părintele Teofil — Toate bucuriile îs deosebite de fapt. 

PS. Vasile — Sunt ca florile. 

Părintele Teofil — Da. Eu mă bucur totdeauna cînd 
văd un om hotărît pentru bine. Chiar dacă nu poate face 
cît mă gîndesc eu că trebuie să facă, da' dacă-l văd hotărît 
pentru cele bune, îs bucuros. 

Sunt unele legături pe care le am de la spovedanie cu 
anumiti oameni care s-au simţit învăluiți de cît pot eu oferi. 
De fapt, eu sunt un om mai mult rațional decît sentimen- 
tal, da' oricum am căutat să fiu apropiat, să fiu părinte, să 
fiu revărsător — cât am putut eu față de oameni — și asta i-a 
angajat pe unii faţă de mine. Eu dau slavă lui Dumnezeu, 

pentru că nu pot să zic că am făcut ceva deosebit ca să-i 
cîștig pentru Dumnezeu în primul rînd, şi bineînțeles și 
pentru mine, că dacă îi cîştig pentru mine e nădejde că 
i-am cîștigat și pentru Dumnezeu. Și dacă nu i-am cîștigat 
și pentru mine nu-i sigur că îs cîştigați pentru Dumnezeu. 

Însă ceea ce am constat eu în mod special este că 
oamenii acționează și în viața spirituală pe baza structurii 
lor. Cum i-o lăsat Dumnezeu așa sunt şi așa acționează, 
aşa activează. Fiecare cu capacitatea lui. Sunt oameni care 
parcă îs lăsaţi de Dumnezeu să fie oameni buni; sunt alţii 
care au piedici mari ca să se îmbunătățească măcar la 
măsura celor care nu fac un efort ca să fie buni. Pe toţi îi 
înțeleg la măsurile lor. 

PS. Vasile — Eu, între marile bucurii pe care le-am 
avut ca preot slujitor la parohie, unde am spus că era o 
imensitate de lume — sigur că n-ajungeai să-i cunoşti per- 
sonal și direct pe marea majoritate dintre credincioși, cu 
toate că biserica era mereu plină, la spovedanie erau zilnic 
mulți credincioși — dar, mergînd pe stradă vedeai chipuri 
de oameni pe care nu-i cunoşteam, dar care-ţi zîmbeau. Şi 
văzînd mereu așa şi zilnic avînd astfel de intersectări, acestea 
îmi dădeau o mare bucurie, o siguranţă, o linişte sufletească. 

Părintele Teofil — De multe ori zîmbetul omului e 
zîmbetul lui Dumnezeu. Sfînta Tereza de Lizieux e 
prezentată într-o carte ca „Zîmbetul lui Dumnezeu”. 
Dumnezeu ne zimbește prin oamenii care ne zimbesc. 

loan Gînscă — Prea Sfinţite Părinte, pînă unde te poate 
ajuta duhovnicul în ceea ce privește fondul ereditar, în ceea 
ce priveşte negativele pe care le aduci, cum zice Părintele 
Teofil, „din străfunduri de existență”. 

PS. Vasile — Părintele Teofil a spus foarte adevărat că 
sunt oameni care foarte ușor sunt buni, iar unii oameni, 
care poate pe tot parcursul vietii lor trebuie să facă eforturi 
pentru a fi buni. Bineînțeles, cei care sunt dispuși din fire 
să facă lucruri bune sunt oameni care au o ereditate 
favorabilă, o ereditate normală. Ceilalţi, cine știe, pe 
parcursul devenirii lor pe linia ereditară părinții lor au avut 
anumite vicii care s-au transmis şi care îi fac să sufere. Dar, 
în orice situație, fiecare om e dăruit de Dumnezeu cu 
rațiune, într-o măsură sau alta, şi cu voinţă liberă. Și fiecare 
om are în adîncul ființei lui dorința de bine. Si atunci, așa 
cum îți dorești ţie binele trebuie să-i dorești binele și 
semenului tău. Şi cînd ești pus în ispita de-a te vătăma fie 
pe tine, fie faptele tale, fie pe semenul tău, aicea dispui de 
libertatea vointei. Şi atîta timp cît ești în starea de a-ţi 
manifesta voinţa, ești responsabil. 

Deci unii se luptă din greu ca să depășească imboldul 
spre rău. Alţii nu se luptă. Şi dacă nu te lupi cazi, iar dacă 
te lupţi te poți duce înainte, poți să depăşești momentul de 
criză. Apar momente de criză. Dacă te mobilizezi și 
pregătirea duhovnicească ie îndeamnă spre rugăciune, și 
recomand mai ales rugăciunile scurte, foarte scurte: 
„Doamne, ajută-mi; Doamne, nu mă lăsa”; „Prea Sfîntă 
Marie, ajută-mă”; „Sfinților Îngeri, ajutaţi-mă”, rugăciuni 
scurte prin care invoci ajutorul unei puteri spirituale și care 
te ajută să depășești momentul de criză. După aceea 
lucrurile încep să devină obișnuinţă și dintr-un om cu 
înclinații accentuate spre rău poate să devină un om liber, 
un om liniștit, un om mulţumit. 

I. G. - Deci firea poate fi totuși disciplinată. 

PS. Vasile — Da. 

Părintele Teofil — Eram la Teologie, după ce m-am 
dus la mănăstire, nu mai ştiu în ce an, și era și Părintele 
Dumitru Călugăr, profesorul, de față și s-au discutat mai 
multe lucruri, și între altele am zis eu: „Oare prin ce osteneli 
a ajuns Prea Sfinţitul Teodor Scorobeţ la liniștea, la calmul 
pe care îl avea, la așezarea sufletească pe care a avut-0?”. 
Și zice Părintele Călugăr: „Prin osteneala lui Dumnezeu, 
că aşa l-a lăsat Dumnezeu”. 

Mie mi-a plăcut foarte mult. 

Odată mergeam de la Ocna Sibiului acasă la ai mei și 
m-a luat cineva cu căruța. Şi zice o femeie către mine: 
„Părinte, eu să știți că am gură rea ca mama şi inimă bună 
ca tata . Se vedea pe ea sinteza părinților. 

|. G. — Prea Sfinţite Părinte, la ce sfînt aveți evlavie 
mai mare și dintre rugăciuni care vă sunt mai apropiate, 
mai dragi, asupra cărora stăruiți mai mult? 

Părintele Teofil — Asta mă interesează și pe mine. 

PS. Vasile — Mă simt foarte apropiat de Sfîntul Vasile 
cel Mare. 

Părintele Teofil — Pentru că-i purtați numele? 

PS. Vasile — Şi pentru că-i port numele. 

De cînd am început să mă cunosc, deci de cînd eram 
elev la școala profesională, am fost foarte sensibil faţă de 
suferință în mai multe forme în care o vedeam. Şi atuncea 
prima dorință pe care am avut-o a fost să devin medic. La 
școală sigur că am făcut faţă, am avut note mari la toate 
disciplinele și profesorii de biologie, chimie, anatomie şi 
fizică mă încurajau să merg la Medicină. Am și dat admitere 
la Medicină. Dar o bucurie, sau o revelaţie pe care am 

avut-o odată la Mănăstirea Cozia mi-a descoperit o altă 
dimensiune a vieţii decît cea pe care o cunoșteam pînă 
atunci. 

I.G. — Ce s-a întîmplat la Cozia? 

P.S. Vasile — Eram în penultimul an de liceu şi 
profesoara de chimie obișnuia să facă excursii. Asta era în 
1968-69. Practic a fost prima mănăstire pe care am 
văzut-o. 

Eu urmam liceul seral, veneam dintr-un mediu 
muncitoresc care m-a ajutat foarte mult în ceea ce priveşte 
formarea. Era așa o disciplină, şi nu era una impusă, ci o 
disciplină prin tradiţie, care te făcea să ai simţul datoriei, 
să ai responsabilitate față de munca ta. Perioada asta era 
deja marcată de propaganda ideologică ce nu se prea 
potrivea cu realitatea și deja apăruseră niște tensiuni în 
mediul acesta muncitoresc. 

Şi la Cozia, ca să revin, era spre seară, întîmplător am 
văzut o portiţă care dădea spre Olt. Acolo, singur, cît am 
stat, vreo 10 minute, un sfert de oră, mi s-a revelat o lume 
complet diferită de lumea pe care o cunoșteam eu pînă 
atuncea. Și asta mi-a dat de gîndit. Nu eram dotat cu voce 
ca să fac faţă la examenul de admitere de la Teologie, 
examen care începea cu muzica și care era proba 
eliminatorie. 

Hotărtrea mea era pentru medicină. Am dat admitere, 
dar n-am fost suficient de pregătit și n-am intrat. 

Atuncea am luat legătura cu Părintele Romul Popa, 
pe care l-am numit „Bătrînul meu” - era într-adevăr o 
prezenţă venerabilă — și dînsul s-a bucurat foarte mult pentru 
că eu am fost primul clujean care m-am dus la Teologie. 

Deci pînă la mine n-au mai fost clujeni nici la Seminar și 
nici la Facultatea de Teologie din Sibiu. Atunci mi-am dat 
seama că pot să fac și în Biserică ceea ce aş fi dorit să fac 
în medicină. 

Şi de aceea vă spun că Sfîntul Vasile cel Mare 
întotdeauna mi-a deschis o direcție practică de viaţă 
dăruită. Şi Părintele Profesor Bodogae, pe care l-am 
avut şi ca îndrumător la licenţă, și ca profesor de 
bizantinologie, era un om care a accentuat şi mai mult 
deschiderea spre filantropie. Şi după primele cursuri pe 
care le-a avut cu noi, deja din anul Il, dînsul propusese 
cîteva titluri de teză de licenţă, între care și filantropia. 
Şi după aceea, exprimîndu-mi dorinta de a lucra într-o 
cercetare de felul acesta, am ajuns la filantropia Părinților 
capadocieni şi pînă la urmă lucrarea mea de licență a 
fost: Probleme sociale în scrierile Părinților 
capadocieni, pe care am sustinut-o la catedra Părintelui 
Profesor Bodogae. 

Dintre rugăciunile formulate și păstrate în Biserică, 
am o sensibilitate mai mare, o deschidere mai mare spre 
rugăciunile către Maica Domnului. Şi una dintre cele mai 
dragi rugăciuni este o rugăciune care se citește la 
Pavecernița Mare și pe care o regăsim și la Canonul 
Împărtășaniei, „Nepătată, neîntinată, fără prihană, 
Preacurată Fecioară... . 

Apoi, pe lîngă rînduiala zilnică de rugăciuni pe care o 
am și pe care, cîteodată, mă străduiesc să o păstrez, în 
timpul zilei și în drumuri obișnuiesc să repet Troparele de 
umilință pe care le simt foarte potrivite pentru starea mea 
sufletească. 

I.G. - Prea Sfinţite Părinte, în ceea ce priveşte 
rugăciunile, ce le recomandatți celor care sunt la serviciu 
de dimineața și pînă seara? 

PS. Vasile — Să vă spun ceva. Cînd m-am dus la 
Teologie, m-am dus și cu gîndul că preotul are timp să 
citească, să se cultive. Și poate că atunci a fost perioada 
cînd am citit cel mai mult, pentru că după aceea n-am mai 
avut timp suficient pentru lectură și-am rămas mereu cu 
dorul lecturii. Dar ceea ce aș vrea să vă spun este că prin 
tot ceea ce am făcut am răspuns întotdeauna solicitărilor 
credincioșilor și n-am făcut ceea ce am vrut eu niciodată, 
ci am făcut ceea ce a trebuit să fac. Și nu am făcut-o cu un 
duh de împotrivire sau de nemulţumire, ci mi-am zis că 
asta îmi este datoria și indiferent la ce oră din zi și din 
noapte mi s-a cerut să fac ceva, am făcut, fără să mă tulbur. 
Și bineînțeles că Dumnezeu m-a ajutat să-mi păstrez și o 
rînduială de rugăciune personală, chiar dacă nu a fost foarte 
amplă această rînduială. 

Ceea ce aș vrea să vă mai spun este că după 14 ani de 
activitate în parohie, cînd mi s-a propus și am primit 
ascultarea să mă duc la mănăstire, am zis: Ce bine, că la 
mănăstire o să am timp de reculegere și o să pot să 
recuperez ceea ce nu am putut să fac în parohie. Şi țin să 
vă spun că după doi ani și jumătate cît am stat la mănăstire 
am ajuns la concluzia că parohia a fost numai o recreaţie 
față de mănăstire. La mănăstire mă trezeam la ora cinci 
dimineaţa și mă culcam la ora unu, unu și jumătate. Sau în 
ajun de sărbători timpul de odihnă era și mai redus, pentru 
că mai ales atuncea veneau mai mulţi credincioși la spovedit 
și acela era timpul cînd puteam să mă ocup de ei. 

În concluzie, le-aș putea spune că fiecare trebuie să 
țină seama de specificul activităţii lui, că au prioritate 
îndatoririle de serviciu, sau școala pentru cei care studiază. 
Dar ca să poţi să-ți împlinești îndatoririle și ca să poţi să ai 
mulțumire în urma a ceea ce faci, trebuie să-ţi păstrezi 
sănătatea — asta însemnînd hrană la timp, odihnă la timp, 
deci o disciplină de viață — și rugăciunea, care îţi dă suportul 
spiritual care te mentine în echilibru și în progres. 

Părintele Teofil — Deci mai întîi datoria, și după aceea 
bucuria! 


33 








| 
| 





PĂRINTELE ARSENIE PAPACIOC: 


Părintele Teofil — Părinte Arsenie, mă bucur foarte 
mult că ne-am întîlnit. Anul trecut, cînd am fost aici, la 
Techirghiol, aș fi dorit să stăm de vorbă, nu s- a Caii ați 
fost foarte ocupat. 

Părintele Arsenie — Sunt ocupat încontinuu, Părinte. 
Asta este un lucru care mă bucură, dar care mă şi 
îngrijorează. Nu mai pot să fac nimic. Dar situaţia mea, 
din punctul ăsta de vedere, e mereu așa. Vin studenţi, vine 
preoțime, vin din toată tara. 

Părintele Teofil — Cred că sunteţi bucuros că puteți 
să-i ajutați. 

Părintele Arsenie — Da. Este o bucurie pentru că încep 
să dau acum prin oarecare prezență, trăire mi-e și frică să 
spun, atenţie la poziția asta a noastră de a ne ruga pentru 
toată lumea posibilă, și rea, și bună. Şi mai ales ăștia care 
caută, pentru că cererea unui canon care, în sfîrşit, repet, 
o cer oamenii și m-au întrebat și o serie întreagă de 
duhovnici și de profesori ce canon să dau. 

Domnule, chiar faptul că el a venit la spovedit e un 
canon. 

Părintele Teofil — Am și eu în vedere lucrul acesta că, 
de exemplu, pe oameni i-a chinuit o viață întreagă un 
anumit păcat pe care nu l-au putut spune și zic acuma: Ce 
canon să-i mai dau după ce a făcut el atîta canon? 


” Convorbire înregistrată de Părintele Teofil la Mănăstirea „Sfînta Maria” 
Techirghiol, 3 aprilie 1996. 

Părintele Arsenie — Nu trebuie să respectăm „tipic, 
tipic și la inimă nimic”. Ştiţi, trebuie cu orice chip să punem 
lucrurile în mișcare, adică cum Sfîntul loan Hrisostomul 
dorește foarte mult ca nu canon să-i dai, nu ani să-i dai, ci 
vindecare cu orice chip. Deci omul trebuie pus în situația 
asta de simțire. Eu acuma vă spun, pentru că m-aţi întrebat, 
nu mă grăbesc deloc la o canonisire de nevoinţă. E inutilă 
tinînd cont şi de momentul istoric, ținînd cont şi de 
îngrijorările lor și de cît sunt de avansați duhovnicește, de 
cît sunt de dispuși spre nevoinţă. Așa că eu le dau mai mult 
un sfat, bineînțeles, încadrat într-un mic canon, chiar de 
secunde, zilnic, numai ca să fie într-o stare de simţire, adică 
într-o stare de continuă prezență. 

Bunăoară, spuneam unora: S-a căsătorit loana și 
Nicolae. După nuntă a trecut fata la bucătărie, după cum e 
rînduiala în căsnicie, şi Nicolae a plecat la lucru. Dar fata, 
din greșeală, a afumat mîncarea. Şi se perpelea că ce o să 
zică Nicu cînd o veni — aoleu, nici atît n-ai învăţat la mama 
ta — se chinuia fata. | 

Şi a venit Nicu. Dragă Nicule, zice, am afumat mînca- 
rea. Lasă dragă, nu mă interesează. Da' de ce nu te-ai 
gîndit la mine toată ziua? Asta dorea Nicu. Nu-l interesa 
pe el calitatea mîncării, ci el se gîndea că are o soție, se 
gîndea la forţele acestea ale relaţiei sincere în iubire. 

Le spuneam studenților care sunt în preajma căsătoriei, 
mai ales celor de la Teologie, că se constată o dorinţă de 
plăceri cînd se gîndesc la căsătorie. Tinereţea le pune în 
faţă prima foaie în sensul ăsta. Nu! Este vorba de cucerirea 
viitorului cu orice chip trăind prezentul și reparînd trecutul. 
Bine, cine trăiește prezentul? Este vorba de o stimulare 

continuă, reciprocă, avînd în vedere mîntuirea veşnică. 
Asta-i scopul unei căsnicii. 

Părintele Teofil — Toate ale omului sunt la nivelul 
omului. Sigur că oamenii care sunt credincioşi urmăresc și 
scopuri religioase, iar oamenii care nu sunt credincioși, care 
devin credincioși după aceea, creează probleme în căsnicie 
în sensul că sunt mai exigenţi și doresc o viaţă superioară 
care nu se mai potriveşte cu cea trăită mai înainte. 

Părintele Arsenie — Eu, cel puţin, vorbesc cu cei care 
întreabă și ei la rîndul lor să spună punctul de vedere, că 
doar asta și trebuie, e vorba de trăinicie, nu e vorba de o 
plăcere de moment care se consumă, prin care se ajunge 
la nenorociri, la despărțiri, nu ai ce să faci... Eu asist, cum 
cred că și Sfinţia voastră, la despărțiri, pentru că nu s-au 
înțeles, sau s-au înșelat... Nu este permis ca o iubire să fie 
înşelată. De ce să nu facem o căsnicie ca moșii și strămoșii 
noștri, pentru totdeauna? 

Părintele Teofil — Pentru că nu suntem la măsurile lor 
Părinte. 

Părintele Arsenie — Trebuie să propagăm lucruri de 
felul acesta. Adică nu sunt deloc de părere să se ancoreze 
la idealuri mărunte. Domnule, dacă nu rîvnești la idealul 
cel mai înalt, atunci nu reușești nimic. Îi slujesc lui Dumnezeu 
cu orice chip. 

Părintele Teofil — Da, numai că, Părinte, eu constat 
că oamenii chestiunea religioasă o au pe ultim plan, nu în 
prim plan, și din cauza aceasta ei nu pot fi angajaţi pe 
temeiuri religioase, decît dacă devin religioşi. 

Părintele Arsenie — Bine, asta este în ceea ce priveşte 
comportamentul lor permanent în zi. 

Părintele Teofil — Că ei, de exemplu, vin mulți la 
spovedit şi unii dintre ei nici nu știu ce-i spovedania, alții 
vin dintr-o necesitate de a spune ceva, nu atît de a primi o 
dezlegare. 

Părintele Arsenie — Acuma majoritatea vin cu scopul 
să scape de păcate. Însă să știți că acestea sunt momente, 
dar cînd e vorba de evenimente importante în viața lui, 
cum e căsnicia, cu care va fi veşnic şi care, fără discuţie, 
trebuie să respecte verigheta, care e dragostea fără început 
şi fără sfârșit, adică să se iubească continuu, va trebui să 
tină cont cu orice chip de a se ajuta reciproc în vederea 
fericirii şi a mântuirii. Nașterea de copii nu este un scop, 
este o consecinţă. Dar tu, trăind creștinește, vei imprima 
şi copiilor viaţa aceasta și de asta spun și insist foarte mult 
la tineri să se pregătească pentru o adevărată căsnicie. 

Părintele Teofil — Da, aşa e. Aşa îi îndemna și Părintele 
Arsenie Boca pe tineri. 

Părintele Arsenie — Eu am fost duhovnicul Înaltului 
de la lași cînd a fost student la Sibiu. Îi vizitam pe studenți 
acolo, m-au invitat, am vorbit mult cu ei, și mai ales a lui 
Serafim de la Miinchen care m-a rugat foarte mult să merg 
cu el acolo, dar eu n-am putut cu nici un chip, pentru că eu 
nu părăsesc mănăstirea, drumul meu cel mai lung este pînă 
la poartă. De multe ori plouă sau ninge afară și eu habar 
n-am. Atît de strîns sunt, știți, intră unul, iese altul... 

Și asta spuneam, că vreau să fie într-o stare de 
simțire cît mai mult. Asta m-a făcut să spun că orice 
clipă poate să fie un timp și orice suspinare poate să fie 
O rugăciune. 

Părintele Teofil — Da. 

Părintele Arsenie — Pentru că ei trăind în starea 
aceasta de trezie continuă spre Dumnezeu, este foarte mare 
lucru. Deci Dumnezeu cere cu orice chip să ne gîndim la 
El. El — de ce nu ne gîndim la EI? El este Cel ce este. El 
ne-a făcut. Mai mult decit atît, Prea Cuvioase Părinte, eu 
am insistat chiar la o lume mai pretențioasă, la aceea că a 
spus Mîntuitorul, tot ce a spus lisus e adevărat și deci 
trebuiește urmărit cu foarte multă atenţie în Scriptură ce-a 
spus Hristos. Chiar Sfintele Taine sunt bazate, au ca temei 
cuvintele din Scriptură. Deci Domnul Hristos a spus: „Fără 
de Mine nu puteţi face nimic”. Cuvântul acesta s-a eliminat 
într-o foarte mare măsură din atenția creștinilor şi chiar a 
celor care studiază Teologia, studiază credința creștină, l-au 
scăpat. Dar ca să vedeți cît de important este cuvîntul acesta, 
un simplu cuvînt. S-a făcut la 419 un Sinod la Cartagina 
unde spune canonul 124 așa: „lar dacă crezi că totuşi poți 
face ceva fără de Mine, anatema să fii”. Adică, vedeți cât 
de multă grijă avea Biserica primară, la 400 de ani după 
Mîntuitorul, ca lumea să fie atentă la tot ceea ce spune 
Scriptura, Mîntuitorul Hristos? Vedeti, chiar dacă nu poate 
să împlinească, nu sunt pretenţios în ce privește să cer 
lucrurile acestea, din contră, domnule, toţi care aleargă sincer 
au un premiu, chiar dacă n-au ajuns primii. E un pahar mai 
mare care-i plin, un pahar mai mic care-i şi ăsta plin, dar și 
ăsta este desăvirșit. Dar el, unde este, s-alerge sincer. 

Sunt accidente în viaţă, aici intervine duhovnicul, 
intervine căința, intervin o serie întreagă de lucruri, așa-i 
primesc, şi așa-i sfătuiesc. Vreau să fie încurajați cu orice 
chip, orice fel de păcate mari ar fi făcut. Pentru că dacă e 
un duhovnic care e pregătit pentru așa ceva cu harul lui 

Dumnezeu, şi care e conștient de această mare misiune, 
de puterea de a lega și dezlega, nu se teme de păcatele 
mari, nu există nimic, nu există greșeală mare care să nu 
fie iertată. Mîntuitorul nu S-a răstignit numai pentru anumită 
categorie de greşeli, ci pentru tot ce este greșeală pe pămînt. 
Totul este să te ridici. Mai mari păcate decit a făcut luda nu 
pot să fie, ca să-L. trădezi chiar pe Dumnezeu, conștient. 
Şi totuşi luda a fost salvat. Va să zică nu există păcat. Că 
dacă-l scoţi din adînc de ape, mă refer la canon, nu-l mai 
cerți de ce e ud. Bine că l-am scos din apă, bine că l-am 
scos din adîncuri. 

Îi încurajez foarte mult și constat că se umplu de 
bucurie, pentru că mulţi vin cu deznădejdea aceasta, cu 
gîndul acesta, descurajaţi, că nu mai pot fi iertaţi, că uite 
ce-am făcut. 

Chiar astăzi am întîlnit o femeie care a avut 30 de 
avorturi. Eu nu m-am speriat de lucrul acesta, nu le dau 
canoane mari, dar le spun importanţa, marea greșeală a 
acestui chiuretaj. 

Problemele apar mai ales atunci cînd doar unul dintre 
soți devine exigent și dorește să-și trăiască viața con- 
form cu rînduielile lui Dumnezeu. Într-o viaţă fără 
rînduială se evită naşterea de copii adeseori prin 
întreruperi de sarcină. Cînd aceasta s-a întîmplat urmează 
neliniștea, tulburarea și pocăința. Mai ales știindu-se că 
copiii avortaţi au un suflet împiedicat în dezvoltarea lui 
spre progresul dumnezeiesc. Acești copii au suflet și 
sufletul nu moare niciodată. Ei ne văd acum și așteaptă 
pocăinţa ta ca mamă. Această satisfacţie ar vrea s-o aibă 
ei acolo unde sunt, sigur, din mila lui Dumnezeu, n-or fi 

la binele desăviîrșit, dar nici la rău, pentru nevinovăție 
sau pentru lipsa de botez. 

Ei, acești copii trebuiesc cu orice chip păziţi. Sunt destul 
de atent în legătură cu păcatele acestea. Nu dau canoane 
mari, dar vreau să-i pun și pe bărbaţi în situația să vadă ce 
greșeală mare au făcut. Îmi păstrez calmul, chiar dacă uneori 
mai și ridic tonul, dar asta depinde de persoană, cît e de 
îndărătnică. Acesta este un procedeu al meu, nu dau canon 
mare, ci îl pun în situaţia să se căiască toată viața. Dau 
canon foarte mic numai cu scopul să fie în fiecare zi treaz, 
poate de secunde, să fie treaz în fiecare zi. Fă lucrul acesta 
zi și noapte în mare taină. Ferească Dumnezeu să afle 
cineva! Că și lucrarea în taină, psihologic, are o participare 
completă din partea celui care o face. Sfîntul loan 
Hrisostomul zice: „Ani vrei să-i dai? Ani vrei? Nu. Vindecă-i 
rana! ”. Asta este. 

În legătură cu pruncii, chiar în Dreptul Roman se 
spune: „Copilul odată zămislit, are drept de cetățean”. Bine, 
spun ei mai departe, cu gîndul ca să se nască, că nu poate 
să-l pună în inventar dacă nu există. 

Vreau să vă spun că toţi Sfinţii Părinți știu și au spus 
lucrurile acestea că copiii există ca persoană chiar de la 
data zămislirii, cînd sufletul este acolo fără formă. 

Pe urmă, Prea Cuvioase Părinte, un lucru pe care-l spun 
duhovnicilor este ca să-şi iubească fiii lor, așa cum sunt. 

M-am dus la o mănăstire, nu vă spun care, eu sunt din 
Sihăstria de fapt, nu sunt călugărit acolo pentru că m-a prins 
vremea aceea pe la Institutul Biblic de la București, şi m-am 
dus să întreb acolo la fiii mei duhovnicești care i-am văzut la 
mănăstire: Cum canonisiți? Căci erau fii duhovnicești de 

mine aduși în mănăstire, găsiți prin pădure, în sfîrșit... Păi, 
zice, dacă are 20 de chiuretaje noi nu-i mai dezlegăm. Şi 
zic: Ce faceţi cu ei, îi trimiteţi la Arsenie? Ce faceți cu ăștia? 
Că ei totuși au venit la noi. Cînd au venit aicea au avut un 
proces cît de slab, cît de nepriceput, dar totuși au venit cu 
gîndul că au făcut păcate și au venit să se curețe. Au venit cu 
o conștiință oarecare, nu destul de pricepuţi, dar nici nu 
aveau nevoie să fie prea pricepuți, ci doar să știe ce-au făcut. 
Şi eu, sigur, nu-l împărtășesc imediat, dar de dezlegat îl dezleg 
de păcatele pe care le-a făcut, ca el să se simtă ușurat și mai 
departe îl lăsăm în voia lui Dumnezeu. 

Părintele Teofil —- Da” Părinte, totuși, cînd e vorba de 
oameni care nu părăsesc păcatul, tot îi dezlegaţi dacă vin 
la mănăstire la spovedit? 

Părintele Arsenie — Îi dezleg de cîte ori vin şi se 
spovedesc. 

Părintele Teofil - Eu, de exemplu, dacă un om, să 
zicem, nu merge la biserică, că asta-i foarte important 
pentru mine, nu merge la Liturghie Duminica, dacă vine și 
el de fapt îmi spune numai pentru că-l întreb eu, și nu vine 
să-mi spună că nu merge Duminica la biserică, în cazul în 
care nu merge la biserică eu nu-l dezleg, ci-l pun în situația 
să meargă şi apoi să vină să stăm de vorbă după ce îmi 
face dovada că merge. Căci eu îl întreb: La biserică mergi? 
Şi zice că nu merge. 

Părintele Arsenie — Este prima mea întrebare cînd 
mărturisesc pe cineva. Eu n-am cum să nu-l dezleg, pentru 
că el se spovedește că n-a fost, ca un păcat. 

Părintele Teofil — Bine, el se spovedește că n-a fost, 
pentru că-l întreb eu, și atuncea eu aș vrea să-l angajez. 

Părintele Arsenie — Vă spun că cei mai mulți nu știu 
să-și spună păcatele. 

Părintele Teofil — Da. Părinte, să știți că eu nu dau 
dezlegare de fiecare dată și la fiecare, ci după situație. Dacă-i 
într-un sistem de păcătuire nu pot să-i dau dezlegare. De 
exemplu, el este necununat. Păi cum să-i dau dezlegare? 
Du-te întîi și te cunună și apoi stăm de vorbă. Sau nu merge 
la biserică... Dragă, uite, mergi la biserică, toată viața va 
trebui să mergi. Suntem în Postul Paștilor și pînă în Postul 
Sfintei Mării mergi la biserică și apoi vii în Postul Sfintei 
Mării să stăm de vorbă. Bineînţeles că trebuie să mergi la 
biserică tot timpul, dar dacă pînă în Postul Sfintei Mării 
mergi la biserică Duminică de Duminică, eu te dezlea în 
Postul Sfintei Mării. Da” mai vine? Că nu mai vine. 

Părintele Arsenie — Părinte scump, eu îl dezleg pentru 
că a făcut păcatul acesta că nu s-a dus la biserică. Îi spun 
marea lui greșeală de a nu se duce la biserică şi-i explic, la 
nivelul lui, importanța mergerii la biserică, importanţa 
Sfintei Liturghii, că te umpli de har, că te umpli de bunătăti, 
de frumuseți. În concluzie, să te duci! Da” de dezlegat îl 
dezleg. 

Părintele Teofil — Sau, de exemplu, dacă-i fumător 
nu-l dezleg. Nu-l dezleg pentru că se duce și de la mine și 
mai trage o țigară. A venit odată unul și nu l-am dezlegat și 
i-am spus că nu se poate împărtăşi. Şi se duce la un alt 
părinte de la noi, un părinte tînăr, şi îi spune: „Părinte, îs 
năcăjit pentru că Părintele Teofil a zis că nu mă pot 
împărtăși. Nu m-aţi putea împărtăși dumneavoastră?”, a 
zis către părintele. Și părintele i-a spus: „Păi dacă te-a oprit 
Părintele Teofil, eu n-am cum să te împărtășesc”. Și atunci 

omul, așa năcăjit, a zis: „No apoi nu-i nimic. Îs năcăjit, mă 
duc să pip o ţigară”. Deci ce rost avea să-l dezleg? 

Părintele Arsenie — Sau oamenii zic şi altceva: 
„E, parcă tot cu Împărtășanie am trăit”. 

Părintele Teofil — Da. Sau vine unul la mine și mirosea 
a fum de tigară și-mi zice: „Părinte, am venit și aș vrea să 
mă spovedesc”. Şi zic: „Măi frate, să știi că eu nu te-aș 
spovedi”, am zis eu către el. Păi zice: „De ce Părinte? . 
Zic: „Miroși a fum de tigară și tu ești fumător și eu pe 
fumători nu-i dezleg”. Face el: „Păi nu-i nimica, Părinte, 
că mă duc eu la altcineva. Da' măcar să mă lăsaţi să vă 
spun niște necazuri '. 

Părintele Arsenie - Păi ăsta este un furtișag. Însă 
Părinte, sunt foarte mulţi care fumează, într-adevăr, dar eu 
îi dezleg, dar îi spun cînd îmi zice că „Părinte, sunt fumător ': 
Nu vorbi așa, spune: „Am fost fumător!”. Dacă spui „sunt , 
asta înseamnă continuitate. Eu te pot dezlega pe tine pentru 
că ai fumat. 

Părintele Teofil — Bine, dar s-ar pune problema așa: 
Ai fumat ultima țigară din viaţă? Zice că nu. No, apoi lasă, 
cînd îi fii nefumător vii la mine şi stăm de vorbă. Eu așa 
fac. Adică eu nu dau dezlegare de fiecare dată, pentru că 
oamenii de fapt nici nu au condiția dezlegării. 

Părintele Arsenie — Părinte Teofil, eu contez foarte 
mult pe o explicație pe care le-o dau în legătură cu păcatele, 
cu gravitatea păcatelor. 

Părintele Teofil — Părinte, bine, dar să știți că eu nu 
contez. 

Părintele Arsenie — Celor care au păcate din acestea 
de care se ţin în continuare, cum e fumatul, acestora le 

spun: „Măi, fumatul, îti dai dumneata seama cum lucrează 
și că te distruge într-o formă tainică această patimă? Nu 
știi că te trîntește cînd ţi-e lumea mai dragă? Deci trebuie 
să te lași! Că mă pui pe mine în situaţia să te dezleg fals şi 
asta n-o fac”. Şi zice: „Bine, am înțeles Părinte”. Ei, vedeti? 

Părintele Teofil — Bine, el a înțeles atunci, dar după 
aceea? 

Părintele Arsenie — Asta nu înseamnă că de 70 de 
ori cîte 7... 

Părintele Teofil — Bine, dar totuși, nu ne putem juca 
cu lucrul lui Dumnezeu. 

Părintele Arsenie — Ei, ce să-i faci, cât se poate explica? 
Adevărul este că trăim într-un moment istoric dificil. 

Părintele Teofil — Nu vrea el să fie ajutat de mine 
cît vreau eu să-l ajut, dacă-i vorba. Numai că-i cer niște 
condiții. 

Părintele Arsenie — Sigur, cum profită și de faptul că 
te găsești acum aici și printr-un singur cuvînt primește o 
dezlegare veșnică, pentru ca aici să fii iertat trebuie să declari 
păcatele tale, ori la judecată vei fi pedepsit, dar nespuse 
nu rămîn, fiule. Așa că nu te gîndi, fiule, ești pe un drum 
rătăcit, fii atent, răzgîndește-te, și atuncea eu îl dezleg şi el 
zice: „Da, Părinte, am înteles”. Deci nu ne putem juca. 
Dau foarte mare atenţie spovedaniei. De fapt, asta-i Taina 
care mintuiește. 

Părintele Teofil — Da. 

Părintele Arsenie — Împărtăşania desăvîrșește, nu ne 
iartă păcatele, cum spun unii. 

Părintele Teofil — Ei, și iartă. Pentru că se zice: „spre 
iertarea păcatelor și spre viața de veci”. 

Părintele Arsenie - Da, iartă păcatele în formă 
desăvirşită, dacă s-a pocăit omul. 

Părintele Teofil — Spuneţi-mi cum împărtășiți? 
Respectiv, ce aveti în vedere în ceea ce privește frecvența 
împărtășirii? 

Părintele Arsenie — Părinte, eu nu sunt prea cu 
dezlegare deasă, dar e o mare greșeală să-l oprești ani de 
zile. Eu, bunăoară, n-am depășit la chiuretaje 3 ani oprire 
de la Împărtășanie. 

Părintele Teofil — La fel și eu, pentru orice păcat, și 
ucidere, şi orice. De ce? Pentru că Părintele Stăniloae, în 
Dogmatică, scrie să nu dăm mai mult de 3 ani amînare 
de la Sfînta Împărtășanie. 

Părintele Arsenie — Asta am făcut-o și eu. 

Părintele Teofil — La fel fac şi eu. Numai ce se 
întîmplă? De exemplu, mi-a venit unul care mi-a zis: 
Părinte, am făcut un păcat mare de tot. Şi i-am zis: Poţi 
să-l spui? Da, Părinte, că doar tot satul îl știe. Și zic: Ce 
s-a întîmplat? Zice: Am omorît pe un fiu al meu. În ce 
împrejurare? M-am bătut cu soţia și fiul a intervenit între 
noi și l-am lovit cumva şi a murit. Deci el n-a vrut să-l 
omoare, la drept vorbind. Şi ai făcut închisoare? Am făcut 
9 ani. Atunci m-am gîndit eu, dacă a făcut 9 ani de 
închisoare, eu l-aș fi oprit pe 3 ani. Poate-l las să se 
împărtășească, m-am gîndit eu. Dar îl întreb: La biserică 
mergi? Nu. Rugăciunile ţi le zici? Nu. Postești? Nu. Păi 
zic: Măi, păcatele acestea pe care le faci tu acuma îs mai 
mari decît acela pe care l-ai făcut atunci. Pentru că acela 
l-ai făcut într-o clipă şi n-ai vrut să-l faci. Da uite, că acuma 
faci păcate care te ţin departe de Dumnezeu. 

Părintele Arsenie — Adevărul este că foarte multi merg 


pe principiul acesta, poate și lume mare, și învățați, şi 
duhovnici, pe principiul că e păcat mic. Nu este lucru mic 
în viaţă răul cel mai mic. 

Părintele Teofil — Da, bineînţeles. Eu m-am gândit 
așa: păcatul acesta îl faci în fiecare Duminică cînd nu mergi 
la biserică. Dar acela care l-ai făcut, l-ai făcut într-o clipă și 
într-o clipă de neatenţie, să zicem, nu ai dorit să se întîmple 
lucrul acesta, ci a fost o împrejurare. 

Părintele Arsenie — Acuma, între a omori un om din 
imprudență și a nu te duce la biserică este o mare diferență. 
Dar el, să zicem, că un canon oarecum cu pușcăria l-ar fi 
făcut, dar acum el trebuie redresat. 

Părintele Teofil Eu cred că nu a făcut nici un canon, 
ci a suferit o pedeapsă. 

Părintele Arsenie — Cum adică? 

Părintele Teofil — Adică el nu a făcut nici un canon 
acolo din punct de vedere religios, ci a suferit doar o 
pedeapsă. 

Părintele Arsenie — Da, dar eu nu opresc pocăinta lui. 

Părintele Teofil — Dar nu avea nici o pocăință, Părinte. 
Adică convingerea mea este că nu avea nici o pocăință. 

Părintele Arsenie — Eu nu vorbesc totuşi cu lumea de 
pe stradă, vorbesc totuși cu un om care a venit la o 
dezlegare. 

Părintele Teofil — Bine, el a venit la o dezlegare dintr-o 
datină. 

Părintele Arsenie — Asta li se întîmplă unora, dar sunt 
mulți și din aceia care vin pentru că le spun alţii că e un păcat 
mare, du-te să te dezlege duhovnicul, adică vin dintr-o frică. 

Părintele Teofil — Bine, dar eu dacă îi dau un timp în 
care trebuie să se angajeze pentru bine şi nu-l face, 
înseamnă că nu-l interesează nici dezlegarea. Pentru că eu 
îi spun: Măi frate, dezlegarea o primeşti în conditia cutare. 
Faci? Nu fac. Atunci, Doamne ajută, te-am salutat. Şi la 
fiecare îi spun lucrul acesta: Măi, tu dacă rămii în păcatele 
acestea poți să nu te mai întilnești cu mine, că eu chiar 
dacă mai vii vreodată tot asta ţi-o spun. Deci, dacă ești 
fumător și rămii fumător, degeaba mai vii la mine, pentru 
că şi rîndul viitor tot asta ţi-o spun, lasă-te de fumat. Bine, 
am luat un caz. 

Părintele Arsenie — Adevărul este că el hotărăşte în 
fata mea să se lase și s-ar putea ca el să greșească. Dar 
asta-i altceva. 

Părintele Teofil — Eu nu contez pe hotărîri 
dintr-acestea spontane. 

Părintele Arsenie — Nici nu rămîn așa fix, că nu contez. 
Ce să-i faci? Asta-i lumea noastră. Peste ăştia suntem noi 
duhovnici. 

Părintele Teofil — Eu asta fac. Îi pun în situaţia să mai 
vină, ca să pot să-l verific. Şi dacă se face om de treabă, 
atunci n-am nimic cu el. 

Părintele Arsenie — Şi eu, bineînțeles că nu. Dar la 
multă lume zic că vreau să ne mai întîlnim, mai 
cercetează-mă, dar să vii cu noutăți. 

Părintele Teofil — Părinte, în orice caz e o lucrare 
grea. Asta e sistemul meu de lucru. 

Părintele Arsenie — Sistemul meu este ca să fiu mai 
îngăduitor, dar să atac păcatul cu orice chip și să-l pun pe 
penitent în situația să fie și el împotrivă. Că dacă el este 

împotrivă, merge pe cale, pe cale mila lui Dumnezeu poate 
să-l ajute și atunci eu intervin cu dezlegarea. E o chestiune 
foarte delicată misiunea asta. 

Părintele Teofil — Bine, Dumnezeu să vă ajute, dar eu 
personal nu-mi iau răspunderea numai ca să-i dau dezlegare, 
pentru că atuncea înseamnă că nu-l ajut. Adică eu l-aș ajuta 
dacă într-adevăr își dorește dezlegarea. Eu îi spun ce are 
de făcut. Şi dacă nu mai vine, atunci înseamnă că nu l-a 
interesat. 

Părintele Arsenie — Acum să ştiţi că desăvârșiti nu 
sunt. 

Părintele Teofil — Nimeni nu este desăvirșit. 

Părintele Arsenie — Dar, în legătură cu lupta împotriva 
păcatului, sunt atîtea împrejurări care-i țin mai departe în 
păcate, sunt situaţii familiale... 

Părintele Teofil — Da, viaţa-i complicată. 

Părintele Arsenie — Eu dezleg. Cît se poate îi pun în 
situația să se hotărască. 

Părintele Teofil — Bine, vă mai pun o întrebare în 
legătură cu asta. De exemplu, acum au început femeile 
să aibă niște mijloace de contracepţie şi anume steriletul. 
No, ce fac eu acuma cu una care are sterilet? Îi dau 
dezlegare? 

Părintele Arsenie — Asta este mutilare! Să-l scoată 
imediat! Asta este poziţia mea. 

Părintele Teofil — Bine, să-l scoată și să vină după 
aceea și să-mi spună că l-a scos şi atuncea stăm de vorbă. 

Părintele Arsenie — Păi da. 

Părintele Teofil — Dar dacă nu-l scoate, atunci 
înseamnă că nu pot să zic că „te iert și te dezleg”, nu? 

Părintele Arsenie — Adevărul este că nu știm cît esic 
de sincer. De aceea s-a și pus întrebarea de Apostolul Petru: 
De cîte ori să iertăm? 

Părintele Teofil — Bine, aceea e altceva. 

Părintele Arsenie — Nu, dar vreau să vă spun că pe 
oamenii ăștia îi dezleg de șaptezeci de ori cîte şapte. 

Părintele Teofil — Părinte, dar știți că a zis Domnul 
Hristos: „De-ţi va greşi fratele tău, ceartă-l; şi dacă se va 
pocăi, iartă-l. Şi chiar dacă îţi va greși de șapte ori într-o zi 
şi de şapte ori se întoarce către tine, zicînd: Mă căiesc, 
iartă-l. | 

Părintele Arsenie — Eu v-am spus că nu pleacă de la 
mine pînă cînd nu-mi spune că „Nu mai fac”. Fumător, 
orice ar fi. 

Părintele Teofil — Eu n-am încredere. 

Părintele Arsenie — În general eu n-am voie să mă 
bag mai departe, pentru că, în general, noi trebuie să-i 
ajutăm. 

Părintele Teofil — Părinte, eu nu am încredere. Eu 
vreau să-l ajut, dar el ştie ce are de făcut. Îi spun eu ce are 
de făcut să facă și după aceea îl ajut. 

De exemplu, mi-a venit odată unul și îi zic: Măi frate, 
trebuie să mergi la biserică. Uite, pînă la Crăciun mergi la 
biserică şi apoi, dacă te duci, stăm de vorbă. Şi el zice: D'apoi, 
părinte, nu știu dacă oi putea. Şi-i zic: Dacă nu te poţi duce, 
la mine să nu mai vii și apoi treaba ta. După aceea vine la 
vreo 10 minute înapoi şi-mi zice: Părinte, știți ce m-am gîndit? 
Mă duc la biserică pînă la Crăciun, hai daţi-mi dezlegare. Şi 
atunci i-am zis: Măi, nu merge așa. Întii te duci ȘI apoi vii 
şi-mi spui că te-ai dus și apoi îți dau dezlegare. 

Părintele Arsenie — Ei bine, acum dăm dezlegare 
pentru lucruri trecute, dar pentru viitor îl priveşte. lar dacă 
revine iarăși îl certi. 

Părintele Teofil — Păi, pentru lucruri trecute și 
conştient. 

Părintele Arsenie — Asta înseamnă dunga aceea de 
mină ușoară și cu ochii atenți și cu ochii vioi... 

Părintele Teofil — Asta e metoda mea: Îi spun O 
rugăciune, adică nu-l resping și nu că nu fac nimic pentru 
el. Îi spun rugăciunea aceea: „Doamne, Dumnezeul nostru, 
Cela ce ești mîntuirea robilor Tăi...”, dar nu zic: „Te iert și 
te dezleg de toate păcatele tale”. 

Părintele Arsenie — Dar dacă se întîmplă să moară? 

Părintele Teofil — Dacă se întîmplă să moară înseamnă 
că Dumnezeu nu l-a învrednicit să primească dezlegare. 

Părintele Arsenie — Nu aşa, nu așa, că el totuşi a venit. 

Părintele Teofil — Da' atuncea Dumnezeu îi socotește 
ceea ce nu i-am oferit eu, îi socotește El, că are voie, nu? 

Părintele Arsenie — Da, are voie, numai că ce dezlegaţi 
voi dezleg și Eu. 

Părintele Teofil — Dezleagă Dumnezeu și fără mine. 
Nu-i o problemă. 

Părintele Arsenie — Sunt cazuri, destul de multe, cînd 
se întîmplă să moară și a murit dezlegat. Eu, bunăoară, îi 
întreb pe cei care vin şi-mi spun despre oameni care au 
murit în accidente fără să se fi spovedit, îi întreb: Dar în 
viața lor s-au spovedit? Nu s-au spovedit. Atunci e mai 
delicată chestiunea. | 

Părintele Teofil — Eu ştiţi ce zic? Ştiţi de ce n-a fost 
vrednic să se spovedească la moarte? Pentru că nu s-a 

spovedit în viaţă. Dacă s-ar fi spovedit în viață, îl învrednicea 
Dumnezeu să se spovedească și la moarte, sau îi socotea 
spovedaniile din viaţă. 

Părintele Arsenie — Da. Şi asta întreb. Dar nu renunt 
să nu-l pomenim la morți. 

Părintele Teofil — Bine, dar asta-i altceva. Şi eu îi 
pomenesc la morți. 

Părintele Arsenie — Bine, dar dacă eu l-am avut acuma 
în mînă, pentru o îndărătnicie oarecare — dar nu a venit 
nimeni cu îndărătnicie, ci a venit cu gînd smerit: Părinte, 
am greșit, în sfîrşit, recunosc, şi nu le dau voie să spună: 
„Sunt mîndru”. Nu domnule, „ai fost”. Cînd zici „sunt” 
înseamnă că îi dai drumul mai departe și văd că înţeleg și 
chiar le place că îi întorc. În tot cazul, vreau să fiu mai 
îngăduitor. 

Bunăoară, Sfîntul Vasile cel Mare, care-i atît de aspru 
în canoane, cum știu toți duhovnicii, are în canonul 74 
umătorul lucru: „Dacă însă oricare (dintre cei ce au fost 
prin păcatele menţionate mai înainte) se va face sîrguitor 
mărturisindu-se, în acest caz acela căruia prin iubirea de 
oameni a lui Dumnezeu i s-a încredințat puterea de a lega 
și dezlega, văzînd covirşirea mărturisirii celui ce a păcătuit, 
se face mai blind în a micşora timpul epitimiilor, nu este 
vrednic de osîndire, fiindcă examinarea Scripturilor ne face 
cunoscut că cei ce cu mai mare durere se mărturisesc, 
degrabă ajung iubirea de oameni a lui Dumnezeu”. 

Va să zică nu-i vorba de o asprime, e vorba să-l 
înțelegem. Dacă a venit el aici la mine, e un mare lucru, 
e un foarte mare lucru. Eu nu mă tem că a ucis. Potrivit 
cu faptele pocăieşte-te în sensul cutare, primeşti 

dezlegare, astimpără-te şi bineînțeles să fii smerit cu orice 
chip, căci cu păcatul ăsta nu-ți mai stă bine să ridici gîtul 
şi nu ştiu ce. Să fii smerit, între oameni, la serviciu, pentru 
că păcatul, pentru cel care se pocăiește, are acest mare 
dar de a-ţi aduce smerenie. Asta este pierderea diavolului, 
că îl tine Dumnezeu cu mare rost și pe diavolul ăsta. 
Să-l trezească, să-l facă să compare lucrurile, să-l 
trezească pe om. Adică să-l pună pe om să zică că exis- 
tă şi să zică „Doamne, iartă-mă!. Diavolul nu ştie cît de 
mult lucrează la mîntuirea omului, că dacă ar şti, ar fi 
mai putin ispititor. 

Părintele Teofil — Da. Să ne dea Dumnezeu 
înțelepciunea să ştim ce avem de făcut. 

Părintele Arsenie — Părinte, îmi pare bine că ne mai 
revedem. Să știți că vă pomenesc cu multă plăcere... 

Părintele Teofil — Vă mulțumesc. 

Părintele Arsenie -—... la proscomidiar, că slujim și 
noi, cu mila lui Dumnezeu, Sfînta Liturghie, apoi în 
rugăciunile particulare, în liniştea mea sufletească pe care 
tin foarte mult să mi-o păstrez. Valuri și valuri din afară 
vreau să mi-o deranjeze, să mi-o strice, dar mă lupt din 
răsputeri să-mi menţin echilibrul. 

Părintele Teofil — Sfinţia voastră cîţi ani de închisoare 
ați făcut? 

Părintele Arsenie — 14 ani, Părinte. 

Părintele Teofil — Din ce an? Din '50? 

Părintele Arsenie — Am avut 6 ani o dată, 6 altă dată 
și 2 altă dată. 

Părintele Teofil — Şi în pustie cît aţi stat? 

Părintele Arsenie — Aproape doi. 

Părintele Teofil — Unde? 

Părintele Arsenie — Cel mai mult am stat în Muntii 
Neamţului. 

Părintele Teofil — Aţi fost singur de tot sau încă cu 
cineva”? 

Părintele Arsenie - O parte singur şi o parte cu 
Părintele Cleopa. Au vrut părinţii care erau pe acolo la 
Slatina, Sihăstria, să ne întîlnim pentru ca să creăm ceva, 
ziceau ei. Însă pustnicia nu e conferință, pustnicia nu e 
decît o trăire personală. 

Părintele Teofil — Eraţi preot atuncea? 

Părintele Arsenie — Da, sigur. Am fost și cînd nu eram 
preot. 

Părintele Teofil — Cum aţi împăcat pustnicia cu 
îndatorirea de preot? 

Părintele Arsenie — Părinte, să ştiti că eu am stat în 
pustie și ziceam mereu la atacurile acestea nesuferite ale 
diavolilor, care făceau scamatorii cu bulgări de zăpadă în 
ușa ta, Doamne, dacă mă aflu într-o sinceră smerenie cu 
orice chip spunînd: Doamne, nu sunt aici că sunt marele 
pustnic și sunt marele trăitor, ci sunt aicea pentru O 
împrejurare pe care o știi mai bine, trebuie să mă ţii aici. 

Părintele Teofil — Deci Sfinţia Voastră aţi fost acolo și 
din motive de refugiu, să nu ajungeti să fiți arestat? 

Părintele Arsenie — Ei nu, că de arestat tot m-au 
arestat. 

Părintele Teofil — De acolo din pustnicie? 

Părintele Arsenie — Nu. M-au luat din biserică ultima 
dată, în 48, niște ofițeri. Eram la Slatina, eram egumenul 
Mănăstirii Slatina. 

Părintele Teofil — Unde aţi fost? În ce închisori? 

Părintele Arsenie — Cel mai mult timp am stat în 
închisoarea de la Aiud. 

Părintele Teofil — Aţi lucrat ceva în închisoare? 

Părintele Arsenie — Nu. 

Părintele Teofil — Aţi stat în celulă? 

Părintele Arsenie - În altă închisoare am lucrat. 
Închisoarea Aiud mai are o închisoare care se numește 
Zarca, făcută de unguri, cea mai aspră. Şi numai în Zarca 
m-au ținut, ani și ani. 

Părintele Teofil — Aţi fost singur în celulă sau împreună 
cu alții? 

Părintele Arsenie — Şi singur, și cu alţii, cu doi, și cu 
trei, și cu patru. Îi schimba pentru ca să aducă agenți peste 
noi ca să ne vadă sentimentele. Era regim de moarte, mulți 
au murit. Un lucru la care au insistat ei cu cruzime a fost 
foamea. Şi dacă îți deschidea celula şi te lua nu mai știai 
dacă ai să te mai întorci. Ştiam totuși că l-au luat pe cutare 
și se comunica prin morse. Eu eram o persoană mai 
cunoscută și se știa. Sau te ducea, te muta în altă închisoare. 
Dacă te îmbolnăveai cumva de piept sau de plămîni te lua 
de acolo pe motivul ca să-ţi dea un regim mai bun, însă, 
din contră, îți dădea un regim izolat şi nu mai puteai vorbi 
cu nimeni şi mureai acolo. 

Părintele Teofil — Ce făceaţi în timpul liber acolo? 
Ziceaţi „Doamne lisuse”? 

Părintele Arsenie — Eu făceam zilnic, după cum 
cunoșteam momentele Sfintei Liturghi, repetam aceste 
momente. Aveam o bărdică cu apă și aveam 300 de grame 
de pîine de orz pe zi. Şi pîinica aceea o consideram 

prescură, cănița o consideram potirul și treceam prin toate 
momentele Liturghiei și pe urmă împărțeam pîinea aceea 
la deținuți și le spuneam: Nu pot să vă spun că e Sfînta 
Împărtășanie, căci sunt destul de multe elemente lipsă, dar 
că-i mai mult decît anafora, vă spun. Asta le spuneam. 

Părintele Teofil — E totuşi pîine binecuvîntată. 

Părintele Arsenie — Pe urmă, cereau multi mărturisire, 
că nu știau dacă mai trăiesc pînă miine și ei mă anuntau 
prin morse că doreau să se spovedească. Şi le comunicam 
și eu la rîndul meu prin cei care ştiau morse. Ştiam și eu, 
puteam să trimit mesaje, dar nu puteam să primesc pentru 
că băteau prea repede. Le spuneam să stea în celulă în 
locul cutare și să-şi repete păcatele pînă miine dimineaţă, 
iar dimineaţă, la un semn al meu, după ce terminam acea 
zisă Liturghie, erau atenţi și le dădeam dezlegare la toţi, 
dar cu o condiție: Dacă daţi de un preot să le spuneți iar 
păcatele, ca să vă dezlege preotul. Dar dacă se întîmplă să 
murim, atunci e valabilă și dezlegarea pe care v-am dat-o 
eu. Şi asta s-a întîmplat foarte des. 

Părintele Teofil — De cînd sunteţi liber, din '64 
probabil, ați mai avut legătură cu oameni care au fost în 
închisoare? 

Părintele Arsenie — Sigur, vin aici pe la mine, cum să 
nu. Oho, încă cum! 

Am lucrat un chivot în alt rînd cînd am mai făcut șase 
ani de detenţie. Ne-a dat libertatea să lucrăm la celulă şi, 
cu sîrmulițe, am sculptat un chivot după modelul bisericii 
de la Curtea de Argeș. Îmi pare rău că nu puteți să-l vedeți, 
căci am fotografii cu el. El a dispărut, se crede că l-au luat 
rușii. Avea 6D de centimetri înălțime. L-am lucrat după o 

carte de istorie a lui Giurăscu care s-a strecurat prin 
închisoare. Era acolo o fotografie cu biserica de la Curtea 
de Argeș și l-am făcut la scară cu niște băieți care se 
pricepeau la tîmplărie, din lemn de nuc, greu de tot, dar 
eram liberi să lucrăm. 

Părintele Teofil — Şi l-aţi putut scoate? 

Părintele Arsenie — S-a scos atunci, dar au pus rușii 
mîna pe el. S-a dus. Mai am și acum o candelă vizitată de 
mulți. Mi-au cerut fotografie pentru ea, pentru că se face o 
revistă cu obiecte făcute în închisoare. Candela are niste 
cruci frînte, crucea frîntă la rădăcină, nu sus, la postamentul 
candelei, arătînd că adevărul pe lume este prigonit. Sus 
am făcut o cruce dreaptă aruncînd raze peste tot, arătînd 
că tot adevărul va birui. Candela are un lanţ format așa: o 
formă de sus, lucrată frumușel, care am zis că e cerul. lar 
jos, într-o formă rotundă, semilunguiaţă, am zis că e 
pămîntul, sau sufletul și trupul. Candela are un brîu la mijloc, 
mai finuț, brîu care e un simbol al puterii și care face legătura 
între valori. Despre acestea le spun multora. Brîul acela 
mai are și un rol de a lega păcatele, și e un simbol al puterii. 

Am făcut și cruci multe, poate sute și sute, am 
împrăștiat la toată lumea desene. Am și niște desene care 
arată momentul epiclezei, cum pogoară Sfîntul Duh și 
sfințește pîinea și vinul. L-am desenat şi pe Sfîntul Apostol 
Pavel. Și după el am făcute fotografii, pentru că originalul 
s-a distrus. Am mai făcut o mulțime de cruci, la un loc, 
strînse, cum se sucește o formă de rozetă şi crucea-i mare, 
arătînd că viaţa este o jertfă continuă. În stînga și-n dreapta 
crucii unde e locul Maicii Domnului şi locul Sfîntului loan 
Evanghelistul am făcut un ornament într-o poziție de mare 

smerenie şi o învirtitură mai sus. Deasupra crucii am făcut 
iar un ornament ce ține de ornamentul de jos care înseamnă 
desăvârșit, adică am scăpat, cum am zice, dincolo de cruce. 

Candela aceasta a văzut-o Mitropolitul de la lași, care 
a venit să-i dau o dezlegare, și a zis că aici este „o teologie 
întreagă. 

La chivotul despre care v-am spus am lucrat foarte 
mult. Am făcut 47 modele de sculptură pe el și a ieşit o 
mare frumusețe. Avantajul a fost că am avut un frate de 
suferință care cunoștea foarte bine timplăria fină, căci făcuse 
Școala de Arte și Meserii. Ştiţi, Curtea de Argeș are niște 
turle răsucite, ca să-i dea o privelişte foarte frumoasă, şi a 
trebuit s-o facem şi noi la fel. 

Însă ultima perioadă de detentie nu s-a mai putut lucra. 
Ne scotea afară doar zece minute pe lună. Erai pierdut. 

Părintele Teofil — Deci aţi făcut o experienţă a răutății 
omenești. 

Părintele Arsenie — Părinte scump, nu-mi pare rău 
acuma. N-a fost ușor și n-aș putea să spun: Dă-mi, Doamne, 
suferințe; dar Îi mulțumesc din toată inima că m-a ajutat să 
mă ţină treaz şi că am suferit. Pentru că sunt lucruri care 
nu se pot spune: apariții divine și o serie întreagă de lucruri 
care apar, e foarte greu de spus şi nici n-ai voie. 


M-a chemat odată un mare colonel, că la Aiud erau 
zece colonei, și cînd mă scoteau prin ușile acelea, din curte 
în altă închisoare, am zis că mă duce la moarte. Pentru că 
mai aveau un obicei de ne băgau în răcitor cînd ne prindeau 
cu ceva fleacuri. Şi acolo sigur mureai. Era atît de rece 
încît ți se oprea inima pe loc. Era ca o cameră frigorifică. 

Ne controla de mai multe ori pe minut să vadă dacă nu 
suntem căzuţi. Ei, vă închipuiţi cîte s-au petrecut în sufletul 
meu acolo. 

Ei, m-a chemat acel colonel să mă întrebe, să-i spun 
ceva de existenţa lui Dumnezeu. Păi spun: Dumneavoastră 
nu credeţi că există Dumnezeu? Zice: Nu. Zic: Păi chiar 
existența noastră, care gîndim, care calculăm, care 
prevedem viitorul, care avem discernămînt este argumentul 
cel dintii. Asta e de la natură? Cine putea să le facă decît 
un creator, care este Dumnezeu? Şi încă multe alte lucruri 
i-am spus. Dar dumneavoastră ce argumente aveți de 
spuneti că nu există, zic eu de colo, dar asta era un mare 
curaj din partea mea. Păi zice: războiul care s-a dus în 
Rusia, că a fost în numele crucii. Ce în numele crucii, 
domnule colonel!? Nebunul acela de Hitler a vrut să 
cucerească lumea și a speculat că vine în numele Crucii și 
ăsta e argumentul”? Dar înainte de războiul din Rusia de ce 
nu credeaţi? Că sunteţi, văd, născut credincios. 


Vreau să vă spun şi cum căutau să pună agenţi care 
ne lucrau cu fel de fel de idei, luptă mare, pe viață și pe 
moarte. Irebuia, Părinte, să accepți moartea ca să reziști 
atacurilor care se dădeau ca să te sluțească moralmente. 
Și chiar ultimul cuvînt spus colonelului aceluia, care mi-a 
cerut argumente, a fost că sunt gata să mor pentru 
Dumnezeu, căci am văzut că nu am cu cine să discut. 
Trebuia să te așezi pe poziția morții în orice chip. Chiar în 
celulă îţi aduceau agenți pregătiţi, ofițeri speciali. li băga 
peste tine tot sub formă de deținuți, dar cumpăraţi, pentru 
că mulţi au cedat și aceștia erau foarte primejdioși. 

Părintele Teofil — De cînd sunteți aici, la Techirghiol? 

Părintele Arsenie — Părinte, de douăzeci şi unu de ani. 

M-au luat de la Slatina unde eram egumenul mănăstirii. 
Eram 120 de inși atunci. M-au luat de la biserică la două 
noaptea, ieşeam de la Utrenie, chiar eu slujeam. În sfîrşit, 
nişte priveliști triste de tot. S-a adunat acolo toată 
mănăstirea și cînd mă duceau și eram într-un unghi mort 
m-am întors și i-am binecuvîntat pe toți. A rămas acolo 
Părintele Petroniu care acum este stareț la Prodromu 
(Muntele Athos), îmi este naș de călugărie. 

Părintele Teofil — A fost și dînsul în închisoare? 

Părintele Arsenie — N-a fost. De acolo numai eu am 
fost şi un părinte monah, Marcu, care este la Mănăstirea 
Sihăstria, un mare trăitor. 

Părintele Teofil — Dar Mitropolitul Antonie? 

Părintele Arsenie — Mitropolitul Antonie a fost luat 
mai înainte de a fi luat eu și a stat mai putin, pentru că ela 
avut o condamnare în lipsă. El avea o condamnare pe 
numele lui de laic Leonida, și cînd l-am primit eu în Slatina 
el era diacon, cu numele de Antonie, şi a rezistat. L-au tot 
căutat, a făcut o condamnare în lipsă. Mergeam de la 
Mănăstirea Slatina la laşi unde eram acolo chemat an de 
an să stau la capul Sfintei Paraschiva cînd era hram. Și 
trebuia să mă însoțească cineva şi mă însoțea Antonie care 
era diacon. Și acolo s-a vorbit, s-a aflat, l-au urmărit şi l-au 
arestat. Dar cu mult înainte de a ne lua pe noi. A stat vreo 
doi ani, doi ani jumate, trei. Chiar mi-a spus cînd a ieşit de 
acolo că nu-l mai primea Patriarhul și m-a rugat să intervin 
la Patriarhul lustinian care, într-un fel, ne avea la evlavie 
pe ăştia care am fost la închisoare. l-am spus că a luptat 

mult și l-am rugat să-l scape. L-a numit pe Antonie secretarul 
Facultăţii de Teologie. El mi-a spus: Părinte, am învăţat în 
închisoare 2000 de cuvinte englezești. Şi acolo, fiind el ca 
secretar al Facultăţii de Teologie, l-a întrebat Patriarhul dacă 
vrea să meargă în Anglia, căci avea niște burse. Şi Antonie, 
cu cele 2000 de cuvinte învățate de el, s-a dus acolo. Mi-a 
mai scris el de prin Franţa. 

Părintele Teofil — Mai aveți acum vreo legătură? 

Părintele Arsenie — Nu mai avem. Ne pomenim. 

Părintele Teofil — Dar așa, mai comunicaţi, vă mai 
întilniti? 

Părintele Arsenie — A venit el pe aici acum doi ani. A 
fost chemat la un simpozion care a avut loc la Constanţa și 
am fost şi eu invitat. 

Părintele Teofil — În legătură cu Andrei Șaguna. 

Părintele Arsenie — Nu cu Şaguna, ci cu Sfântul Casian. 

Părintele Teofil — Cu Societatea „Andrei Şaguna”. 

Părintele Arsenie - Da. Cu Societatea „Andrei 
Şaguna”. Societatea respectivă este supravegheată de un 
macedonean. Și eu sunt, după tatăl meu, macedonean. 

Părintele Teofil —- Da? Vorbiţi macedonește? 

Părintele Arsenie — Nu vorbesc, Părinte, pentru că 
tata e născut în România. Bunicul a venit cu mii de oi din 
Macedonia. Bunul bunului meu a fost preot în Macedonia. 
De aici vine și numele de Papacioc. 

Părintele Teofil — Dar unde v-aţi născut? 

Părintele Arsenie — Eu sunt născut în ţară şi tata la 
fel, în lalomita. Si mama e tot în România, dar într-un sat 
din Făgăraș. Mușat o chema pe mama. Deci după mamă 
aș fi ardelean, iar după tată aş fi macedonean. 

Părintele Teofil — Din ce sat din Făgăraş? 

Părintele Arsenie - Mi se pare că Drăguş. 

Părintele Teofil — E lîngă Sîmbăta. 

Părintele Arsenie — Am trecut cu maşina spre 
Sîmbăta. E mult de atunci. Poate ne mai țineti minte de 
atunci. 

Părintele Teofil — Da, cum să nu. 

Părintele Arsenie — Şi-am întrebat pe un bătrîn de 
familia Mușat, un bătrîn cu plete albe, mi-a fost asa de 
drag. Şi a zis: O, zice, mușatinii sunt plecaţi de mult. 

Părintele Teofil — Numele de Muşat e în Sîmbăta de 
Jos. Mai aveti fraţi? 

Părintele Arsenie — Au murit toți. Am rămas numai eu. 

Părintele Teofil — Cîţi aţi fost? 

Părintele Arsenie —- Opt. Eu am fost al şaptelea, 
dacă nu mureau din pîntece am fi fost unsprezece. Am 
mai avut un frate mai mic care a murit. În schimb are 
trei băieți și o fată. Pe toți i-am dat la Teologie și toți au 
terminat Teologia. Unul dintre ei are acum examenele 
de anul IV. 

Părintele Teofil — L-am cunoscut anul trecut. L-am 
întrebat cine-i și a zis „nimeni”. Și i-am zis: „Nimeni nu-i 
nimeni  . 

Părintele Arsenie — Acum are teza. Fata e la 
Mănăstirea Dintr-un Lemn. A făcut şi ea Teologia. 

Părintele Teofil — Elisea. Ce face? 

Părintele Arsenie - E bine, e foarte bine, merge 
foarte bine. Sunt nespus de bucuros de ei şi de ea. Pe 
Caliopie, după ce a terminat Teologia, l-am trimis în 
Grecia să facă doctoratul și acum e al II-lea an în Grecia. 

Deja a făcut niște traduceri mai mărunte. Merge foarte 
bine, e foarte dotat. 

Părintele Teofil — Dar unde-i călugăr? 

Părintele Arsenie — Nu e călugăr. A terminat Teologia, 
e mirean. 

Părintele Teofil — Aţi zis Caliopie și eu am zis că-i un 
nume de monah. 

Părintele Arsenie — Eu i-am botezat. Că le-am zis să 
le pună numele sfîntului care se sărbătorește în ziua în 
care se naște. S-a născut de Sfîntul Caliopie. 

Părintele Teofil — Şi-apoi, după închisoare, unde aţi 
venit în "04? 

Părintele Arsenie — După închisoare, Prea Cuvioase, 
nu m-au primit cu nici un chip în nici o mănăstire. Dar 
mi-a spus Patriarhul că prin Ardeal sunt parohii neocupate 
din războiul celălalt. Şi-atuncea am găsit o comună, Filea 
de Jos. 

Părintele Teofil — În Eparhia Clujului. 

Părintele Arsenie - Da. Era Înaltul Teofil acolo 
arhiepiscop, care mă cunoștea din Moldova, chiar mă avea 
la evlavie și m-a primit cu mare plăcere. Şi m-am dus cu 
avionul acolo chiar în Sîmbăta Paştilor. Asta a fost motivul 
pentru care mi-a dat bilet de avion, nu ca să mă plimb, dar 
zic sunt Paștile și sunt numit acolo. Am ajuns acolo și am 
făcut primul Paște înnoroiat, căci am făcut o oră pînă la 
Cluj cu avionul și 6 ore de la Cluj pînă la parohie, 15 
kilometri. În noroaie pînă la gît. Am stat doi ani acolo. 
Patriarhul nu s-a lăsat, a vrut să mă ia și cu orice chip să 
mă facă staret la Cheia. 

Părintele Teofil — Şi aţi fost stareț la Cheia? 

Părintele Arsenie — Am fost 6-7 ani stareț la Cheia. 
Pe urmă am fost la Mănăstirea Dintr-un Lemn, vreo doi 
ani, la Căldărușani... 

Părintele Teofil — A fost Părintele Iustinian atuncea 
la Cheia? lustinian Stoica, care acuma este la Sfîntul Munte. 

Părintele Arsenie — Da, eu l-am primit acolo pe el și 
pe fratele lui, Gavriil... 

Părintele Teofil — ...care acum e la Zamfira. 

Părintele Arsenie — La Zamfira am insistat să-l facem 
preot şi pe Înaltul Antonie l-am rugat să vină să-l facă preot. 
l-am ajutat mult la Mănăstirea Prodromu din Athos. S-a 
făcut rost chiar de 60 metri cubi de lemn ca să refacă 
mănăstirea. 

Părintele Teofil — Părintele Iustinian e sai activ, e 
foarte priceput. 

Părintele Arsenie — Vorbeşte perfect grecește. Eu l-am 
putut cunoaște pentru că am vizitat și eu Sfintul Munte şi 
am vizitat aproape toate mănăstirile. Pe el l-am avut ca 
translator. Mai trece pe aici. L-am ajutat și cu bani adunați 
de colo, de colo, ca să nu-i lăsăm pe loc. 

Părintele Teofil — ÎI cunoașteți și pe Părintele Siluan 
de la noi de la mănăstire? 

Părintele Arsenie — Pe Siluan îl cunosc și mi-e fiu 
duhovnicesc de cînd era mititel. Doreau ei mult să plece de 
acolo, dar eu i-am mustrat cînd au trecut pe la mine, şi 
le-am spus: Cu nici un chip. Şi-au mai venit de la Sîmbăta şi 
alții şi la fel le-am zis: Cu nici un chip. E o mare greșeală. 
Staţi la cruce. Cruce înseamnă să duci ce nu-ți convine. 
Asta înseamnă crucea la care suntem invitaţi și am venit de 
bună voie. Unde te duci? Unde crezi că ai să găsești altceva? 

Părintele Teofil — Mie mi-a spus că aţi zis că nicăieri 
să nu se ducă, numai dacă poate să meargă la Sfîntul Munte, 
dar în altă parte să nu meargă. 

Părintele Arsenie — Păi dacă se duc la Sfîntul Munte 
e altceva, pentru că e o mănăstire a noastră și sunt sigur că 
e viață foarte bună acolo. 

Părintele Teofil — Dar deocamdată la Sfîntul Munte 
nu pot să meargă. j 

Părintele Arsenie — Sentimentul care vă mînă pe voi 
e că nu sunteți statornici aici. Dar eu aș vrea să plecaţi la 
Sfîntul Munte ca niște eroi care aţi biruit, nu să plecaţi 
pentru că mi-a spus economul ceva, că mi-a spus cutare 
sau cutare. Asta ferice de voi dacă v-a spus. Deci eu sunt 
foarte categoric cu ei şi le zic să stea în mănăstire. 

Dacă am o bucurie la vîrsta mea, după zeci de ani de 
mănăstire, dacă am o bucurie, aceasta este pentru că nu 
am făcut un pas fără blagoslovenie, oriunde m-au trimis 
acolo m-am dus. Deci crucea mea e acolo unde mă trimit. 

Părintele Teofil — Părinte, cum vă împăcaţi cu lumea? 

Părintele Arsenie — Părinte, lumea te mîntuie dacă 
ești prezent, dacă ești stăpîn, lumea te mîntuie, lumea nu 
te mănîncă dacă știi să o dirijezi. 

Prea Cuvioase Părinte, eu am fost în Mănăstirea 
Sihăstria și în Mănăstirea Slatina unde erau mii și zeci de 
mii de oameni şi deci peste tot e lumea. Şi foarte bine că ei 
acuma sunt ajutați într-un moment istoric ca ăsta, hai să 
zic, destul de aglomerat și din punct de vedere moral destul 
de aproape de 0606. Peste tot e lume, n-avem ce face. 
Acuma eu nu pot să spun nimic, mă declar că sunt un 
călugăr destul de nepriceput. Ei, dar asta nu-i convinge pe 

ei să nu vină. Cum mă pricep fac. Lumea nu mă sperie, 
numai mă obosește. Mă obosește fizic în așa fel încît seara 
cad ca un bolovan și asta seară de seară. 

Prea Cuvioase Părinte, există un fenomen cu noi în 
lume asta. Asta este. Nu putem explica cum rezistăm, nu 
putem explica de unde știm, nu putem explica câtă putere 
avem, care ne sunt limitele, nu putem explica. Adevărul 
este că trebuie să fim sinceri pe poziție smerită şi să ne 
batem dacă cumva ieșim de pe poziția asta, şi cam ieșim. 
Dacă ești sincer şi iubești lumea, atunci Dumnezeu te ajută. 
Nu fac filosofie. E o mare greșeală. Căci inima înfrîntă, 
Prea Cuvioase Părinte, cunoaște pe Dumnezeu. 

Părintele Teofil — Da, inima curată. 

Părintele Arsenie — Nu atita teorie. Chiar preotilor 
le spun: Măi, veți învăța teologia după ce terminați 
Teologia. 

Părintele Teofil — Aveţi încredințarea că veti fi la bine 
în veșnicie? 

Părintele Arsenie — Asta n-aş putea s-o spun, Prea 
Cuvioase. 

Părintele Teofil — De ce? 

Părintele Arsenie — Vă rog să credeți că zic şi eu că 
sunt singurul care nu mă mîntuiesc. 

Părintele Teofil — Credeti în lucrul acesta? 

Părintele Arsenie — Eu sunt într-o mare nădejde. 

Părintele Teofil — Păi dacă sunteţi în nădejde, atuncea 
de ce ziceți așa? 

Părintele Arsenie - Gîndul la iad şi nădejdea la 
Dumnezeu, pentru că nu ne mîntuie cu nici un chip faptele 
noastre, oricum am fi, fără mila lui Dumnezeu. 

Părintele Teofil — Bine, dar Dumnezeu nu poate să 
nu vrea să ne mîntuim. 

Părintele Arsenie — Dar nu pot să-l pun condiţii. 

Părintele Teofil — Păi, fără să-l pun conditii. Dar 
Dumnezeu fiind iubire... | 

Părintele Arsenie — Prea Cuvioase, ca să fiu sincer, 
în fata unui duhovnic spun: Am să mă mâîntuiesc. 

Părintele Teofil — Eu personal spun că am siguranța 
că am să mă duc la bine, dar nu pentru faptele mele. 

Părintele Arsenie — Eu nădăjduiesc numai. 

Părintele Teofil — Bine, dar eu pot să zic că am 
siguranța, pentru că dacă nădăjduiesc, adică eu nu-mi pot 
închipui... 

Părintele Arsenie — Asta nu e o poziție ortodoxă. 

Părintele Teofil — Poate nu-s ortodox... 

Părintele Arsenie — Adevărul este că nu ne mîntuie 
cu nici un chip faptele noastre, numai mila lui Dumnezeu. 

Părintele Teofil — Așa e. Ştiţi ce o să-i spun eu lui 
Dumnezeu cînd o să stau în fața Lui? Doamne, lisuse 
Hristoase, Fiul lui Dumnezeu, miluiește-mă pe mine, 
păcătosul. Nu o să-i zic altceva. 

Părintele Arsenie — Eu mi-am făcut o cruce la Zamfira, 
că sunt prieten cu Părintele Gavriil, și am scris aşa pe cruce: 
„lisuse, lisuse, lisuse, iartă-mă”. 

Părintele Teofil — E frumos. Eu cred din toate puterile, 
adică nu-mi pot închipui că Dumnezeu, dacă trăiesc în 
legătură cu El în viața aceasta, să zică vreodată: „Nu te 
vreau. 

Părintele Arsenie — Nu se poate. ÎL iubesti asa de mult 
și asta îmi dă curaj, asta îmi dă nădejde. 


89 


Părintele Teofil — Părinte, dacă noi contăm pe 
milostivirea lui Dumnezeu, nu avem de ce să avem 
ezitări. 

Părintele Arsenie — Dar eu nu vreau să contăm pe 
mila lui Dumnezeu, dar tinem cont şi de viaţa și faptele 
noastre, pentru că dacă ar fi vorba de un proces miîntuitor, 
nu numai harul lui Dumnezeu te mîntuie, ci și vrednicia. 
Măcar aceea să te găsească pe drum. Lupta mea e să fiu 
pe drum. 

Uite, bunăoară, le spuneam studenților de la Teologie 
că este o poruncă, nu este un sfat să iubești pe vrăjmași. 
Bine, dar despre lucrul acesta nu se cunoaște decît din 
literatura scripturistică. Cine a încercat cu adevărat să 
iubească pe vrăjmaşi? Eu le-am dat o metodă, nu e ușor. 
Dar să nu fie acuzat lisus Hristos că e utopic ce-a vorbit El 
despre iubirea vrăjmașilor și să nu zicem că e cu neputinţă. 

Părintele Teofil — E cu putință! 

Părintele Arsenie — Dar ce-am zis ca metodă: Încercaţi 
să iubiți pe vrăjmaşi cu adevărat indiferent de stadiul în 
care vă găsiţi. Dumnezeu Se bucură. lar tu insistînd mereu 
aşa, ca un începător pe această virtute, Dumnezeu te va 
ajuta. lar dacă vine moartea te găsește luptînd să iubeşti 
pe vrăjmași și completează Dumnezeu. 

Părintele Teofil — Să ştiţi că eu nu-mi fac probleme, 
pentru că am încredere în bunătatea lui Dumnezeu. 

Părintele Arsenie — Părinte dragă, îmi fac probleme, 
însă nădăjduiesc și eu. 

Părintele Teofil — Adică mă gîndesc că dacă 
Dumnezeu fiind Tatăl nostru, cînd spui lată, spui ceva 
extraordinar! 

Părintele Arsenie — Da, dar nu pot să spun că am 
siguranța, ferească Dumnezeu! 

Părintele Teofil — Dar de ce să nu putem spune? 

Părintele Arsenie — Dacă la moarte îmi va îngădui 
Dumnezeu aș spune lucrul acesta: Doamne, Îţi multumesc 
că mor călugăr. 

Am avut mari posibilităţi în viaţă să rămîn în lume, am 
fost în diferite servicii, am plecat cam tinerel și eu, cam pe 
la 260 de ani, e adevărat, însă făcusem ceva pînă atunci. 
Puteam să fac desen, sculptură. Am făcut o secţie 
pirotehnică ce ţinea de Facultatea de Chimie, tot cînd eram 
tinerel. Am făcut numai secţia asta pirotehnică pentru 
înarmare. Ştiţi că la data aceea Carol al II-lea dorea să 
înarmeze țara și ne-a încadrat pe acolo. Aș fi avut ce să 
fac, însă toate ar fi fost deşertăciuni, toate căzute, nu m-au 
încîntat. Apoi nu pot zice că n-am fost ispitit să mă 
căsătoresc, Doamne fereşte, dar doream foarte mult să 
mă ajute Dumnezeu să nu fac lucrul acesta și nu vedeam 
decît mănăstirea, cu toate că la mănăstire nu se merge nici 
măcar dintr-o înaltă rațiune. Adică doar dacă ești nebun 
pentru Hristos, nu se vine pentru altceva, altfel nu reziști 
cu un folos oarecare pentru că vin o serie întreagă de ispite. 

Părintele Teofil — Un improvizat ai putea să fi. 

Părintele Arsenie — Tăierea voii e un lucru 
extraordinar în creaţia lui Dumnezeu. Este un lucru 
extraordinar voința omului şi mai extraordinar este să tai 
această voinţă. Deci eşti în luptă cu Creatorul Care a creat 
voinţa liberă. Şi a fi în luptă cu Dumnezeu, vorba aceea a 
lui lacob, care s-a luptat cu Dumnezeu ca să-l 
binecuvinteze, e bucuros Dumnezeu că-l biruie pe El ca și 

Creator. E extraordinar de mare lucru să lupti împotriva 
lirii tale ca să te poți numi călugăr și creştin. 


Am fost chinuit, Părinte, și ca frate. Multe lucruri mi 
s-au întîmplat și sunt foarte bucuros că mi s-au întîmplat. 
Eram frate la Cozia și m-au numit profesor la o şcoală la 
Mănăstirea Turnu, profesor de Educaţie şi eu le-am anuntat 
subiectul elevilor cu un an înainte: Despre Hristos. Si au 
zis comuniștii din Rîmnicu Vilcea: Domnule, ăştia de 
Educaţie să ne predea pe noi. Dar eu n-am cedat cu nici 
un chip. Eram frate de mănăstire și starețul meu, 
Ghermano, care era și exarh, era și el profesor la alte 
clase, tot de educaţie, a acceptat. Dar eu n-am acceptat și 
mi-am dat demisia. Una n-a primit-o, a doua n-a primit-o, 
a treia n-a primit-o și cu a patra nu m-am mai dus. Nu 
predau, domnule, altceva, sunt gata să mor, dar nu predau 
altceva decît pe Hristos. Adică ne găsise pe noi cu bărbile 
noastre ce să le predăm elevilor, acuma vă închipuiţi, și 
n-am predat. Pentru asta însă starețul m-a chinuit. M-a 
luat din chilia în care stăteam și m-a băgat la Cozia sub 
cerdacul lui Mircea, acolo unde era piatră umedă, dar eu 
eram, foarte sincer, fericit. Nu mai puteam de drag. Pînă 
la urmă m-a trimis la o moșie de 300 hectare de pămînt 
pe care erau propietare șase mănăstiri dintre care și Cozia, 
şi Frăsinei. 

Părintele Teofil — Cum se numea acolo? 

Părintele Arsenie — Comanca, la 2 km de Caracal. 
Erau șase mănăstiri care lucrau acolo și fiecare mănăstire 
trimitea cîte un frate „de prisos” care să supravegheze acolo. 

Părintele Teofil — Şi v-a trimis acolo? 


92 





Părintele Arsenie — Da. Ca să scape de mine starețul, 
care mă anunţase la început că sunt un înger, acuma eram 
un drac, m-a trimis acolo. M-am dus cu mare plăcere. Dar 
mi s-au întîmplat multe lucruri acolo. Dacă eu n-aveam în 
viața mea şi aceste întîmplări, n-aș fi învăţat frumusete de 
lucruri. Fără jertfă nu se poate nimic. Dar, cînd a fost vorba, 
eu i-am spus Părintelui Ghermano că nu plec de aici. Nu 
m-a îmbrăcat în 16 luni decît cu o singură haină care se 
făcuse praf. Și acolo am cîștigat grîu, vagoane de grîu, că 
era mare moșia. De aceea au vrut să ne-o ia și eu am 
luptat singur la primărie pentru ea. Apoi s-a întîmplat o 
minune că i-am spus unuia: Domnule, pe dumneata miine 
o să te schimbe — și chiar l-a schimbat, dar eu i-am spus de 
la mine lucrul acesta —, că ai să vii cu sareta la mine să te 
pun primar din nou. Asta o spuneam acolo de față cu 
oamenii care veneau seară de seară la mine, cîrduri, cârduri. 
În sfîrșit, de acolo m-au luat la Tismana, că acolo veneau 
stareții să ia uzufruct. Şi l-au biruit acolo pe primar, că nu 
vroia să ne mai dea grîul. Și Ghermano nu era de faţă și a 
venit la cîteva ceasuri după ce rezolvasem problema. Şi 
i-au zis: Uite, Prea Cuvioase, ne dă griîul. Şi zice: Cine a 
rezolvat? Zice: Fratele Anghel. Atunci el, cînd a vrut să-mi 
dea o satisfacție, mi-a zis: Dacă vrei să pleci, îți dau 
blagoslovenie să pleci. Asta era plata. Am fost foarte 
bucuros. 

Părintele Teofil — Şi unde ați plecat? 

Părintele Arsenie — M-a luat în timpul ăsta Starețul 
de la Tismana care văzuse pe cine a ţinut Cozia acolo. De 
la Tismana m-a trimis a doua zi la Cioclovina. Cioclovina 
era un schit la 4 km de Tismana, unde nu se poate merge 

decît călare sau pe jos. Doar lupi și urşi pe acolo. Am stat 
și acolo o bucată de timp, în mare parte făceam singur un 
simulacru de Utrenie. Pînă la urmă a venit Securitatea cu 
arestările. L-au arestat pe părintele de jos, Iscu Gherasim, 
care a murit în închisoare într-o mare frumusete 
duhovnicească. Mi-au spus deţinuţii că părintele a mărturisit: 
„Văd numai alb, văd numai alb”, și așa a murit. Am stat 
acolo singur, aveam niște stupi care îi păzeam de urşi. 
Aveam o pădure defrișată, într-o mică vilcea, unde 
semănasem porumb. Veneau urșii şi-mi stricau porumbul 
care oricum nu se făcea, că era munte. Mă duceam noaptea 
cu o tablă și băteam prin ea prin pădure pe o cărăruie, că 
abia se vedea cărăruia de întuneric ce era, şi băteam să 
fugă urșii și se auzea gardul pîr, pîr, pîr cum fugeau urşii. 
Va să zică eram singur pe acolo. Dar odată a venit exarhul, 
care era şi directorul Seminarului din Mofleni, de lîngă 
Craiova, a venit în inspecție pe acolo şi a zis: la uite, 
domnule, cine stă în pustietăţi și noi avem acolo nevoie de 
oameni. Și am primit un ordin de la Mitropolitul Olteniei, 
Firmilian, să mă prezint imediat la Seminarul din Mofleni, 
în calitate de profesor și ca duhovnic al Seminarului. Așa 
că m-am prezentat. Nu se credea că are să mă mai scoată 
cineva de acolo. Dar Securitatea a auzit că eu sunt acolo și 
înainte de a se face ziuă au fost la Mitropolit și i-au zis să 
dispară ăsta imediat de aici. Firmilian, care era foarte fricos 
— asta m-a îndurerat: că nu avea un dram de eroism să-și 
apere nevoile și turma — m-a chemat: Frate Anghele, nu 
mai poți sta, îmi pare rău. Păi, zic, plec dacă nu se poate 
să rămîn. Dar ce-ţi trebuie? Zic: Bani de drum. Dar câţi 
să-ți dau? Daţi-mi măcar să ajung la București. Dar zice: 

Cît costă? Dar ce, ştiam eu? Se temea să nu-mi dea ceva 
în plus. Mi-a dat bani de drum, m-am suit în tren și am 
plecat. Am plecat la București unde am întilnit un părinte 
care fusese și el la Comanca, care-mi găsise loc la Sihăstria. 
Părinte, îmi zice, du-te la Sihăstria că te potriveşti acolo cu 
Părintele Cleopa. Şi am plecat la Sihăstria și am mers mult 
pe jos, prin păduri, de unde m-a lăsat trenul. Așa sunt eu 
călugărit pe seama Mănăstirii Sihăstria, dar la Mănăstirea 
Antim. Am stat pe la Antim, am stat un timp la închisoare, 
am fost numit după preoţie, în '50, duhovnicul Seminarului 
de la Neamţ, singurul seminar din țară care era monahal. 
Eram profesor de Istoria monastică şi viața monahală şi 
mai țineam locul și la alte catedre pe acolo, dar m-am ocupat 
mai mult de slujbe. S-au întîmplat și acolo foarte multe 
lucruri și de aicea am plecat în pustnicie. 

Prin urmare, în cîteva linii, din toate aceste lucruri am 
fost, cu mila lui Dumnezeu, cu inima prezentă, ca un 
slăbănog de multe ori, dar, cum vă spun, cu nădejdea la 
Dumnezeu am putut să străbat. De aceea nu dau cu nici 
un chip consimțămîntul să se plece dintr-o mănăstire în 
alta. 

Părintele Teofil — Păi acuma cred că aicea o să vă 
prindă sfîrşitul, nu? 

Părintele Arsenie — Păi acuma, Prea Cuvioase, am 
82 de ani, nu sunt ieșit la pensie, nici nu mă gîndesc la 
asta. Ce-o fi și aia pensie? 

Acuma mă găsesc într-o pauză vocală. De aceea s-a 
adus, cu mare greutate, un preot de la Cocoşu. Mă ajută 
tinerelul acesta foarte priceput, cunoaşte foarte bine tipicul 
slujbelor. Suntem împreună la slujbe. 

Așa că, Părinte, am motive să spun că Dumnezeu nu 
m-a părăsit prin cîte am trecut. 

Părintele Teofil — Dacă nu v-a părăsit acuma, să știți 
că nu vă părăsește niciodată. 

Părintele Arsenie — Sunt foarte convins. Dar trebuie 
să fac act de prezenţă. 

Părintele Teofil — Da. 

Părintele Arsenie — Asta e. Dumnezeu ne trimite 
harul, dar dacă stăm cu gura închisă... 

Părintele Teofil — Bine, facem și noi partea noastră, 
cît putem. 

Părintele Arsenie — Ei, facem, fără discuţie. Dar cine-i 
acela să spună că a făcut tot? Nici Antonie cel Mare. 

Părintele Teofil — Păi ce v-am spus eu? Că zicem 
atunci la urmă: Doamne, lisuse Hristoase, Fiul lui 
Dumnezeu, miluiește-mă pe mine, păcătosul”. Nu zicem 
altceva. 

Părintele Arsenie — Fără discuţie. 

Părintele Teofil — Nu zicem: Doamne, am stat la 
mănăstire atit și atit. 

Părintele Arsenie — Dar nu pot să ştiu dacă mă iartă 
Dumnezeu. 

Părintele Teofil — Dar eu sunt sigur că mă iartă! 

Părintele Arsenie — Ca nădejde la Dumnezeu sigur 
că nădăjduiesc că mă mîntuiesc. lar în legătură cu nădejdea 
chiar El o spune: Gîndul la iad și nădejdea la Mine. Sigur, 
dacă nădăjduiesc în El, nădăjduiesc puternic. 

Lumea încă nu știe cît de mult ne iubește 
Dumnezeu, cît de împătimit în iubire este Dumnezeu 
pentru noi. 

Părintele Teofil — No vedeți ce frumos spuneti! 

Părintele Arsenie — Nu ne dăm seama cît suferă 
Dumnezeu pentru noi. Ne vrea mai mult prezenți, cu orice 
chip prezenţi. Că era între mine şi Părintele Cleopa această 
diferență de opinie în legătură cu faptul că el înclina mai 
mult înspre nevoinţă, cu post lung, iar eu îi spuneam, și 
am avut discuţii chiar mari în privința asta, că eu nu sunt 
pentru asta, ci sunt pentru o stare de trăire continuă. 

Și i-am spus Părintelui Cleopa: ai avut doi frați — că ei 
sunt cinci care au plecat la mănăstire din familie —, fratele 
Vasile și monahul Gherasim. Monahul Gherasim era foarte 
nevoitor. Se bătea cu frînghii zi de zi. Seara dormea într-un 
coşciug, cu paie de ovăz sub el și cu o cruce la cap, ca la 
cimitir. Căra pămînt cu roaba, zicea el, „să înmoaia calul”. 
Vasile însă nu era nevoitor. Păzea oile, era doinitor, cunoștea 
psalmi pe de rost. Cînd a fost întrebat: Frate Vasile, nu 
vrei să mergi în pustie? El a răspuns: Merg, dacă-mi daţi 
voie să iau și puţină brînză cu mine! 

Fratele Vasile, practic, doinea, ştia pe de rost Psaltirea 
aproape toată. 

Și înainte să moară l-au luat dracii la bătaie pe fratele 
Vasile în incinta mănăstirii ziua. Ţipete, nu știu ce, s-a 
adunat mănăstirea, stareţul — un mare trăitor, Părintele 
loanichie Moroi — și Vasile striga: „Stăpînă! Stăpînă! 
Stăpînă!”. Și la un moment dat a venit Maica Domnului 
și el, care o vedea, striga: „Stăpînă! Stăpînă! Stăpînă!”. 
Adică, ştiţi, să-i facă loc. Şi starețul si-a dat seama de 
marele eveniment și l-a întrebat: Ce ţi-a zis Stăpîna? A 
zis că peste trei zile vine să mă ia şi să mă linistesc. Nu 
l-au mai bătut dracii și a treia zi a murit. 

Și i-am zis Părintelui Cleopa: Care a fost mai bine 
plăcut lui Dumnezeu? Acela care era treaz, sau Gherasim 
care era mai nevoitor? Vasile, o spune şi Părintele Paisie 
Olaru. Ei zic, vezi? El înclina, prin firea lui, la nevoinţă. 

Prea Cuvioase Părinte, eram în așa-zisa pădure, că 
mi-e și frică să zic pustie, că nu eram în stare de asta, 
și-am zis: Doamne, mari sunt Sfinţii Părinţi, că apucasem 
de mai și spicuisem pe colea, pe colea cîte ceva să citesc. 
Și uitaţi-vă la ei, toți au fost normali, toți au fost pentru o 
stare de trezvie continuă. 

Părintele Teofil — Credinţa noastră trebuie să fie o 
credință despovărătoare. 

Părintele Arsenie — Așa că, dragă Părinte, m-am 
bucurat că aţi venit. 

Părintele Teofil — Şi eu, din toate puterile și că ne-a 
rînduit Dumnezeu de-am putut să vorbim. 

Părintele Arsenie — Vă vorbeşte un păcătos, care 
nădăjduiește mult la mîntuirea lui și mă las în nădejdea lui 
Dumnezeu. 

Părintele Teofil — Te primește Dumnezeu, Părinte. 

Părintele Arsenie — Blagosloviţi și mă iertați. 

Părintele Teofil — Îmi pare tare bine că ne-am întîlnit 
și că am putut să stăm de vorbă și că acum am un docu- 
ment cu întîlnirea noastră. 

PĂRINTELE MINA DOBZEU* 


Părintele Teofil — Părinte, am aflat de Sfinția Voastră, 
am aflat că aţi fost și deținut politic. Cât aţi fost deținut 
politic? 

Părintele Mina -— Îmi permiteti, eu am fost revoltat 
împotriva ateismului marxist-leninist-materialist-dialectic, şi 
în 1948-49 eram la Schitul Vlădicești călugăr ierodiacon. 
Și cînd s-a scos învățămîntul religios din şcoală eu am luat 
atitudine și am răspîndit niște afișe protestînd şi scriind 
chiar direct despre pericolul învăţăturii ateist-marxist- 
leninist-staliniste, și mai cuprindea articolul despre 
înstrăinarea credinciosului de la Biserică, că-l îndobitocește 
Biserica, că-l îndobitoceşte pe om și multe de felul acesta 
se ziceau, fapt pentru care, după ce s-a descoperit că eu 
sînt autorul, m-au condamnat la 3 luni și o zi, dar m-au 
reținut 11 luni la Galaţi. În 1959 eram student la Teologie 
în anul II la București cînd s-a dat Decretul 410 de desființare 
și reducere a personalului din mănăstiri și am luat atitudine 
și atunci și am scris 13 scrisori, pe larg, pe temeiurile Sfintei 
Scripturi, în special Apocalipsa, în care-l enunțam pe 
Anticrist, așa după toate aspectele, și am adresat scrisorile 
acestea la toţi ierarhii Bisericii, una la Institutul Teologic, 
care s-a citit la Institutul Teologic, şi despre care Părintele 
Hector mi-a spus că e binevenită. Nu și-a făcut nici o grijă 
cînd a aflat că eu le-am adresat episcopilor și Prea Fericitului 


* Convorbire înregistrată de Părintele Teofil la Mănăstirea „Sfinţii Apostoli 
Petru și Pavel” din Eparhia Hușilor, în 9 septembrie 2000. 

Patriarh, nu și-a mai făcut grijă că ce va suferi el — lasă că 
răspund cei mari pentru aceasta. Dar curînd am fost 
denunțat de cineva de la Departamentul de Culte, am fost 
și arestat, mai întîi exmatriculat din Institutul Teologic, scos 
din monahism și condamnat pe 7 ani la Jilava. Acolo l-am 
întîlnit și pe Nicolae Steinhardt, pe care l-am botezat în 
condiţiile care erau acolo. Asta a fost a doua strigare 
împotriva lui Anticrist. A treia a fost în 1986-88, cînd am 
scris / scrisori lui Nicolae Ceaușescu, cerînd ca să respecte 
calendarul Bisericesc Ortodox, să respecte poporul acesta, 
că-i un popor cuminte, moral, că are o tradiţie bună și să 
nu-i impună ce nu este a lui, adică ateismul. Şi-n scrisorile 
acestea demonstram cumințenia poporului nostru, 
combăteam darwinismul, deci 7 scrisori, pe care, din 1986 
pînă în 1988 le-am scris, dar nu eram singur, ci eram cu 
un grup de scriitori din București. Scrisorile i le trimiteam 
lui Ceaușescu pe adresa precisă a lui, dar cu semnătura 
din partea unui grup de intelectuali, scriitori din București. 
După 1988 am fost iarăși retinut 8 luni. Eu n-am recunoscut 
că-mi aparțin, pentru că-mi era greu să-i denunț pe scriitori. 

Deci ultima scrisoare a fost aşa că între mine şi scriitorii 
şi filozofii comunismului se crease un dialog, eu urmăream 
articolele care erau în stilul lor, adică ateiste, şi le 
combăteam, iar ultimul articol a fost o replică la ceea ce 
Florin Giosan scria: „Nu e posibil supranaturalul”. Ana 
Bălașa scria un articol că morala e decăzută şi că la ce 
morală să revenim, la cea a sfinților? Nu e posibil. Calea 
este ireversibilă! Şi eu le-am demonstrat și la unul, şi la 
altul, prin ceea ce s-a petrecut la Mănăstirea Neamţu cînd 
s-a ridicat acel paviment şi îi demonstrez că acolo nu-i mînă 

artificială și nici că-i ceva natural, ci că e posibil 
supranaturalul, îi spun lui Florin Giosan: lată, e posibil 
supranaturalul, iar Anei Bălașa îi demonstrez tot atunci că, 
iată, Dumnezeu cinstește relicvele și rămășițele pămîntesști 
ale muritorilor care L-au cinstit pe Dumnezeu. 

Deci la această morală a sfinţilor ne cheamă și să nu 
zicem că calea este ireversibilă. Deci acestea toate le-am 
notat și le-am scris şi s-au publicat într-o carte la Editura 
Anastasia de la București: Trei strigări împotriva lui 
Anticrist, deci aceste trei momente de care am povestit. 
Acolo e dată în amănunt şi situaţia mea din perioada aceea 
în care am avut o atitudine protestatară împotriva 
păgînismului ateist-materialist. 

Părintele Teofil — După '64, unde aţi fost? Adică după 
ieșirea din închisoare. 

Părintele Mina — Din '64, după ce am fost eliberat eu, 
făceam parte de aici, din Schitul Vlădiceşti, Eparhia Hușilor, 
dar episcopul locului nu m-a primit aicea, nici mitropolitul 
de la lași și atunci m-am dus la Prea Sfinţitul Teofil pe care-l 
cunoșteam de cînd fusese episcop de Roman și era un 
duhovnic bun, era un om duhovnicesc și sfînt — Duninezeu 
să ne ierte —; m-a primit în Eparhia Clujului și am stat putin 
la Mănăstirea Nicula și pe urmă mi-a dat o parohie unde am 
de credincioși, încît dacă și acum mă duc acolo, mera ca la 
mine acasă și mă primesc credincioșii cu drag - „Da' mai 
haida pe la noi, Domn” Părinte!”. 

Și după 5 ani am fost chemat aicea la fostul episcop al 
Hușilor. Din '69 sunt aicea, m-a chemat Prea Sfintitul 
Partenie — Episcopul Teofil cu greu m-a învoit — și atunci, 

din 1969 sunt aicea. Am fost și administrator la Episcopia 
Romanului, am fost şi stareț... 

Părintele Teofil — Cîţi ani aveţi? 

Părintele Mina — Sunt născut în 1921, deci 80. Prea 
Cuvioșşia Voastră? 

Părintele Teofil — Eu am împlinit 71 în martie. 

Părintele Mina — Păi sunteți mai tînăr decît mine. Să 
fiți sănătos şi mulți ani înainte! 

Părintele Teofil — Mulţumesc. Să ne ajute Dumnezeu! 

Aţi activat în viața publică, să-i zicem aşa, în timp ce 
unii s-au retras în munți. 

Părintele Mina — Eu am fost un misionar permanent 
și-n închisoare, și-n coloniile de muncă. Eu știam tot ritualul 
bisericesc, Acatistul Domnului lisus, Acatistul Maicii 
Domnului, Sfînta Liturghie, Ceasurile etc. și unde eram eu 
făceam misiune — spovedeam şi îi împărtășeam pe 
credincioși. Chiar făceam Sfânta Liturghie. Întrebarea care 
se pune este de unde aveam materia primă? Era pîinea 
obișnuită sau pîinea albă care o păstram din pachetele pri- 
mite, iar vinul era din niște struguri primiţi. Primisem vreo 
2 kg de struguri în pachet în coloniile de muncă unde 
lucram, în Balta Dunării, și am făcut o jumătate de litru de 
vin și păstram cîte puțin și făceam Sfînta Liturghie. Acuma, 
canonic era sau nu era? Eu n-aveam nici veșminte, nici 
antimisul, nici vasele sfinte. Ce aveam era harul preoţiei, 
aveam materie primă, piine şi vinul natural şi făceam Sfînta 
Liturghie din memorie, pentru că eu cunoșteam cuprinsul 
Sfintei Liturghii din memorie. Şi preoţii se așezau în jurul 
meu pentru faptul că eu cunoșteam ritualul. Așa s-a 
întîmplat în coloniile de muncă şi chiar în Gherla. Am stat 

cu Părintele Vasile Vasilache și ne făceam un program, 
mai ales că ne izolaseră pe noi, pentru că eram mai influenti 
în rîndul deținuților. 

Părintele Teofil — Aţi fost împreună şi cu preoti 
greco-catolici? 

Părintele Mina — Da, am fost în coloniile de muncă, 
mă rugam împreună cu ei și ne înțelegeam, trăiam într-un 
ecumenism foarte sincer și curat cu Părintele Augustin 
Prunduș, dacă aţi auzit de el. 

Părintele Teofil — Da, îl cunosc. 

Părintele Mina — Am fost împreună cu el și între noi 
era o prietenie intimă și chiar ne făceam rugăciunile și 
chiar Sfînta Liturghie împreună. El se învoia să facă cu 
mine, dar cu alții nu. 

Apoi, să spun acum un moment deosebit. 

Cînd m-am dus în Gherla, asta a fost prin '63 şi era 
către sfîrşitul anului '63, și m-a băgat într-o celulă unde 
erau mari deținuți, colonei, ingineri, din perioada aceea în 
care luptaseră în Răsărit şi erau condamnați pe viaţă și 
erau în al șaptesprezecelea an de suferință. Și i-am CONVINS, 
erau vreo douăzeci de inși acolo, și le-am spus că sunt 
preot și că întîmplător m-au adus aici, deci e bine să vă 
spovediți, să vă împărtășiţi, că poate nu o să vă mai întâlniți 
cu vreun preot și, într-adevăr am făcut Sfînta Liturghie, 
unul dintre ei mai știa răspunsurile Sfintei Liturghii, și am 
făcut Sfînta Liturghie, i-am spovedit pe toți şi i-am împărtășit 
și după două trei zile m-a scos de acolo și pe mine și pe 
Vasilache și m-au izolat. 

Deci, din '69 am fost la parohie, aşa cum v-am spus, 
vreme de 5 ani și după aceea am revenit aici, la Huși. 

Nicolae Steinhardt, pe care l-am botezat, a venit aici în 
1975, a venit să-l primesc aici la mănăstire. Dar Prea 
Sfinția sa Partenie nu înțelegea și comuniștii nu ne 
dădeau voie să primim, și atunci l-am trimis la Prea 
Sfinţitul Teofil și Prea Sfinţitul Iustinian Chira și l-a primit 
pînă urmă la Mănăstirea Rohia, unde a fost şi călugărit 
și unde a lucrat și a întreținut biblioteca de acolo şi unde 
a şi murit. 

În ultimele zile ale vietii lui m-am întîmplat și eu pe-acolo 
încît mi-a mărturisit starea lui sufletească, era tare bolnav 
și zicea că „merg la București la doctorul meu”. Dar pînă 
la urmă a mers pînă la Baia Mare și s-a internat la spital 
unde a și murit. Dar pe cale, cînd am mers la Baia Mare, 
îmi spunea că-l supără niște gînduri că nu i-a iertat 
Dumnezeu păcatele din tinerețile lui. 

Părintele Teofil — Păi, de ce a ajuns la gîndul acesta? 

Părintele Mina — Şi eu i-am explicat că Satana, cînd 
vede că nu te mai poate duce la păcat, atunci te tulbură cu 
trecutul. Deci, cînd ai trecut la creştinism și te-ai botezat, ți 
s-au iertat păcatele personale și păcatul originar, te-ai 
spovedit, te-ai mărturisit, ai intrat în monahism, care este 
iarăși un botez prin care ţi s-au iertat toate păcatele, deci, 
i-am spus, fii liniștit fiindcă această provocare este de la cel 
rău care îți aduce tulburare, ca să nu ai liniște nici acum. 
Matale, care ești un om liniștit şi credincios, te-ai spovedit, 
te-ai împărtășit, fii liniștit că Dumnezeu te-a iertat. Și mi-a 
mulțumit și la scurt timp a şi murit. 

Eu am plecat de acolo, dar n-am participat la 
înmormîntare, însă am mai fost în cîteva rînduri pe acolo 
și după înmormiîntare. 

Părintele Teofil — El a fost un om foarte cult. 

Părintele Mina - Ei, tocmai asta este importanta 
acestui botez. Că de cîte ori mi se dă posibilitatea să evoc 
numele lui zic: Providența divină l-a chemat la creștinism. 
Eu să fiu o mînă întinsă din partea Bisericii Ortodoxe, iar 
el să fie o mînă întinsă către intelectuali și să le spună: lată, 
eu L-am cunoscut pe Hristos. Veniţi la Hristos! 

lată Dumnezeu cum ne vorbeşte în zilele noastre, în 
special intelectualilor care s-au lepădat de credinţă și care 
propovăduiau ateismul, căci, zice el, altfel nu se explică starea 
de fericire pe care am trăit-o imediat după botez, decît că 
botezul este adevărat, că Sfintele Taine sunt adevărate. Deci 
iată cum vorbește Dumnezeu intelectualilor și societății zilelor 
noastre, care erau înstrăinați de Dumnezeu. 

În mai multe rînduri am scos articole cu privire la 
acestea, iar acum am un articol pe care l-am trimis la Rohia 
unde a fost un simpozion pe data de 29 iulie în memoria 
lui Nicolae Steinhardt. Eu nu m-am putut duce acolo, dar 
am trimis un articol care s-a publicat și pe care o să vi-l dau 
și Prea Cuvioșiei Voastre. În el este vorba cum că Providenta 
divină așa ne vorbește nouă celor care ne-am înstrăinat de 
Dumnezeu și în special intelectualilor. 

Am fost un revoltat împotriva ateismului şi n-am cedat 
și nu m-am înspăimîntat și le-am suportat pe toate, cu toate 
amenințările. Că mi-a zis un profesor de teologie, Părintele 
Ghiţă Moisescu, a zis: „Vei suferi ca şi Antim lvireanul, te 
vor duce și te vor extermina”. Dar Dumnezeu m-a apărat 
și m-a ținut să văd și triumful lui Hristos, venind biruitor. 

Acum sunt un revoltat împotriva unui alt fel de 
manifestare a lui Anticrist. Dar sub o altă formă. Cînd apar 

acești prooroci mincinoși, spiritism, cu bio-energia, 
parapsihologia, cu paranormalul, satanismul, practicile 
voga, toate acestea nu sunt altceva decit o formă de pustiire 
a conștiinței omului și sunt încercări de a-l cuceri şi de a-l 
vrăji și nu a-l mai constrînge, ca pe timpul comunismului, 
cu o metodă despotică de constrîngere, de amenintare, 
dar îi vrăjește şi îi atrage în aceste concepții străine în care 
omul umblă după senzaţional. Şi strig împotriva acestora. 
Am scris și preşedintelui, împotriva ateismului și împotriva 
prostituţiei și împotriva homosexualității, am scris primului 
ministru, am scris și parlamentarilor şi, bineînțeles, am scris 
Prea Fericitului Patriarh şi Sinodului și mai multor centre 
culturale. 

lar sub alt aspect eu propovăduiesc isihasmul. Și ce 
m-a determinat să mă ocup de problema aceasta? Fiind 
aicea, veneau studenţi din diferite centre culturale şi-mi 
spuneau că în aceste centre apar maeștri care învaţă 
practica rugăciunii, dar mi-au spus şi că în ce fel, şi anume 
cu influenţe budiste, brahmanice şi practici yoghine, și că 
cu cîteva gesturi magice l-a curățat şi că gata, e ca și sfințit. 
Şi auzind aceste lucruri, mi-am dat seama că acestea nu 
sunt după învăţătura noastră creștină ortodoxă. 

Părintele Teofil — Aţi terminat Teologia după aceea? 

Părintele Mina — Abia după zece ani am reluat studiile. 
Abia în '70 am terminat studiile. 

Părintele Teofil — Ce aţi avut la licenţă? 

Părintele Mina — Am avut probleme dogmatice 
discutate în Consiliul Ecumenic al Bisericilor. A fost o pro- 
blemă foarte importantă pe care n-o dădeau profesorii decît 
la doctoranzi. Am avut o preocupare frumoasă și am dorit 

să cunosc mai profund Ortodoxia şi erorile protestanților 
și sectanţilor, încît profesorul a spus că merită să fie publicată 
lucrarea, pentru că am venit cu contribuţii dogmatice pre- 
cise și corecte. Dar pentru că e a lui Mina Dobzeu, se pune 
la depozit și nu-i dăm nici o importanţă. 

Și cum ziceam, sunt un revolvat împotriva practicilor 
acestea și atitor josnicii care îl ispitesc pe omul de astăzi. 
Și atunci am zis, dacă aceștia umblă după senzâțional — și 
sunt și copii cuminţi şi suflete curate, care se întreabă ce 
este isihasmul, ce e rugăciunea lui lisus, ce sunt lucrurile 
acestea înălțătoare, și eu am luat din Părintele Stăniloae şi 
am zis, auzindu-l pe Prea Fericitul Părinte Patriarh cînd s-a 
adresat monahilor, să se preocupe în mod special de 
învăţăturile isihaste. Și eu fiind sesizat de ceea ce se petrecea 
cu josniciile pe care le practică diferiţi magicieni, am zis să 
învăţăm și să predăm și să publicăm învăţătura dreaptă 
despre isihasm. Şi în acest sens mi-am cerut permisiunea 
şi am aprobarea Prea Fericitului Părinte Patriarh, cu conditia 
că în orice eparhie mă duc să cer aprobarea eparhiotului. 
Și iaca așa am început din '93 să merg prin mănăstiri și 
centrele culturale unde am fost invitat de către A.S.C.O.R. 
și tineret cărora le propovăduiesc despre isihie şi alte teme 
legate de creștinism, despre botezul lui Nicolae Steinhardt, 
despre adevărurile dreptei credinţe, le prezint învățătura 
dreaptă despre Biserică, şi scot în evidenţă rătăcirile sectare 
şi le spun că ateismul a căzut prin puterea lui Dumnezeu, 
iar acești prooroci mincinoși vor cădea și ei, dar încă nu au 
atins apogeul. Dar, cînd vor atinge apogeul, vor cădea prin 
sabia cuvîntului lui Dumnezeu, cum spune Cartea 
Apocalipsei, căci va fi o confruntare între Evanghelia cea 

dreaptă și cea falsificată și vor fi nimiciţi pentru totdeauna, 
pentru că Hristos a întemeiat Biserica pe care n-o lasă pe 
seama omului, ci El o guvernează, El o binecuvintează, El 
o apără, dar și o pedepsește. Deci, din momentul acela, 
din '93 merg prin mănăstiri. Am mers prin Eparhia 
Romanului și a Hușilor, prin toate mănăstirile din Eparhia 
Buzăului, prin toate mănăstirile din Eparhia Craiovei, prin 
centrele culturale din toată țara, afară de Timișoara, Arad 
și Oradea. lar acum recent, luna trecută, am fost în Eparhia 
lașilor, unde s-a ținut un Congres internațional la Durău și 
unde am vorbit despre rugăciunea inimii și oamenii au fost 
foarte impresionați. 

Deci eu propovăduiesc rugăciunea inimii, calitatea 
rugăciunii, calitatea vieții duhovnicești. Pentru monahi este 
ceva la care trebuie să ia aminte, pentru că şi în 
Regulamentul monahal ni se cere să cunoaștem practica 
rugăciunii lui lisus, rugăciunea pustnicului. Însă multi monahi 
zic: „Da, am încercat și eu să zic, așa, în cursul zilei, de cîte 
ori îmi aduceam aminte, dar n-am reușit”. 

Dar eu le recomand un exerciţiu de 5-15 minute, zilnic 
să-l facă, dar preocupați numai și numai de aceasta, poziția 
în genunchi, corect, nu stînd pe șezut sau culcat cu fruntea 
la pămînt, ci corect vertical, cu mîinile adunate, să rostești 
rugăciunea inimii: „Doamne, lisuse Hristoase, Fiul lui 
Dumnezeu, mîntuiește-mă pe mine, păcătosul”, şi cobor 
cu mintea în inimă. Şi să o zici rar, în ritmul inimii. După 
pulsul inimii, dar bineînțeles, nu stăm să ascultăm, ci 
aproximativ în pulsul inimii și cu mintea adunată și cu 
atenţie. Baţi la ușa inimii, mintea nu-i obișnuită, dar încet 
încet se obișnuiește să rostească cuvintele de rugăciune. 

Inima nu-i obișnuită, nu se deschide, e împietrită, dar dacă 
ai să baţi mereu la ușa inimii și chiar accentuat, insistent, 
pînă la urmă se deschide și după o perioadă dă semne că 
conlucrează, se încălzește ca semn al conlucrării. (...) 

Cînd se întîlnesc cele trei însușiri dumnezeiești în inimă, 
în suflet şi în minte, cînd se creează acel triunghi trinitar, 
Divinitatea în noi, Chipul lui Dumnezeu, care prin realizarea 
calității vieții și calităţii rugăciunii ne căpătăm și asemănarea 
cu Dumnezeu. 

Deci insist asupra acestui exercițiu. Tu, care vrei să-ți 
deprinzi mintea și să te rogi mereu și să ai rugăciunea 
continuă — cum zice Sfîntul Apostol Pavel: „Rugati-vă 
neîncetat” — silește-te, fă exerciţiul acesta şi vei vedea că în 
cursul zilei, de cîte ori îți aduci aminte — nu zic să zici mereu, 
că nu ești obișnuit — dar cînd ai să-ți aduci aminte ai să zici 
rugăciunea, fie că ești la muncă, fie că eşti pe cale, fie că 
ești la birou, oriunde ești ai să zici rugăciunea asta şi-ţi 
capeți deprinderea să ai rugăciunea continuă. lar cu timpul 
ai să vezi că orice rugăciune, pravila care ţi-o faci, cele 
șapte Laude, ai să observi că te poţi cobori cu mintea în 
inimă, încît să realizezi calitatea rugăciunii, nu numai cînd 
zici aceste cuvinte simple, cînd zici „Doamne, lisuse”, ci 
orișicînd, cu orice rugăciune realizezi calitatea rugăciunii. 

Deci, dacă se întreabă cineva ce urmărim, noi urmărim 
calitatea rugăciunii care este calitatea vieţii noastre 
duhovniceşti. 

Să nu zică nimeni că nu este pentru el, că eu nu încerc, 
că eu n-o să realizez 100% harisma rugăciunii, n-ai să 
reușești 100%, ai să reușești 60%, ai să reușești 30%, cum 
este pilda semănătorului, că o sămînţă a produs 100, alta 

a produs 60, alta 30 și alta n-a produs nimic. Sau pilda 
talanților: unul a înmulţit 5 talanţi, altul a înmulțit 4, ș.a.m.d. 
și a fost bine primit, și a fost osîndit cel care a îngropat 
talantul. 

Deci, dacă nu ești călugăr să nu zici că nu-i pentru 
tine, iar dacă ești călugăr, cu atît mai mult, să știi că-i 
pentru tine și totuși este pentru tot credinciosul care 
trebuie să strige către Hristos: „Doamne lisuse! Doamne 
lisuse , cum în timpul vieții pămâîntești a lui lisus Hristos 
fiecare striga după cerinţele lui: „Doamne lisuse, 
miluiește-mă!”, „Fiul lui David, miluiește-mă!”, „lisuse, 
ai milă de mine!”, dar ei nu ştiau că lisus Hristos este 
Mîntuitorul. Noi știm acum că El este Mîntuitorul și nu 
mai zicem altfel decît: „Doamne, lisuse Hristoase, Fiul 
lui Dumnezeu, mîntuiește-mă”, pentru că El este 
Mîntuitorul și noi cerem ce-i mai important. Mila se re- 
feră la general, la toate, cum și Maicii Domnului îi cerem 
să aibă milă de noi. Dar cînd e vorba de Mintuitorul, [i 
cerem precis mîntuirea. 

Părintele Teofil — Dar rugăciunea, așa cum este în 
slujba călugăriei, e: „Doamne, lisuse Hristoase, Fiul lui 
Dumnezeu, miluiește-mă pe mine, păcătosul”. 

Părintele Mina — Este și aşa, este şi așa. 

Părintele Teofil — Adică eu așa o ştiu de la început, 
așa m-a învățat Părintele Arsenie Boca. 

Părintele Mina — Cei mai mulţi zic „miluieşte-mă”. 
Eu nu-i contrazic. Zi şi așa, numai zi. 

Părintele Teofil — Pentru că dacă zici „miluiește-mă”, 
zici şi „mîntuiește-mă” și tot ce ţine de ajutorul lui 
Dumnezeu. 

Părintele Mina — Da, numai că eu vreau să îi atenționez 
sub aspect dogmatic că Domnul lisus Unicul este Mintuitor 
și noi îi cerem ce-i mai important. 

Părintele Teofil — Mă rog, dar acuma mai Nou, zice 
că ucenicul Sfîntului Siluan de la Sfîntul Munte, respectiv 
Sfîntul Sofronie de la Essex, i-a învăţat pe călugării lui să 
zică: „Doamne, lisuse Hristoase, Fiul lui Dumnezeu, 
miluiește-ne pe noi și lumea Ta”. 

Părintele Mina - Bine, îi bine. Eu am o carte, lisus 
pacea noastră, și la urmă am un Rozar pe care l-am 
compus eu, ortodox, și folosesc foarte mult rozarul acela 
în sensul că mă rog pentru lume, nu numai că mă rog 
pentru mine, și ceea ce spuneți că au adăugat „și lumea” 
înseamnă că ne rugăm și pentru lume. 

Părintele Teofil — „Doamne, lisuse Hristoase, Fiul lui 
Dumnezeu, miluieşte-ne pe noi și lumea Ta”. 

Părintele Mina — E bine. 

Părintele Teofil — Şi atuncea eu, de exemplu, mi-am 
făcut așa un fel de rânduială — eu am zis tot timpul, cu 11 
ani înainte de a fi călugăr am știut de rugăciunea aceasta, 
mi-a pus-o în atenţie Părintele Arsenie, ca rugăciunea cu 
care se mintuiesc călugării. M-a învăţat s-o lipesc de 
respirație, să o rostesc cu gîndul, nu cu cuvîntul vorbit, ci 
cu cuvîntul gîndit, în felul următor: Între respirații 
„Doamne ”, deci fără să inspir și fără să expir, trăgînd aerul 
în piept, odată cu aceasta „lisuse Hristoase, Fiul lui 
Dumnezeu”, și dînd aerul afară din piept, „miluiește-mă 
pe mine, păcătosul”, așa am ştiut, așa am făcut. 

După aceea am aflat și de rugăciunea aceasta formulată 
de Sfîntul Sofronie și m-am gîndit că s-ar putea face o 

combinație între „Doamne, lisuse Hristoase, Fiul lui 
Dumnezeu, miluieşte-mă pe mine, păcătosul” și „Doamne, 
lisuse Hristoase, Fiul lui Dumnezeu, miluiește-ne pe noi şi 
lumea Ia” și apoi şi o rugăciune de preamărire: „Mărire 
Ţie, Doamne, mărire [ie”, sau cum ar fi: „Doamne, 
Dumnezeul nostru, cît de minunat este Numele Tău în tot 
pămîntul” sau: „Pe Tine Te lăudăm, pe Tine Te 
binecuvîntăm, Ţie-ţi mulțumim Doamne și ne rugăm ie, 
Dumnezeului nostru. 

Părintele Mina — Da, e bine! 

Părintele Teofil — Bineînţeles că asta nu se mai poate 
pe respirație. 

Părintele Mina -— Asta-i particularitate. Dar cînd e 
vorba de a fi legată de inspirație și expiraţie este o variantă 
și cealaltă legată de inimă este alta. Eu am ales-o pe a 
doua. De ce am ales-o” Pentru monahi e bună asta cu 
respirația pentru că el trăiește în singurătatea lui, în chilia 
lui şi o face. Dar prin faptul că o dăm publicităţii vreau s-o 
feresc de ironizare. 

Părintele Teofil — Părinte, eu nu sustin că-i necesară 
lipirea de respiraţie și că să se zică pe respirație. Eu 
spun ce m-a învățat Părintele Arsenie, eu spun ce am 
făcut. Dar dacă am adăugat „Doamne, lisuse Hristoase, 
Fiul lui Dumnezeu, miluiește-ne pe noi și lumea Ta”, 
asta nu mai pot face pe respiraţie, și dacă zic „Mărire 
Tie, Doamne, mărire Tie”, n-o pot face pe respirație la 
fel ca şi atunci cînd zic: „Slăvescu-Te, Doamne, că sunt 
minunat întocmit. 

Părintele Mina -— lată ce spun eu despre respirație. 
Inspirația și expirația sunt un suspin artificial. Însă suspinul 

adevărat îl cîștigăm doar după ce am făcut progrese, care 
este un suspin provocat de Duhul Sfînt. Cînd Duhul Sfînt 
locuiește în inima curată, atunci avem rugăciunea cea 
adevărată, cu evlavie, cu smerenie și cu suspine provocate 
de Duhul Sfînt Care se roagă împreună cu duhul nostru. 
Deci facem deosebire între suspinul provocat de Duhul Sfînt 
care este realizat în inima curată şi cel artificial. 

Părintele Teofil — lmportantă este angajarea în 
rugăciune, nu e important că o faci cu respirație sau fără 
respiraţie. 

Părintele Mina — Eu am ales-o pe cea legată de ritmul 
inimii pentru că am dat-o publicităţii și am vrut s-o feresc 
de ironie. 

Părintele Teofil — Eu cred, totuşi, că e importantă 
angajarea în sine și că nu e foarte important nici cuvîntul, 
Nici rugăciunea în sine „Doamne, lisuse Hristoase, Fiul lui 
Dumnezeu, miluiește-mă pe mine, păcătosul”, pentru că 
Părinţii cei duhovnicești de odinioară n-au zis toți aceeași 
rugăciune. În Pateric, de exemplu, găsim că unul a a zis: 
„Doamne, învredniceşte-mă să Te iubesc pe Tine cum am 
iubit altădată păcatul”. 

Părintele Mina — Aceasta-i o particularitate. Eu nu 
contrazic, numai fă! Dar eu spun că ceea ce propag e ceva 
dogmatic, ceva precis. 

Părintele Teofil — Călugăria însă ne obligă, pentru că 
acolo, la slujba călugăriei se spune că eşti dator, în toată 
vremea, a avea în minte, în inimă, în cuget și în gura ta, 
numele Domnului lisus şi a zice: „Doamne, lisuse Hristoase, 
Fiul lui Dumnezeu, miluiește-mă pe mine, păcătosul”. Un 
călugăr e dator cu rugăciunea asta! 

Părintele Mina — Tot călugărul! 

Părintele Teofil — Orice călugăr. Chiar dacă n-ar 
scrie în regulament, esenţialul este slujba de călugărie. 
Cînd îţi dă metaniile se spune că „eşti dator”. Gata, nu 
se mai discută! Eşti dator, deci trebuie să-ți împlinești 
datoria, cît poţi de des să zici: „Doamne, lisuse Hristoase, 
Fiul lui Dumnezeu, miluiește-mă pe mine, păcătosul”. 

După aceea trebuie să avem în vedere, fără îndoială, 
și slujba liturgică, rugăciunea liturgică, pentru că rugăciunea 
aceasta „Doamne, lisuse Hristoase, Fiul lui Dumnezeu, 
miluiește-mă pe mine, păcătosul”, e o rugăciune de cerere, 
nu-i o rugăciune de preamărire, ori noi trebuie să avem şi 
rugăciuni de preamărire. 

Părintele Mina — „Aduceţi Domnului rugile voastre, 
aduceți Domnului mărire și cinste”, ăsta-i idealul care trebuie 
să primeze și apoi a mîngiia și a ajuta. 

Părintele Teofil — Şi apoi şi rugăciunea aceasta 
liturgică e foarte variată și îți dă diferite stări sufletești pe 
care nu le poate avea cel care zice numai simplu „Doamne, 
lisuse Hristoase, Fiul lui Dumnezeu, miluiește-mă pe mine, 
păcătosul”. 

Părintele Mina — Acesta eu îl consider un exercitiu 
care îl recomand, ca el să-și însușească mereu rugăciunea, 
să realizeze calitatea rugăciunii. 

Părintele Teofil — Adică să se ştie lipit de Dumnezeu. 

Părintele Mina — Şi după aceea toate celelalte 
rugăciuni din pravilă el poate să le facă cu coborîrea minții 
în inimă. Chiar ascultînd Sfînta Liturghie vezi că te cobori 
cu mintea în inimă și o simţi, o trăieşti, nu te rezumi la 
vorbe, ci deja trăieşti. 


1 14 











Și acuma efectele: 

Primul stadiu este eliberarea de vicii, de patimi, de 
ură, de vrajbă, de invidie, de dușmănie, de beţie şi de toate 
celelalte. 

Al doilea stadiu este eliberarea de imaginile păcatului 
şi de a învinge dorințele păcătoase care persistă încă în 
simțuri. 

Al treilea stadiu este iluminarea, cînd Harul lui 
Dumnezeu se arată lucrător mai cu putere şi ne încinge cu 
putere și ne curățește de zgura păcatului. Curăţindu-ne de 
zgura păcatului, harul lui Dumnezeu rămîne și se sălășluiește 
în inima noastră, se odihnește în inima noastră și abia atunci 
ai adevărata evlavie, adevărata smerenie, adevărata 
rugăciune, care se produce prin lucrarea harului Sfîntului 
Duh, cu suspine negrăite. Și Sfîntul Apostol Pavel spune, 
suntem luaţi în carul de biruință al lui Dumnezeu Care ne 
călăuzește și gîndurile, și vorbele, şi faptele. Deci cel ce 
ajunge la această treaptă de curăţire a inimiii e luat sub 
ocrotirea harului lui Dumnezeu și este ferit și de greșeli, și 
în vorbire, și în gîndire, și în faptele lui. Și nu numai că noi 
Îl căutăm pe Hristos, dar El este Păstorul cel Bun și ne 
caută și EI şi bate la ușa inimii: „lată, Eu stau la ușă şi bat; 
la cel ce-Mi va deschide voi intra şi voi cina împreună cu 
Tatăl şi cu Duhul Sfînt și-Mi voi face sălaş în inima lui”. 
Deci ne caută Domnul, dar Domnul nu poate intra dacă 
nu i se deschide. Şi cînd bate, bate prin diferite forme: 
prin sfatul unuia, printr-o certare, printr-o ispită, printr-o 
învățătură sau predică sau sfatul unui duhovnic. El bate, 
bate, dar cînd vine trebuie să găsească inima curată. 

Părintele Teofil — Bine, Dumnezeu curățeste inima. 

Părintele Mina — Da, dar nu fără contributia și efortul 
nostru. Şi eu îi atenționez foarte mult pe cei care vor să se 
angajeze, să se ferească de senzaţional, adică să nu dea 
atenţie vedeniilor, viselor, șoaptelor diavolești, că acestea 
sunt lucrarea satanei. 

Da, unii spun că sunt și vise și vedenii bune. Or fi ele, 
dar tu nu știi care sunt bune și niciodată să nu dai crezare 
la nimic, absolut la nimic. 

Un profet întreabă pe Dumnezeu: Doamne, cum vom 
cunoaște că unele șoapte, comunicări, vise sau vedenii sunt 
adevărate și nu sunt de la Satana. Dumnezeu îi spune: 
Cele bune, care sunt de la Dumnezeu, se împlinesc, iar 
cele rele nu se împlinesc şi sunt false. Dar atunci nu trebuie 
să dai crezare nici la unele, nici la altele. Pînă cînd? Pînă 
cînd cele bune se vor împlini şi de abia atunci ai să zici: 
lată, acestea au fost bune şi să le dai crezare. Celorlalte să 
nu le dai crezare. Tu nu ești chemat să fii un profet pe care 
te pregătește Dumnezeu ca să ai o misiune de profet. Ești 
un om păcătos ca și mine și ca tot omul și vrei mîntuire. 
Încrede-te în Dumnezeu și ascultă de sfatul lui Dumnezeu 
și nu asculta șoapta celui rău care vine prin vise, prin vedenii, 
prin șoapte diferite. 

Deci nimeni să nu zică: la să încerc. Să nu zici așa! Să 
zici: la să încep! Căci a încercat luda și a dat înapoi, sau 
femeia lui Lot s-a dat înapoi și s-a făcut stilp de sare. Tu 
ești chemat spre mîntuire. Deci sileşte-te! 

Părintele Teofil — Este o metodă de angajare și asta 
este important. 

Părintele Mina — Şi un exercițiu de a te deprinde să ai 
rugăciune continuă. Monahul trebuie să facă exercițiul 

acesta. Am întîlnit mulți care mi-au zis: Am încercat și eu 
să-l fac, dar pînă la urmă s-a moleșit, a adormit. 

Cînd faci exerciţiul acesta, să-l faci cu toată atenţia și 
chiar cu insistenţă, să zici cuvintele: „Doamne, lisuse 
Hristoase, Fiul lui Dumnezeu, miluiește-mă pe mine, 
păcătosul, în taină, dar accentuat, bătînd la ușa inimii, 
căci altfel adormi, te moleșeşti, și pînă la urmă nu realizezi 
NIMIC. | | 

Oamenii se duc vara la plajă, se expun la soare, se 
dezbracă pentru însănătoșşire, dar noi ne expunem la 
Soarele Hristos și facem un exercițiu prin care putem realiza 
calitatea rugăciunii. 

Părintele Teofil - Da. L-aţi cunoscut pe Părintele 
Arsenie Boca? 

Părintele Mina -— L-am cunoscut, dar era în timpul 
terorii comuniste. EI învăţa pictura în București. Am dormit 
într-un dormitor cu el, am comunicat putin cu el. 

Părintele Teofil — În ce an? 

Părintele Mina -— Parcă în 1956. 

Părintele Teofil — Nu se poate. Părintele Arsenie a 
fost la București în 1959. A fost angajat la Atelierele de 
pictură ale Patriarhiei și școala propriu-zisă a făcut-o pînă 
în 1938. 

Părintele Mina - Da. În 1956 eu m-am dus la Sibiu 
și am dat examen, am luat examenul, dar nu mi-a dat 
loc, pentru că am fost vreo 3 monahi. Apoi în 1957 am 
fost la București si am dat examen, și am făcut studiile 
în 57-58-59. 

Deci în perioada asta m-am întîlnit cu Părintele Arsenie. 
În 1959 încă eram la București. La Antim l-am întâlnit. 

Părintele Teofil — Bine, poate a fost pentru ceva la 
București. 

Părintele Mina — Atît m-am întîlnit, dar ştiţi, era putin 
comunicativ, pentru că era urmărit și el de Securitate, și 
eu. Deci atît l-am cunoscut. Dar din cele ce a scris el, din 
publicaţii, am citit puțin. 

Părintele Teofil — Aţi citit din ce-a scris el? 

Părintele Mina — Putin. 

Părintele Teofil — Ce anume”? 

Părintele Mina — Despre ce îndrumări le dădea 
ucenicilor săi, despre viaţa de familie, despre călugări. M-am 
întîlnit chiar cu ucenici dintre ai lui, pe care îi învăța, ca 
familiști, să trăiască în abstinenţă, numai pentru procreare 
de prunci. Povestesc mulţi care l-au cunoscut, că el apărea 
ca un vizionar, era mai psiholog în felul lui. 

Părintele Teofil — El nu voia să fie știut ca vizionar, 
dar avea nişte calităţi pe care ceilalți oameni nu le aveau. 
El a studiat şi Belle Arte (pictura, sculptura) și prin asta și-a 
dat seama mai bine de anumite lucruri pe care oamenii 
ceilalţi, care nu le-au studiat, nu le aveau în vedere. Dar 
Părintele Arsenie Boca a lucrat cu toată capacitatea lui, 
adică şi cu înzestrarea nativă, și cu cultura pe care a avut-o. 
A lucrat cu toate acestea. Avea și cunoştinţe de medicină, 
și a tras anumite concluzii. Părintele Arsenie Boca era un 
om care se interesa de toate laturile vietii, cît putea el să 
cuprindă. Scotea niște concluzii, pe care le ducea apoi mai 
departe și le punea în aplicare, în legătură cu oamenii. 
Deci el n-a lucrat numai cu cunoștințe teologice. Dintre câți 
oameni am cunoscut, oameni angajați în viața spirituală, 
oameni ai Bisericii, Părintele Arsenie Boca a fost 

personalitatea cea mai complexă, cea mai puternică. A 
fost un om cum altul n-a mai fost, cum n-am mai cunoscut. 
Am cunoscut oameni cu nume mare, dar de măsurile 
Părintelui Arsenie nu. Şi mai ales pentru motivul acesta, 
că nu avea numai cunoștințe teologice, ci şi medicale şi de 
artă. Şi toate acestea se îngemănau în existența lui. 

Avea și o înzestrare nativă cu totul deosebită, pe lîngă 
toate celelalte, pe care le aveau şi alţii. Dacă nu ai și un 
dar de la Dumnezeu, dat din existenţa ta, din ceea ce 
pune Dumnezeu în tine, nu poţi să ai măsurile Părintelui 
Arsenie. A fost şi o persoană contestată, au fost oameni 
care l-au judecat pentru anumite lucruri, dar orice s-ar 
zice despre el, ceea ce a fost el e o realitate şi nu poate să 
zică nimeni nimic. 

Părintele Mina -— Şi o raritate. 

Părintele Teofil — Da. Şi o realitate, şi o raritate. 

Părintele Mina — Şi eu eram tot aşa de convins despre 
aspectul acesta multilateral şi trăitor al lui. Dar toate s-au 
încununat cu aceea că el era un trăitor al vieţii duhovnicești. 
Și era dăruit să fie în slujba misiunii Bisericii, în slujba 
credincioșilor. 

Părintele Teofil — De exemplu, chiar și faptul acesta 
că mie personal mi-a pus în atenţie rugăciunea de toată 
vremea, rugăciunea cu care se mîntuiesc călugării, arată 
că el şi-a dat seama de ceea ce este esenţial în călugărie, 
că el a știut că eu vreau să mă fac călugăr. A ştiut că nu mă 
pot face călugăr la vremea aceea, pentru că Mitropolitul 
Nicolae Bălan voia să aibă la Mănăstirea Sîmbăta de Sus 
absolvenţi de Teologie. Eram prea tînăr ca să mă pot hotărî 
atunci, la 13 ani și jumătate, dar, cu toate acestea, el mi-a 

pus în atenţie, cred eu, lucrul cel mai important în viața 
călugărească. Ca și cînd ar fi zis: „Fii atent, nu poti să te 
faci călugăr, dar poti să faci ce fac călugării. Zi rugăciunea: 
„Doamne, lisuse Hristoase, Fiul lui Dumnezeu, miluieşte-mă 
pe mine, păcătosul'. 

Părintele Mina — Da. Eu le spun la călugări așa: 
Călugărul se mîntuiește? Da, se mîntuieşte! Care călugăr 
se mîntuiește? Acela care păzeşte cele trei voturi monahale 
și cele șapte laude, cu evlavie, cu rugăciune, cu smerenie și 
cu ascultare. lată o formulă pe care dacă o respecti ești 
călugăr și te mîntuiești. 

Dar sunt posibilităţi, sunt condiţii? 

Am fost prin mănăstiri și intram în conflict cu stareții 
pentru că eu susțineam întotdeauna că monahul are o 
proprietate. Dar ziceau ei că un călugăr n-are proprietate. 
Însă el are o proprietate spirituală, adică cele trei voturi 
monahale și cele șapte Laude pe care trebuie să le păzească 
cu sfințenie, să ţină la ele ca la ochii din cap. 

Comuniștii ne-au luat și locașurile de închinare, și 
condițiile de viață, și voturile monahale, toate ni le-au luat. 
Dar acuma ne sunt redate. Şi astfel călugărul se mîntuiește, 
are o proprietate la care trebuie să ţină ca la ochii din cap. 
Asta le spun cînd merg prin mănăstiri. Însă starefii, cu 
care eu intru în conflict, tot mînă: şantier, şantier, șantier. 

Da, a fost explicabil începutul, căci mănăstirile au fost 
pustiite, ruinate, dar acuma, după ce s-au refăcut acestea, 
nu mai urmărești luxul și bogăţia, ci fă mai întîi lauda 
Domnului, căci se zice: „Aduceţi Domnului rugile voastre, 
aduceți Domnului mărire și cinste”. Asta este pe primul 
loc! Şi apoi a ajuta și a mîngiia. Dar a munci e corect. Căci 

zice Domnul: „Mai bine este a da decît a lua”. Dar ce să 
dai dacă tu nu muncești și nu agoniseşti? Deci, ca să dai, 
să ajuţi și să mîngii, trebuie să și muncești, să-ți faci condiţii, 
să-ți creezi condiţii. 

Eu le spun lucrurile acestea şi propag rugăciunea 
inimii prin care urmăresc calitatea rugăciunii, calitatea 
vieții duhovnicești. Și pe unde întîlnesc stareţi duhovnicești 
și culturali e bine. Dar dacă ei n-au nici una şi nici alta, 
atuncea e grav. 

Părintele Teofil — Da. Trebuie să recunoaştem că sunt 
multi improvizaţi și sunt oameni care n-au credință în 
Dumnezeu pînă la urmă. 

Părintele Mina — Deci aţi văzut că eu susțin practica 
aceasta legată de ritmul inimii pe motivul că o dăm 
publicităţii și să o ferim de banalizare, de ironie, că mulți 
nu pricep. lar dacă se leagă de inspiraţie-expiraţie, în pu- 
blic, devine banală și ridicolă. Acesta este motivul pentru 
care eu am ales varianta aceasta. 

Părintele Teofil — Acuma fiecare are punctul lui de 
vedere. Importantă este angajarea în sine. 

Părintele Mina - lar cealaltă, legată de in- 
spirație-expiraţie este un suspin artificial. 

Părintele Teofil — Bine, Părinte, dar nu asta se 
urmărește în fond. Inspirația și expiraţia e mai mult faptul 
acesta că o lipești de ceva, să aibă un suport rugăciunea. 
Dar se poate face și fără să fie lipită de respiraţie. 

Părintele Mina — Eu vă spun acuma din practică, 
prin faptul că fac exerciţiul acesta poate de 10-20 
minute, o jumătate de oră, și spun că fac exerciţiul acesta 
bătînd la ușa inimii și inima se deschide, colaborează și 

se încălzește, ca un semn că este o conlucrare între 
rațiune, afecțiune şi voință. 

Părintele Teofil — Adevărul este că rugăciunea își 
găsește locul ea de fapt în existența umană. 

Părintele Mina — Da, iar cealaltă este harisma 
rugăciunii pe care o realizează cine știe cine, marii 
nevoitori. lată, de exemplu, zice cîte unul: Am citit 
Pelerinul rus. Şi zic: Bine, bine că ai citit. Dar ia aminte 
că acela avea multă nevoinţă, era un pelerin lepădat de 
masă și de casă. 

Părintele Teofil — Părinte, pelerinul rus a fost un om 
ca și care nu pot fi mulţi. El nu a avut un statut social în 
fond. Așa că pentru asta trebuie să fii un om dezlegat, să 
n-ai nimica, să n-ai familie. Or, mîntuirea nu cere lucrul 
acesta, ci mîntuirea cere legătura cu Domnul Hristos. Adică 
Domnul Hristos ne mîntuiește în condiţiile pe care le avem 
noi. De ce Domnul Hristos, de pildă, n-a fost ca Sfîntul 
loan Botezătorul, să nu bea vin, să nu mănînce, ș.a.m.d.. 
Pentru că Domnul Hristos a știut că a venit pentru toţi, nu 
a venit numai pentru o categorie de oameni, cum ar fi fost 
Sfîntul loan Botezătorul pentru pustnici. Şi atunci Domnul 
Hristos a vrut să se știe că mîntuirea se realizează de către 
toți oamenii în toate condiţiile de viaţă. De aceea a dus o 
viaţă pe care o pot duce mulți. 

Părintele Mina - Eu insist asupra acestui aspect. Eu 
nu zic că eu nu o să realizez 100% harisma rugăciunii. 

Părintele Teofil — Bine, nu se ştie niciodată cât realizezi. 

Părintele Mina — Dar eu zic că să nu fie o frînă, o 
piedică, dar ai să realizezi 060%. 

Părintele Teofil — Cît realizezi, atît realizezi. 

Părintele Mina — Te primește Dumnezeu cu puţin. A 
osîndit pe cel care a îngropat talanții. 

Părintele Teofil - Domnul Hristos nu cere omului ceea 
ce nu poate el oferi, dar important este să fie omul corect, 
să fie dirijat spre bine și asta-i tot. 

Părintele Mina - Dacă se întreabă cineva că 
rugăciunea inimii este pentru public, pentru multime? 

Părintele Teofil — Pentru toată lumea! 

Părintele Mina -— “Toată lumea să strige la Hristos. 
Noi insistăm către Mîntuitorul să ne aducă mîntuire. Și 
mîntuirea ce este? Este viața neprihănită și sfinţirea vietii 
aici pe pămînt, iar în veșnicie fericirea și nemurirea veşnică. 

Părintele Teofil — Bine, Părinte. Eu vă mulțumesc 
pentru posibilitatea de a fi vorbit împreună. Mie mi-a părut 
bine că s-a organizat să ajung aici, mai ales că am vrut să 
vă întîlnesc pentru că am ştiut de sfinția voastră. 

Părintele Mina -— lată cum Dumnezeu rînduiește 
lucrurile cum este bine, cum intenţiile noastre bune le aduce 
Dumnezeu la îndeplinire. 

PĂRINTELE ARSENIE BOCA 


Despre Părintele Arsenie am auzit pentru prima dată 
în anul 1942 prin aprilie. Mi l-a pus în atenţie Părintele 
loan Opriș, care era paroh în satul meu, satul Topârcea, 
din județul Sibiu, un om cult, un preot tânăr. Ştia despre 
Părintele Arsenie Boca, știa despre Mănăstirea de la 
Sâmbăta. El mi-a dat și ideea să mă fac călugăr. După ce 
am aflat despre Părintele Arsenie Boca, i-am scris o 
scrisoare. Am învăţat în iunie 1942 să scriu la mașina de 
scris, notarul din sat mi-a dat voie să folosesc maşina de 
scris de la Primărie şi i-am scris o scrisoare la care am 
primit răspuns prin intermediar. Părintele Arsenie Boca 
l-a delegat pe un diacon de la Mănăstirea Brâncoveanu de 
la Sâmbăta de Sus să-mi scrie el un răspuns ca din partea 
Părintelui, adică să-mi atragă atenţia asupra rugăciunii cu 
care se mântuiesc călugării. E vorba de diaconul Vasile 
Şortan care în cele din urmă n-a mai rămas la Mănăstire. 
Mi-a scris ca din partea Părintelui și mi-a atras atenţia asupra 
rugăciunii „Doamne lisuse Hristoase...”. 

Eu am stăruit, încât m-am întâlnit cu Părintele şi în 30 
august 1942. Am ajuns la Sâmbăta în dimineaţa zilei de 
30 august. Era o zi de Duminică și era Duminica în care 
s-a citit din Evanghelie Pilda cu Nunta fiului de împărat, 
după Evanghelia de la Matei, cu adaosul care este numai 
în Sfânta Evanghelie de la Matei, cu omul care neavând 


* Înregistrare realizată cu Părintele Teofil la Mănăstirea „Cuvioasa Paraschiva” 
- Sub Piatră, în 22 august 2001. 

haine de nuntă a intrat totuși la nuntă și care a fost scos 
afară legat de mâini şi de picioare și aruncat în întunericul 
cel mai dinafară. Atunci Părintele a ținut și o predică. Eu 
de fapt pe Părintele Arsenie Boca nu l-am auzit vorbind 
altădată decât în Duminica aceea și a doua zi dimineaţa, 
luni, în 31 august 1942, ținând un fel de cuvânt îndrumător 
pentru credincioşii care erau de față la Mănăstire. 

Prima predică pe care am auzit-o, prima și ultima la 
drept vorbind, ţinută de Părintele Arsenie Boca, avea trei 
teme — mi-aduc aminte foarte bine de predica aceea, am 
ținut-o minte poate pentru că știam că o ţine un om deosebit 
— anume, mai întâi Părintele a vorbit despre haina de nuntă. 
Și a spus că pentru el cuvântul din Sfânta Evanghelie despre 
cel care a intrat fără haină de nuntă a fost un cuvânt de 
care s-a poticnit el de multă vreme, în înțelesul că la un 
moment dat și-a văzut haina cu care era îmbrăcat, ca rezultat 
al vieţii pe care a dus-o probabil Părintele Arsenie, și zicea 
Părintele că și-a văzut haina, expresia este a lui, „ca o 
spălătoare”, murdară ca o spălătoare. Şi-atuncea, după ce 
și-a văzut haina murdară ca o spălătoare, a fost preocupat 
de curățirea hainei, ca să ajungă să aibă „haină de nuntă”. 
Și spunea el că ar fi făcut orice numai să-și vadă haina 
curată, orice lucru de jos din lumea aceasta din câte se pot 
face l-ar fi făcut, a zis atunci: „Aș fi mutat și ceea ce nu se 
poate spune aici”. După o vreme, nu a spus câtă vreme a 
trecut de atunci, fiind la Mănăstire la Sâmbăta, n-a spus 
unde o avut intuiţia hainei de nuntă, adică a hainei pe care 
o purta, dar la Sâmbăta fiind, după ce s-a încadrat în 
Mănăstire, a avut o vedenie. Se făcea că e în biserica 
Mănăstirii, în locul acela unde se trece din pronaos în naos, 

în locul acela mai strâmt, a văzut un copil care plutea în 
aer. Nu se sprijinea de pereți, zicea Părintele, plutea în aer 
și copilul i-a arătat cu mâna spre Părintele. El atunci s-a 
uitat la el însuși și şi-o văzut haina cu care era îmbrăcat, de 
data aceasta curată, cu o pată pe ea cam de o jumătate de 
metru, și asta reprezenta un păcat. Nu a spus ce păcat, 
doar că copilul i-a atras atenţia că el mai are un păcat pe 
lângă cel care se arăta în pata de pe haină şi păcătul acela, 
și-a dat Părintele seama că e din pricina că a întâmpinat 
vedenia cu „Doamne”, și-atunci a spus el că cuvântul 
„Doamne se adresează numai lui Dumnezeu și Domnului 
Hristos, nici măcar Maicii Domnului, și şi-a dat seama că 
el a făcut acest păcat, păcat care atunci când și-a dat seama 
că l-a făcut, copilul a zâmbit, ceea ce însemna că a nimerit. 

Adevărul este, fac aici o paranteză, că de câte ori 
l-am întâlnit pe Părintele, sau de câte ori am vorbit despre 
Părintele, sau am vorbit cu el, sau a venit vorba despre 
el, niciodată nu m-am gândit că Părintele Arsenie este 
omul cu două păcate, sau cu mai puțin de două păcate, 
poate fără nici un păcat la drept vorbind. El s-a prezentat 
pe sine atunci public în faţa credincioşilor care erau de 
faţă ca un om cu două păcate. Unul reflectat pe haină, ca 
o pată, despre care el n-a spus ce este, și celălalt care a 
fost de pe urma faptului că a întâmpinat vedenia cu 
„Doamne”. Mai fac o paranteză, sau în continuarea 
aceleiaşi paranteze, aș zice eu că nu ştiu dacă cineva poate 
să fie vinovat de pe urma faptului că întâmpină o vedenie 
cu un cuvânt, că acel cuvânt nu îl caracterizează la drept 
vorbind şi nu știu dacă există într-adevăr o vină în 
chestiunea aceasta. 

A doua temă pe care a tratat-o Părintele a privit 
responsabilitatea preotului, responsabilităţile îndrumătorului 
de suflete; o citit din cartea Proorocului lezechiel cuvântul 
adresat străjerului, când îi spune Dumnezeu proorocului: 
Fiul omului, dacă ești pus străjer şi îi anunţi pe oameni 
despre iminența pericolului, ei vor muri pentru păcatele 
lor dacă nu te vor asculta, dar tu vei fi nevinovat. lar dacă 
nu-i vei anunta, atunci sângele lor se va cere din palma ta. 

A treia temă a fost în legătură cu Sfânta Împărtășanie. 
A citit din Sfânta Scriptură a Noului Testament, din Epistola 
] către Corinteni cap. 11, la sfârşitul capitolului, unde sunt 
cuvintele Sfântului Apostol Pavel: „Să se cerceteze omul 
pe sine și numai aşa să mănânce din această pâine și să 
bea din acest pahar, că cine mănâncă și bea Trupul şi 
Sângele Domnului cu nevrednicie mănâncă şi își bea sieși 
osândă. De aceea printre voi sunt mulți slabi și bolnavi și 
bună parte mor . 

Mă gândesc eu acuma că cuvintele acestea ale 
Sfântului Apostol Pavel se referă mai ales la o boală şi la 
o slăbiciune sufletească, pentru că bolnavi nu sunt numai 
între creștini şi nu sunt numai între creștinii nevrednici să 
zicem, ci sunt și în afară de creştinism, respectiv toți 
oamenii pot fi bolnavi și slabi şi morţi. Da' Părintele a 
interpretat chestiunea aceasta cumva și în înțeles fizic, că 
şi bolile fizice de multe ori sunt de pe urma faptelor rele 
pe care le fac oamenii. Asta a fost predica Părintelui. Am 
vorbit putin cu el după Slujbă. El nu vorbea Duminica cu 
oamenii pentru că era împresurat de mulţi credincioși și 
atuncea el vroia să facă deosebire între o zi de lucru şi o 
zi de Duminică. Vroia să se odihnească, să se retragă. 

Deci nu a fost posibil să stau de vorbă cu el decât Duminică 
seara. Şi Duminică seara mi-a spus un cuvânt care mi-a 
rămas de atuncea: „Nu toţi cei din lume se prăpădesc, 
nici toți cei din mănăstire se mântuiesc”. 

Încă ceva: După ce a ținut cuvântul către credinciosi, 
predica, s-a ocupat puțin și de niște copii care erau acolo 
de faţă și le-a vorbit despre conștiință și a formulat definiţia 
cugetului sau conștiinței ca fiind: „Glasul lui Dumnezeu care 
vorbește în noi și arată ce este bine și ce este rău”. 

A doua zi a ținut un cuvânt de îndrumare pentru 
credincioșii care erau de față, deși el a și exceptat pe unii, 
erau niște copii, pe mine nu m-a exceptat, era vorba despre 
necazurile care le vin părinților prin copii. Le-a zis despre 
cazuri când părinţii sunt responsabili pentru copiii lor care 
vin în lumea aceasta cu defecte. A atras atenţia asupra 
faptului de a fi oamenii cununați la biserică, de avea slujba 
cununiei, a pus în atenţie faptul că soţii nu trebuie să con- 
sume băuturi alcolice, căci chiar și un pahar de vin pe care 
îl bea cineva care după aceea se angajează la conceperea 
unui copil este dăunător pentru copilul care urmează să se 
nască. A atras atenţia că atâta vreme cât cineva care a fost 
în război și se întoarce acasă și încă mai are visuri cu groaza 
pe care a trăit-o pe front în timpul războiului, câtă vreme 
mai are astfel de traume să zicem, nu are voie să se angajeze 
la conceperea copiilor, deoarece copiii pot să aibă neputințe 
de pe urma faptului că părinţii nu sunt destul de liniștiți. 
Așa că Părintele era de atunci, din 1942, preocupat de 
chestiuni de felul acesta, de responsabilitatea părinţilor 
pentru copiii lor. Lucruri pe care după aceea le-a dezvoltat 
şi le-a prezentat în Cărarea Împărăției, în special în 

capitolul Ereditate și spirit și în subcapitolele Copii 
căzuţi între tâlhari și Copii născuţi în lanţuri. După 
aceea Părintele a spovedit în ziua aceea de 31 august 1942, 
a spovedit întâi pe un tânăr, pe un student în medicină 
care urma să meargă pe front. L-a ţinut foarte mult, sau 
mie mi s-a părut că l-a ţinut foarte mult. După aceea m-a 
spovedit și pe mine. A fost singura spovedanie pe care am 
făcut-o la Părintele. Aveam 13 ani și jumătate. Dorinţa 
mea era să mă fac călugăr. De fapt am avut, aș putea zice, 
vocație pentru asta, în sensul că întotdeauna mi-a părut 
bine să aud despre călugări, mi-aş fi dorit să vorbesc cu 
călugări, aș fi vrut să știu ce fac călugării, cum trăiesc, ce 
mănâncă, cât dorm, cum dorm, cum se roagă. Nişte lucruri 
de felul acesta le-am avut în vedere de pe atuncea și m-am 
prezentat la Mănăstire la Sâmbăta cu dorința să rămân la 
Mănăstire. Nu s-a putut. De fapt chestiunea a tratat-o 
Părintele Arsenie. N-a trebuit să mergem mai departe, să 
mai întrebăm pe cineva. Dar, pentru că Mitropolitul Nicolae 
Bălan care o restaurat Mănăstirea de la Sâmbăta, mănăstire 
voievodală zidită de Constantin Brâncoveanu, dar dărâmată 
și rămasă în ruină până în 1928 când Mitrpolitul Nicolae 
Bălan s-a îngrijit de restaurarea bisericii şi de reînființarea 
Mănăstirii, Mitropolitul voia să aibă acolo numai absolvenți 
de Teologie. Cu gândul acesta a pornit. Bineînţeles că nu 
și l-a putut duce la îndeplinire decât în parte, pentru că nu 
s-au prezentat mulți absolvenţi de Teologie. 

Mănăstirea a început cu trei oameni, cu trei candidați 
la călugărie, și anume: cu Părintele Arsenie, cu Părintele 
Nicolae Mladin, care a ajuns profesor la Teologie prin 
purtarea de grijă a Mitropolitului Nicolae Bălan care s-a 

interesat foarte mult de Academia Andreiană pentru care 
o format profesori, și după aceea în 1940 s-a așezat și 
Părintele Serafim care venea de la studii din Grecia. 
Părintele Serafim și cu Părintele Arsenie au fost trimiși de 
Mitropolitul Nicolae Bălan la Sfântul Munte ca să cunoască 
realitățile de acolo. Mitropolitul își dădea seama că începe 
cu oameni nepregătiți în altă mănăstire şi atunci i-a trimis 
la Sfântul Munte. Părintele Arsenie a stat acolo'trei luni, 
din 1939 din martie începând și s-a întors și s-a aşezat la 
Sâmbăta. Şi Părintele Serafim a rămas acolo 6 luni la 
Sfântul Munte și un an școlar la Atena la Teologie. 

Părintele Serafim a adus de la Athos un caiet cu texte 
ascetico-mistice, dar nu numai din Filocalie. De exemplu 
un cuvânt al Sfântului loan Gură de Aur despre rugăciunea 
de toată vremea, care de fapt nu e autentic, așa se zice că 
nu e autentic, nici nu a fost publicat în Filocalia. 

Părintele Arsenie, după ce a terminat Teologia, pentru 
că era talentat la pictură, a fost trimis de Mitropolitul Nicolae 
Bălan la București unde a urmat Şcoala de „Belle Arte”. A 
făcut pictură și sculptură. Şi tot atuncea a frecventat și 
cursuri de medicină, în special de genetică. De aceea 
Părintele a lucrat cu toată capacitatea lui. El, după cum 
ziceau oamenii, și aveau și dreptate, a fost un om cu dar 
de la Dumnezeu. 

Mitropolitul nostru, zilele trecute, Duminica trecută, a 
sfinţit o troiță la intrarea în Mănăstirea noastră. Şi cu ocazia 
asta a spus de câteva ori că Părintele Arsenie a fost un 
călugăr mare. Şi la sfinţirea monumentului, acea cruce de 
marmoră, a pomenit Mitropolitul de Părintele Arsenie ca 
de un „mare duhovnic al vremii sale” și ca de un „Zalmoxis 

al neamului românesc”. Sunt cuvintele Mitropolitului 
Antonie, care i-a fost într-un fel ucenic, în sensul că a fost 
călugărit de Părintele Arsenie la Prislop. 

De aceea, Părintele, având și cunoștințe de artă, putea 
să-şi dea seama și de pe figura omului despre starea lui 
sufletească. Chiar și de pe fotografii. Veneau oamenii la el 
cu fotografia cuiva și ziceau: uite, asta este fata cu care 
vreau să mă căsătoresc și Părintele zicea: Nu-i bună. Sau îi 
bună, contând, cred, şi pe ceea ce îi spunea figura. 

La noi la Mănăstire a fost o carte în bibliotecă, nu știu 
pe unde a mai apucat sau pe unde mai este, o carte 
intitulată: Revelation du visage — cum descoperă fața 
starea interioară. Din 1949 știu de cartea aceasta. Era şi 
cu desene explicative. Deci Părintele nu a lucrat numai cu 
asta, că îi descoperea Dumnezeu, ci el a lucrat şi cu niște 
lucruri științifice. De exemplu, în ceea ce priveşte 
cunoștințele medicale. El își dădea seama de tarele ereditare 
şi le explica. Îi trimitea pe unii dintre credincioșii care veneau 
la Părintele să se ducă să-și facă analiza sângelui și să vină 
cu rezultatul la el. Şi-apoi el trăgea nişte concluzii. Sau a 
fost un caz în Sâmbăta de Sus, o fată, care vroia să se 
căsătorească cu un băiat din Hârseni. Băiatul din Hârseni 
avea un tată care gângăvea. Părintele nu știu dacă l-a trimis 
sau nu să-și facă analiza sângelui, dar şi-a dat seama că 
ceva nu-i în regulă. Când vorbea, gângăvea. Şi Părintele 
și-a dat seama că e o tară ereditară, că e un sânge bolnav. 
Şi soția respectivului, deci mama băiatului, la fel, nu era ea 
ca toți oamenii, nu era ea destul de luminată la minte. Şi 
Părintele, fără să-i dea o explicaţie i-a spus fetei: „Să nu te 
căsătoreşti cu Gheorghe, că nu o să aveţi copii sănătoși . 

Dar ea totuși s-a căsătorit și-a avut un copil. Şi copilul, de 
la o vreme, de la trei ani, a început să aibă îndărăptări 
fizice și, bineînțeles, şi spirituale. De la o vreme nu o mai 
putut nici să vorbească și la șapte ani a murit. Bineînțeles 
că persoana respectivă a spus: a avut dreptate Părintele, 
Părintele are dar de la Dumnezeu, că o știut că nu o să am 
copii sănătoși și că vor muri. Or, Părintele putea ști asta şi 
fără să aibă dar de la Dumnezeu. Dar el a lucrat cu toate 
mijloacele lui. 

Au mai fost şi alte cazuri, un caz din Ludişor. Un bărbat 
a vrut să se căsătorească cu o fată. Fata avea ceva la un 
ochi. Părintele și-a dat seama că ceva nu e în regulă și i-a 
spus băiatului: „O iubeşti?”. Și el a zis: „Da”. Si atuncea 
Părintele a zis: „la-o”. Şi a luat-o. Şi după ce s-au căsătorit 
ei s-au dus la Cluj, la o clinică și s-a constatat că femeia e 
bolnavă, are sângele contaminat. Şi omul nu a mai vrut să 
stea cu ea. Şi asta s-a socotit un eșec al Părintelui Arsenie. 
În realitate, nu a fost un eşec al Părintelui, de vreme ce i-a 
spus că, dacă o iubește, să o ia. Că el, dacă ar fi iubit-o, ar 
fi sustinut-o și în suferință și nu ar mai fi făcut nici un caz. 
Or, el s-a despărțit de ea, s-a recăsătorit, el trăieşte și acuma, 
are vreo 80 de ani. Însă acuma a ajuns și el în declin. Nu 
mai recunoaște oamenii, nu mai are ţinere de minte. Copiii 
îi sunt sănătoși. 

Ceea ce făcea Părintele, și asta e interesant de știut și 
de reținut, niciodată nu calcula un răspuns. Ce îi venea 
prima dată în minte aceea spunea. Si cu asta rezolva o 
chestiune sau nu o rezolva, dar, în orice caz, își spunea 
punctul de vedere. A fost şi nereușite multe în viata 
Părintelui în sensul acesta. Să amintesc un caz: un preot 

din Sibiu, i-am spus de multe ori: Măi, tu ești un eșec al 
Părintelui Arsenie. În sensul că l-a îndrumat să se 
căsătorească cu fata cu care s-a căsătorit şi nu o duce bine, 
nu o duc bine. Trăiesc totuși împreună, au un băiat, soția 
este funcționară la o bancă... Părintele i-a pus-o în vedere 
o dată când s-a dus el acolo la Drăgănescu, unde lucra 
Părintele pe atuncea, și a zis că l-ar interesa o fată, că ar 
vrea să se căsătorească. Și atuncea Părintele i-a zis: „la-o 
pe asta . l-a arătat-o și după aceea el a fost preocupat de 
chestiunea aceasta. A luat-o în căsătorie, dar acum nu-i 
bine. Realitatea este că nu e bine și i-am zis eu căeun 
eșec al Părintelui Arsenie. Dumnezeu ştie până la urmă 
dacă e eșec sau nu-i eșec, dar te-ai gândi aşa, că dacă te 
duci la cineva să te îndrumeze, ar fi cazul să te îndrumeze 
să te căsătorești, când e vorba de căsătorie, nu să suporti o 
căsătorie, ci să te fericești în căsătorie. Este un preot în 
apropierea noastră și tot așa s-a dus la Părintele şi tot așa 
i-a pus în atenţie o fată, dar o fată infirmă. A dus-o foarte 
greu, pentru că ea era infirmă nu numai fizic, în sensul că 
nu putea merge foarte bine, avea un fel de șchiopătare, 
avea un picior mai scurt, sau ceva de felul acesta, și Părintele 
i-a spus să se căsătorească. Ea nu l-a înțeles pe părintele, 
în orice caz nu l-a înțeles pe părintele ca părinte şi poate 
nici ca soț. Părintele se socotea întotdeauna asuprit de 
soţia lui. Și au 5 copii totuși, dintre care unul e călugăr la 
noi la Mănăstire, Părintele Casian. 

Părintele Arsenie era întotdeauna la îndemâna 
oamenilor. Eu, personal, am impresia că uneori și căuta să 
facă pe omul care știe multe și că ştie bine ce știe. Dar, în 
orice caz, cu pregătirea pe care a avut-o și cu cunoștințele 

pe care le-a avut a lucrat mai bine decât am fi lucrat ceilalți 
care nu aveam astfel de cunoștințe şi pe care nici nu trebuie 
să le ai neapărat ca să fii îndrumător de suflete. 

La spovedania mea, Părintele m-a întrebat un lucru 
care mi s-a părut curios că mă întrebă. Şi anume, m-a 
întrebat dacă mi-a venit vreodată în minte să omor vreun 
om. Acuma, poate că la vârsta aceea, de 13 ani și jumătate, 
nu era cazul să îmi pună o astfel de întrebare, deşi, după 
aceea mi-am dat seama de ce mi-a pus-o. Pentru că 
Părintele știa că copilul este oglinda părinţilor, că fiecare 
dintre noi aducem o încărcătură din străfunduri de existență, 
că fiecare dintre noi suntem sinteza înaintaşilor noștri — 
părinţi, bunici, străbunici, până unde ajunge spectrul vital 
al existenței noastre. Şi, bineînțeles că, chiar dacă m-am 
mirat, i-am dat răspunsul care era de fapt, nu i-am dat un 
răspuns evaziv, i-am spus că niciodată nu mi-a venit să 
omor un om. Părintele vroia să intre în legătură cu înaintașii 
mei, să vadă eventual din ce tâlhari am apărut eu în această 
lume. Probabil s-a gândit la aceasta că, fiind un nevăzător, 
fiind un „copil născut în lanţuri”, fiind un „om născut între 
tâlhari”, a vrut să știe dacă părinţii mei sunt, într-adevăr, 
ceea ce gândea el că sunt. Mulţumesc lui Dumnezeu, am 
avut niște părinţi, nu pot zice ca Sfînta Tereza de Lisieux: 
„Să ştiţi că eu am avut niște părinţi sfinți”. Nu pot zice 
lucrul acesta, dar, în orice caz, au fost oameni de treabă 
și-au văzut de îndatoririle pe care le-au avut, ne-au crescut, 
ne-au îndrumat bine. Că or fi având și ei vreo vină... mă 
rog, Dumnezeu știe de toate. Nu ne alegem noi părinții și 
nici părinții nu ne aleg pe noi și venim în lume în contextul 
fizic, fiziologic și social în care am venit în lume. 

M-a îndrumat Părintele atuncea să fac rugăciunea cu 
care se mântuiesc călugării. Şi asta arată că Părintele, de 
fapt, avea o putere de sinteză şi o putere de pătrundere şi 
scotea niște concluzii bune, în înțelesul că el, dacă şi-a dat 
seama că eu nu pot rămâne acolo, nefiind absolvent de 
Teologie și neavând vârsta la care se poate hotărt cineva 
să se facă călugăr și având şi deficienţa cu care am străbătut 
prin viață, Părintele și-a dat seama de asta și atuncea a zis, 
totuși, că aș putea face eu ceea ce fac călugării, adică să 
zic: „Doamne, lisuse Hristoase, Fiul lui Dumnezeu, 
miluiește-mă pe mine, păcătosul”. Am luat aminte la ce 
mi-a zis Părintele. Adică el ce mi-a zis de fapt să zic 
„Doamne, lisuse Hristoase, Fiul lui Dumnezeu, miluiește-mă 
pe mine, păcătosul ', mi-a spus că aceasta e rugăciunea cu 
care se mântuiesc călugării, mi-a spus că această rugăciune 
să o zic în gând, nu cu cuvântul vorbit, ci în gând, s-o 
lipesc de respiraţie în felul următor: Între respiraţii, deci 
fără să inspir și fără să expir, acolo unde se întâlnește o 
respirație cu cealaltă, să zic „Doamne”, trăgând aerul în 
piept, odată cu aceasta, să zic „lisuse Hristoase, Fiul lui 
Dumnezeu, și dând aerul afară din piept „miluiește-mă 
pe mine păcătosul”. Altceva nu mi-a mai spus în legătură 
cu asta. De aceasta pot să zic eu că Părintele Arsenie a 
fost un ctitor la existenta mea. 

Când l-am întâlnit a doua oară, după 23 de ani, nu-și 
mai aducea aminte de mine şi nici de îndrumările pe care 
mi le-a dat. Important însă este că eu mi-am adus aminte 
și că am folosit îndrumările pe care mi le-a dat. Si nu 
mi-a zis să iau legătură cu un îndrumător, cu un om care 
practică rugăciunea, cu cineva care știe ce ispite pot veni, 

care, având o experienţă, ar putea trage niște concluzii şi 
ar putea să mă direcţioneze. Doar mi-a spus ceva care zic 
eu că nu a fost o îndrumare foarte bine gândită. Şi anume, 
eu am zis că dacă nu pot să rămân aici la Mănăstire, eu 
mă duc să fac școală. Şi Părintele nu a zis să fac şcoală. A 
zis: „Da, dar școala nu te duce la mântuire”. Acuma a 
avut dreptate, că dacă eu m-aș fi ocupat de rugăciunea 
de toată vremea cu exclusivitate, poate că aș fi ajuns la 
nişte performanțe sau la niște rezultate pe care le 
presupunea Părintele. Însă eu nu am putut face lucrul 
acesta şi eu i-am spus Părintelui că nici părinţii mei nu ar 
fi de acord să renunţ la școală. Acuma nu mă mai pot 
gândi ce ar fi fost dacă ar fi fost altceva, pentru că eu am 
mers pe direcţia școlii și eu mă bucur că am mers pe 
direcția școlii. Chiar în toamna aceluiași an, în 1942, am 
plecat la Timișoara, la o Şcoală Specială. Aveam cinci 
clase făcute la Cluj şi am continuat clasa a șasea la 
Timișoara la o Şcoală Specială și după aceea am fost 
elev la Liceul Loga, un liceu de văzători, însă am făcut 
mai mult la fără frecvență. După aceea m-am dus și la 
Teologie și asta m-a favorizat și pentru preoție. Dacă mă 
duceam la mănăstire, cred că n-ajugeam eu niciodată mai 
mult decât un călugăr simplu și călugăr simplu simplu. 
Adică, nu numai simplu ca formă, ci simplu și ca gândire. 
Eu nu am tinut seama de ce mi-a zis Părintele și am făcut 
şcoală, care chiar dacă nu m-a adus la mântuire, m-a dus 
totuşi la ceva, la ceea ce sunt prin școală. 

Cu Părintele nu m-am mai întâlnit 23 de ani. În 1949 
cred, pe la începutul anului, fiind deja student la Teologie 
în anul |, am auzit că Părintele a venit la Sibiu şi că e la 

Profesorul Nicolae Mladin. Mi-a spus un student care îl 
cunoștea de la Sâmbăta. 

Părintele a avut o activitate deosebită și Părintele a 
fost o personalitate puternică de atuncea, din 1941, 1942 
a intrat în atenţia oamenilor și oamenii erau sensibilizați 
atuncea, plecau pe front și Părintele îi îndruma. Spunea 
cineva că i-a spus: „Măi, niciodată să nu tragi la țintă! Tragi 
în gol”. Mergeau oamenii să se roage pentru ei, să le dea 
binecuvântare. Mergeau părinţii copiilor, mergeau copiii 
împreună cu părinţii. Era o situaţie specială, care i-a 
sensibilizat pe oameni. 

Părintele a lucrat și în nişte condiţii care au favorizat 
stilul lui de lucru. Dar a avut o activitate cu răsunet în 
conștiința oamenilor. Nu prea erau personalități de seama 
Părintelui pe vremea aceea... Nici atunci și nici după aceea. 

La Sâmbăta te puteai duce la doi duhovnici: la Părintele 
Arsenie sau la Părintele Serafim. Dar toată lumea îl prefera 
pe Părintele Arsenie, nu pe Părintele Serafim. Deși, eu, ca 
om, l-am prețuit mai mult pe Părintele Serafim decât pe 
Părintele Arsenie. Mi-a convenit mie personal mai mult 
Părintele Serafim decât Părintele Arsenie. Dar niciodată 
nu aș fi putut zice că Părintele Arsenie e mai mic decât 
Părintele Serafim. Fiecare era mare în felul lui. Dar nici ei, 
ca temperament și ca formare, nu s-au potrivit. S-au înțeles 
în sensul acesta că nu s-au exclus. Nu s-au completat, ci 
fiecare a avut stilul lui de lucru. 

Părintele Arsenie a fost un om cu o înzestrare 
deosebită, în sensul că orice lucru pe care l-ai fi întrebat, şi 
lucruri tehnice, cum se face o casă, orice ştia. Or, Părintele 
Serafim, săracu', dacă bătea un cui trebuia să-l scoată apoi 

cineva și să-l bată cumsecade. Nu putea așa ceva. De aceea 
el nu a avut niciodată o înaintare, în sensul acesta, că el e 
un om deosebit. Deşi era deosebit şi era mai bun ca 
Părintele Arsenie ca inimă, era mai de inimă, mai cald la 
suflet, nu putea să bruscheze pe cineva. Or, Părintele 
Arsenie era dintr-o dată, ca din pleasna biciului, te pocnea 
și rămâneai pocnit. Nu îl interesa, nu a avut o căldură 
sufletească. Totuşi, a şi avut. De pildă, Maica: Teodosia 
Laţcu a avut două iubiri: pe Părintele Arsenie și pe maica 
Veronica. Ea a considerat că Părintele a fost extraordinar. 
Dar, zic eu, nu pentru oricine. 

Şi, cum ziceam, în timpul cât a fost Părintele la Sâmbăta, 
a venit lume multă. Păi veneau studenţi de la Teologie din 
București. Mitropolitul nostru Antonie, ca student la Teologie 
în anul 2 a venit la Sâmbăta împreună cu colegi de-ai lui, cu 
colege de-ale lui. S-au organizat la Sâmbăta întâlniri cu 
Părintele Arsenie, Părintele îi primea la spovedanie, Părintele 
Arsenie le ținea cuvântări în care punea în valoare credința 
creștină, punea în valoare rezultatele ştiinţei. Era un om cu 
o cultură bine pusă la punct. 

Mișcarea asta s-a stins repede după aceea. Asta e 
necazul. Adică eu aş zice că, şi m-am întrebat de multe ori, 
unde sunt oamenii aceia mulţi care veneau la Părintele? 
Ce a însemnat pentru ei întâlnirea cu Părintele, în viața lor 
de toate zilele, în societatea în care au trăit? Ce a însemnat 
influenta Părintelui în existenta lor, în progresul lor spiri- 
tual? Deci Părintele Arsenie i-a fascinat, pur și simplu, i-a 
făcut să fie copleșiți în faţa lui. Unii s-au spovedit la 
Părintele. Însă, în general, oamenii, aşa cum a zis şi 
Părintele odată: „Oamenii rămân tot oameni . 

Atunci, în 1942, nu era chiar așa multă lume în jurul 
Părintelui. Deși era, pentru că în acea Duminică în care 
am fost eu erau mulți la mănăstire, mai ales din pătura 
țărănească. Intelectuali erau mai puţini, pentru că 
intelectuali sunt mai puțini și în societate. Cei mai multi 
oameni sunt oameni simpli. Pe atuncea, domina omul 
simplu. Şi ăștia erau cei care veneau. Părintele ţinea o 
predică hotărâtă și cu fiecare vorbea aşa, de la egal la egal. 
Nu zicea „dumneavoastră”. (...) Avea așa o prestanţă, o 
autoritate, o siguranță a cuvântului, o siguranţă a verdictului. 
Şi asta a durat la Sâmbăta până în 1948. Veneau oamenii 
de la 40 de km pe jos la mănăstire, de la Poiana Mărului. 
Un grup de oameni de 20 sau D0 de persoane porneau 
din Poiana Mărului dimineata și seara erau la Sâmbăta, 
venind pe jos, să-l vadă pe Părintele Arsenie, să-l asculte, 
să-l admire. Veneau și de mai departe. Părintele le vorbea 
la fiecare pe limba lui. (...) 

Eu, pînă în 1949, nu am mai ajuns la Sâmbăta. 
Părintele Arsenie era plecat când am mai ajuns eu la 
Sâmbăta. Plecase în 1948, la sfârșitul lui octombrie. Eram 
student la Teologie și eram în vacanţa de Paști. Părintele 
Serafim era atuncea conducătorul mănăstirii. Cu dânsul 
m-am înţeles eu foarte bine de atuncea și am rămas în 
legatură toată viaţa, până la sfârșitul vieții Părintelui și și 
după aceea. Or, cu Părintele Arsenie nu știu dacă aș fi 
reușit să formez o legătură din asta. 

În 1949, să continui ce am început, eram student la 
Teologie și am aflat că Părintele Arsenie era la Sibiu. Am 
trimis vorbă printr-un student care mergea la Sâmbăta, 
care îl cunoştea de când era elev de liceu şi care mergea 

împreună cu părinţii la Sămbăta, și l-am rugat să-i spună 
Părintelui Arsenie că sunt şi eu acolo şi că aş vrea să vorbesc 
cu el. De fapt nu atîta doream eu să vorbesc cu el, cât 
mi-aş fi dorit să vorbească el cu mine. Şi Părintele nu mi-a 
dat-o în bună, că hai să vorbim. Deși eu am găsit asta, așa 
cumva, o lipsă a Părintelui. Poate nu l-a luminat Dumnezeu, 
poate nu am fost eu vrednic, nu știu ce interpretări se pot 
da. Da' realitatea asta este: nu a vrut să stea de vorbă cu 
mine. No bine, nu a vrut, nu a vrut. Nu aveam ce să fac. 
Mi s-a mai întâmplat o situaţie dintr-aceasta în 1987. În 
1987 Părintele Arsenie era la Prislop. Acolo era plecat de 
la Sâmbăta. (...) 

Între timp, Mănăstirea de la Prislop a devenit mănăstire 
de maici prin stăruința Maicii Zamfira, care era absolventă 
de Teologie, care îl cunoștea pe Părintele Arsenie, care s-a 
dus și ea la Prislop împreună cu Părintele Arsenie și s-au 
aranjat lucrurile în așa fel încât mănăstirea de la Prislop să 
devină mănăstire de maici. Şi Părintele a rămas acolo ca 
duhovnic la obștea din Mănăstirea Prislop, obște care a 
durat până în 1959. Părintele a avut acolo o întrerupere, 
în sensul că în 1951-1952, cam pe atuncea, a fost arestat 
și dus la Canal. Se făcea pe atuncea Canalul Dunăre-Marea 
Neagră, care după aceea s-a părăsit și la care au lucrat 
multi deținuți politici. Şi Părintele a fost între cei care au 
lucrat acolo. A stat acolo cam vreo 9 luni. Apoi s-a întors 
la Prislop, a fost foarte mult urmărit de Securitate și maica 
Zamfira l-a ajutat pe Părintele, în sensul acesta de a-l scuti 
pe Părintele de relaţiile cu oamenii. A fost foarte dură. 
Chiar și călugări care se duceau să-l vadă pe Părintele aveau 
de suferit. Îi băga într-o magazie acolo și îi tinea de seara 

până dimineaţa și dimineaţa le dădea drumul. Eu nu știu 
dacă și Părintele Arsenie cumva nu a avut o amestecare în 
toată treaba aceasta. În sensul acesta că el nu a dorit să 
mai aibă treabă prea mult cu oamenii, ca să fie scutit de 
deranjul Securităţii. Şi atuncea, maica Zamfira a fost 
cerberul care l-a ajutat pe Părintele să fie scutit de relațiile 
cu oamenii. Bine, mai vorbea el cu câte cineva, mai ales 
„cu oamenii mai cunoscuţi, cu cei cu care avea ceva relații 
sau care erau mai deosebiți, dar, în general, făcea în așa 
fel încât să nu se ajungă la el. Şi asta a mers până în 1959. 

În 1959 a primit ordin din partea Episcopiei Aradului, 
asta a fost în mai, să părăsească Mănăstirea Prislop. A fost 
o dispoziţie pe care, de fapt, a dat-o stăpânirea, Guvernul, 
prin Departamentul Cultelor, și nu numai pentru Părintele. 
Și de la noi de la Sâmbăta au plecat atuncea vreo patru 
inși. Și apoi toamna a fost un decret care a golit mănăstirile. 
În 1959 a fost decretul şi s-a aplicat în 1960, în primăvară. 
Or, Părintele, în 1959, în mai, a părăsit Mănăstirea Prislop 
și s-a dus la București. Și având el pregătire de pictor şi de 
sculptor s-a angajat la Atelierele Patriarhiei și a lucrat acolo 
vreme de 10 ani. A pictat icoane, în special pe email. În 
1969 a început pictura de la Drăgănescu. Cum s-a ajuns 
la asta? Maica Zamfira, care a fost stareță la Prislop, s-a 
retras și ea de la Prislop, o dată cu Părintele. Mănăstirea 
s-a desfințat atuncea, maicile și surorile s-au dus la Sibiu, 
au stat în Sibiu și apoi în Răşinari, unde au lucrat la Arta 
Manuală. Maica Zamfira s-a dus cu Părintele. Părintele a 
stat în București până în 1980, 1981. În 1982, parcă, s-a 
sfinţit biserica de la Drăgănescu, pe care Părintele a pictat-o 
de două ori. A pictat-o în tempera prima dată şi s-a 

„pangarit”, cum zicea el, adică s-a afumat de lumânări. 
| După aceea a găsit modalitatea să scoată lumânările din 
biserică și s-a apucat Părintele şi a mai pictat-o o dată. În 
1982, cred, s-a sfinţit biserica de la Drăgănescu. 

Pentru că a venit vorba de pictura Părintelui Arsenie, 
prin 1970 şi ceva, în legătură cu epitaful pictat de Părintele 
şi care se putea vedea de vizitatori în holul stăreţiei vechi, 
stăteam de vorbă cu un cadru universitar din Sibiu, pe nume 
Bologa. Şi zic și eu în legătură cu epitaful: Epitaful acesta 
este unul deosebit, făcut de un Părinte despre care zic eu 
că este un geniu. Şi domnul respectiv a zis: „Asta înseamnă 
că are o cultură perfectă și încă ceva”. Şi am zis: Nu știu 
dacă are o cultură perfectă, dar, sigur, pe lângă cultura pe 
care o are, are „încă ceva”. 

Părintele, după ce a terminat pictura la Drăgănescu, 
s-a retras, a stat prin București, la Sinaia. Pentru că la 
Sinaia grupul acela de surori și de maici care au fost în 
subordinea Părintelui cândva la Prislop şi-au cumpărat o 
vilă, din munca lor. Ele au muncit la Munca Manuală, mai 
întâi în Sibiu, apoi în Rășinari şi apoi s-au mutat la Sinaia. 
Acolo este un fel de aşezământ cvasi-monahal. Părintele 
a avut acolo o chilie, a stat acolo, acolo a și murit în 
1989 și grupul acesta mai există. Maica Zamfira e 
conducătoarea acestui grup, care nu ai putea zice că e o 
unitate monahală. E o unitate monahală doar în sensul 
acesta, că stau acolo niște viețuitoare care trăiesc cum 
trăiesc călugării. (...) 

Părintele la Sinaia a murit. S-au făcut multe vorbe în 
legătură cu moartea Părintelui. De fapt, el a murit de moarte 
naturală. A avut ceva cu rinichii. 

Nu știu dacă am continuat ideea aceea că Părintele, 
în 1949, nu a vrut să vorbească cu mine. Deși eu zic că 
ar fi trebuit să vorbească cu mine şi pentru că l-am rugat, 
dar și pentru că, fiind eu într-o situaţie specială, zic eu, 
aveam nevoie de un ajutor mai mult decât cineva care 
este într-o situaţie obișnuită. Nu vreau eu să mă prevalez 
de niște lucruri. De exemplu, Părintele Şoima, un părinte 
care a fost profesor de muzică și de tipic la Teologie, 
odată nu mi-a prea convenit mie treaba aceasta, dar după 
aceea mi-am dat seama că a avut dreptate, vroiam să 
plec acasă. Şi Părintele Şoima se gândea că e mai bine 
să rămân, era de Rusalii, era o festivitate la Sibiu în 
legătură cu Mitropolitul Nicolae Bălan. Nu mai știu eu 
cum a fost, cum n-a fost, dar ştiu că a fost vorba de asta 
că vreau să plec şi că a mai vrut cineva să plece și nu l-a 
lăsat Părintele Şoima. Da' zice: „Dumitale zice îți dau 
voie, că dumneata nu ai aşa de multe bucurii câte avem 
noi”. Mie nu mi-a prea convenit treaba asta, că a zis el 
vorba asta, dar după aceea mi-am dat seama că a avut 
dreptate. Adică, domnule, într-o situaţie specială trebuie 
şi un tratament special. Nu aşa că nu vorbesc, lasă-l încolo 
de Teofil, nu vorbesc cu el. Şi apoi nu am mai ajuns să 
vorbesc cu Părintele decât în 1965. La Prislop nu am 
fost. l-am mai scris o scrisoare la care a răspuns Părintele, 
dar nu mie mi-a scris, ci Părintelui Serafim, că o să-mi 
scrie. Da nu mi-a mai scris. Când m-am întâlnit cu el în 
1965, mi-a spus: „Măi, îmi aduc aminte de scrisoarea 
aceea” şi a căutat el o modalitate de a se scuza, că tocmai 
de aceea că nu mi-a scris m-a avut el în vedere mai mult 
decât dacă mi-ar fi scris și m-ar fi uitat. Dar, în sfârşit, 

sunt lucruri pe care Dumnezeu le știe, nici nu are rost să 
le îmblătești de pe-o parte, pe cealaltă, că tot ălea-s. 

În 1965 când m-am întâlnit cu Părintele, într-adevăr a 
fost o întâlnire cu rost și cu folos. Părintele mi-a pus în 
atenţie un lucru care, zic eu, este bine să îl aibă în vedere 
oricine. Şi anume despre cunoștința de Dumnezeu prin 
Dumnezeu sau despre cunoștința de Dumnezeu prin studiu. 
Și zicea Părintele: „Teologie pot să facă şi păgânii, și 
necredincioșii”. Dar noi trebuie să căutăm o cunoştinţă pe 
care ne-o dă Dumnezeu, cumva prin limpezimea sufletului. 
Mi-a pus în atenţie Catavasia 1 din Catavasiile Înălţării: „Cu 
dumnezeiescul nor fiind acoperit, gângavul a spus legea 
cea scrisă de Dumnezeu. Căci scuturând tina de pe ochii 
minţii, vede pe Cel ce este și se învaţă cunoştinţa Duhului, 
cinstind cu dumnezeiești cântări”. Bineînţeles că am reținut 
catavasia, pentru că o știam și a făcut niște referiri la asta 
și mi-au plăcut foarte mult referirile. Adică, aici este vorba 
despre Moise, despre Duhul Sfânt Care-l învăluie pe Moise, 
Dumnezeu Care îi vorbește, despre condiția de a-ți vorbi 
Dumnezeu, în înțelesul că trebuie să-ţi scuturi tina de pe 
ochii minţii — pentru că avea Părintele vorba: „În mintea 
strâmbă și lucrul drept se strâmbă”. Să izvorască din sufletul 
tău niște cântări spre slava lui Dumnezeu, cântări din intuiţia 
măreției lui Dumnezeu. 

Atunci eu am fost la Părintele Arsenie cu un student 
care a plecat în oraș între timp. Părintele m-a dus într-un 
birou și se ducea și lucra și după aceea mai venea și mai 
stăteam puţin de vorbă. Şi când să plecăm, Părintele a 
luat bagajul studentului acela şi am ieșit. El a ieșit înaintea 
mea și nu m-a condus, așa ca să-l aud eu pe unde merge și 

să merg după el. Nu mi-a fost foarte comodă treaba şi mă 
miram eu așa. Poate mai avea el și niște dorințe de a face 
el niște experienţe... ce știu eu? Dar, atunci când am fost 
eu în 1965 la Bucureşti cu băiatul acela, care acum e preot 
și e consilier la Sibiu, Părintele Simion Săsăujan era stu- 
dent în anul 3 la Teologie. Şi a zis Părintele către el: „Să fii 
înțelegător faţă de neputința omenească”. Mi-a plăcut foarte 
mult cuvântul acesta și eu îl socotesc cel mai important 
cuvânt dintre cuvintele rostite de Părintele Arsenie. „Să ai 
înțelegere faţă de neputința omenească”. M-am gândit de 
foarte multe ori la lucrul acesta, l-am spus de foarte multe 
ori și, mai ales, am constatat că neputința omenească este 
o realitate din care mulţi nici nu pot ieși. Chiar și noi înşine, 
de multe ori suntem limitați cu posibilităţile de a ne 
manifesta, așa că e de mare importanță să fii înțelegător 
faţă de neputinţa omenească. Bineînţeles, toate cuvintele 
Părintelui, câte le știm și câte le putem ști, sunt importante, 
dar cred că de măsura asta nu este nici unul. Deci, în cazul 
nostru, să-l înţelegi și pe acela care te vorbeşte de rău, să-l 
înţelegi și pe acela care nu-și poate ține gura, să-l înţelegi 
și pe acela care vrea să facă un lucru peste tine, că vrea el 
să-l facă, chiar dacă nu vrei tu să-l facă, toate lucrurile 
acestea să le categorisești ca neputinţă omenească Și să-ţi 
dai seama că altfel nu se poate. 

Eu m-am mai întâlnit cu Părintele și de altă dată. 
Părintele a fost cum a putut el să fie față de mine. Eu nu 
am fost un admirator al Părintelui Arsenie, deși m-am 
bucurat de toate afirmaţiile lui care au ajuns la mine. Mi-ar 
i părut tare bine dacă se putea face un om din doi, şi 
anume: un om cu mintea Părintelui Arsenie și un om cu 

inima Părintelui Serafim. Ar fi fost ceva excepțional. Nu 
se poate, fiecare este cum este. Eu l-am preferat pe 
Părintele Serafim totdeauna, chiar dacă mi-au plăcut 
verdictele date de Părintele Arsenie. L-am considerat 
totdeauna o personalitate puternică, ca și care nu a mai 
existat altcineva în Biserică, din câţi ştiu eu, din cât cunosc 
eu, contemporani cu noi. Nu mă gândesc că nu au fost în 
istorie personalități cu mai multă priză la oameni decât 
Părintele Arsenie. Din câţi oameni am cunoscut eu, care 
au lucrat în Biserică, consider că Părintele Arsenie a fost 
cel mai de vârf, Culmea viețuitorilor și propovăduitorilor 
în contemporaneitatea noastră. A avut şi autoritate, a 
avut și cultură. Să ne gândim numai la îndreptarul acela de 
viaţă cu oxigen, glicogen, somn, să-ți păstrezi hormonii și 
să ai concepţie de viaţă creştină, deja vezi că este un om 
de excepție, un om care ţine seama și de lumea aceasta, 
nu numai de lumea de dincolo. Dacă ne gândim la toate 
lucrurile acestea ne dăm seama că Părintele a fost, 
într-adevăr, un om mare. A fost un duhovnic mare, a fost 
și un om cu pătrundere, a fost și om cu dar de la Dumnezeu, 
a fost și om cu perspectivă, cu lărgime de gândire, de 
înțelegere. Şi-a dat el seama că nu poţi să schimbi multe în 
lumea aceasta, dar, în orice caz, a fost omul care şi-a dat 
seama de niște realităţi la care noi ăștialalţi nu ajungem. 
Cu toatea acestea, s-a impus în conştiinta multor 
credincioși, în aşa fel încât nu numai cei care l-au cunoscut 
l-au avut în seamă, cât şi cei care nu l-au cunoscut, care au 
aflat de la alţii de Părintele Arsenie, au fost îndrumați. Se 
îndemnau unii pe alții să meargă pe la Părintele Arsenie. 
Unii dintre ei au reținut anumite lucruri, cum am retinut eu 

rugăciunea de toată vremea, cum am reținut Catavasia de 
la Înălțarea Domnului, cum am retinut faptul că Teologie 
pot face și păgânii, cum am reținut că trebuie să ai înțelegere 
față de neputința omenească. Sunt niște lucruri care au 
rămas după Părintele. Şi apoi gândurile lui din Cărarea 
Împărăției. Doar atâta îmi pare rău, că sunt gânduri de 
început, nu sunt gânduri de către sfârșit, adică gânduri de 
către sfârşitul vietii. Bineînţeles că îl caracterizează — cu 
gândurile cu care a început cu acelea a și lucrat în general. 
Deși am impresia că Părintele şi-a mai și schimbat din idei, 
din gândurile lui. De exemplu, la început îi îndruma pe 
multi să se facă călugări. Către sfârșitul vieţii îndemna să 
nu se mai facă călugări, probabil și pentru motivul că și-a 
dat seama că multi dintre cei care s-au făcut călugări nu au 
realizat ceva deosebit în viața lor, în viața mănăstirii și în 
viața Bisericii. 

PĂRINTELE CLEOPA 
Amintiri, concluzii, opinii în legătură cu 
Părintele Arhimandrit Cleopa lie 
trecut la cele veșnice în anul 1999, 
fost viețuitor mai ales în Mănăstirea Sihăstria” 


Cu Părintele Cleopa m-am întîlnit mai întîi în august 
1956 la Mănăstirea Putna. Părintele Cleopa se găsea la 
Mănăstirea Putna fiind rînduit de ierarhia bisericească să 
organizeze acea mănăstire. A mers acolo cu un grup de 
călugări din Mănăstirea Slatina, unde de asemenea fusese 
să organizeze Mănăstirea Slatina, și de acolo i s-a dat 
ascultare să meargă la Putna și să organizeze Mănăstirea 
Putna. N-a mers singur, a mers cu un grup de călugări de 
la Slatina, poate au fost şi unii de la Sihăstria, sau cei de la 
Slatina de fapt au fost de provenienţă de la Mănăstirea 
Sihăstria. Am aflat că Părintele era la Putna şi pentru că 
mă găseam la Cîmpulung Moldovenesc, la Părintele Ştefan 
Slevoacă, de acolo fiind mai aproape, am mers la 
Mănăstirea Putna anume să-l cunosc pe Părintele Cleopa 
de care auzisem mai înainte. Doream să-l cunosc, doream 
să-mi fie spre folos întîlnirea de la Putna și am făcut ce s-a 
putut face ca să ajung la Mănăstirea de la Putna. Am ajuns 
într-o zi după-masă, cred că a fost pe 22 august 1956. Cu 
Părintele m-am întîlnit în seara acelei zile după ce-am ieșit 


* Pe cît îmi va fi cu putinţă voi respecta ordinea cronologică, adică voi avea în 
vedere întilnirile cu Părintele Cleopa și voi face și unele aprecieri chiar în 


prezentarea amintirilor în legătură cu cele ce le-am învățat sau aș fi putut să le 
învăţ de fiecare dată cînd m-am întîlnit cu Părintele Cleopa. 

de la slujbă. Am stat puţin de vorbă, de fapt erau mai 
mulți de faţă și îmi amintesc că îl cunoștea pe Părintele 
Arhimandrit loan Dinu care la acea vreme era starețul 
mănăstirii noastre de la Sîmbăta. Părintele Arhimandrit 
loan Dinu a fost și vicar la lași, de acolo s-a şi pensionat 
şi cu prilejul ascultării pe care a avut-o de vicar a făcut 
mai multe vizite prin mănăstiri și a ajuns și la Mănăstirea 
Sihăstria unde era Părintele Cleopa. Părintele Cleopa 
spunea despre Părintele loan Dinu că mergînd la 
Mănăstirea Sihăstria și aflînd că acolo se citește neîntrerupt 
Psaltirea, a cerut să i se facă și lui rînd să citească din 
Psaltire. A fost o informaţie care mi-a plăcut, o informaţie 
în plus faţă de cele pe care le aveam despre Părintele 
loan Dinu. Am luat aminte la aceasta și am reținut pentru 
cealaltă vreme a vieții că Părintele loan Dinu a dorit, făcînd 
o vizită în Mănăstirea Sihăstria, să i se facă şi lui rînd să 
citească Psaltirea. 

Noaptea am fost la slujbă, la Miezonoptică, Utrenie 
și Ceasul |, iar după Ceasul | Părintele Cleopa a făcut 
_molitvă pentru obștea mănăstirii și pentru cei ce erau 
de faţă, pentru că vineri era zi rînduită pentru 
spovedanie. A ţinut şi un cuvînt. Cuvîntul a fost în 
legătură cu viața călugărească. Îmi aduc aminte mai 
ales că Părintele Cleopa a spus că e preferabil să superi 
pe Dumnezeu și să nu-l superi pe conducătorul 
duhovnicesc, pentru că dacă nu-l superi pe conducătorul 
duhovnicesc, pe stareț, el mijlocește cu rugăciunea 
pentru tine. Şi în cazul în care îl superi pe îndrumătorul 
duhovnicesc, atunci el nu se mai roagă pentru tine și 
nu ai sprijinitor către Dumnezeu. 

Cu stilul meu de gîndire şi cu raționalismul meu n-am 
apreciat ca potrivită această afirmaţie — deși Părintele 
Cleopa a luat-o de la Sfîntul loan Scărarul —, n-am apreciat-o 
ca binevenită, pentru că mă gîndeam că nu poate fi omul 
mai bun decît Dumnezeu. 

În Sfînta Evanghelie e scris: „Dacă voi răi fiind, știți să 
dați fiilor voştri cele bune, cu atît mai mult Tatăl vostru cel 
din ceruri”. Așa că și în această privinţă, zic eu, că întii e 
Dumnezeu și apoi omul. Bineînţeles că e bine să ocolim 
pricinile de nemulțumire, e bine să ne ferim de a supăra 
pe conducătorii noștri, e bine să-i avem ca mijlocitori, însă 
nu cred că lucrurile stau așa, anume că dacă mijlocitorul 
nu mijlocește, Dumnezeu nu poate să intervină, adică e 
ținut Dumnezeu cumva să nu poată interveni. 

Bineînţeles că afirmaţia asta nu l-a scăzut pe Părintele 
Cleopa, m-am gîndit că el are un stil de gîndire întemeiat 
pe niște afirmaţii din Tradiţie care pot fi luate în consideraţie, 
pot fi socotite foarte bune, dar nu cred eu că sunt necesare. 

Tot atunci ne-a spus şi de o întîmplare de la Sihăstria 
cînd era secetă mare și cînd s-a dat poruncă de la 
conducerea mănăstirii ca toată lumea, timp de trei zile, 
trebuie să citească la Psaltire și să postească. S-a încuiat 
bucătăria, cămara, tot ce era acolo și au citit cu toții la 
Psaltire și după trei zile a venit apă în fîntînă, fîntîna care 
secase, și au văzut minunea lui Dumnezeu împlinită datorită 
rugăciunilor și postului pe care le-au făcut viețuitorii din 
Mănăstirea Sihăstria. 

De altceva nu îmi mai aduc aminte în legătură cu 
predica ţinută de Părintele Cleopa, doar că a atras atenția 
asupra faptului că vinerea aceea este o vineri în care se 

postește, se va mînca o singură dată în zi, seara, și că 
monahii sunt datori să citească fiecare în Psaltire și le 
atrăgea atenţia că să nu-i vadă prin curte cînd fiecare trebuie 
să fie la Psaltire. 

Mi s-a părut curios, de exemplu, faptul că le-a spus că 
fiecare dintre vieţuitorii mănăstirii trebuie să se spovedească 
și că nu poate să mănînce în ziua respectivă dacă nu are 
de la duhovnic dovadă scrisă că s-a spovedit. Şi asta mi s-a 
părut curios, mi s-a părut curios în sensul că nu poți să-l 
silești pe cineva să facă un lucru pentru că îl vrea altcineva. 
Spovedania este o lucrare, să zic aşa, liberă. Nu poţi să 
silești pe cineva să se spovedească mai ales cînd te gîndești 
că cineva s-ar putea spovedi și cu rețineri, și cu nesinceritate, 
numai ca să poată să scape de învinuirea că nu s-a spovedit 
și deci să nu primească de mîncare în ziua în care pentru a 
mînca trebuie să te spovedeşti. 

Nici aceasta nu l-a scăzut pe Părintele. Tot așa mă 
gindeam eu că e un stil de gîndire care, în șabloanele mele, 
nu merge, dar merge în șabloanele dînsului. 

M-am spovedit la Părintele Cleopa în ziua aceea și zic 
eu că a fost destul de bine. Adică în ce sens a fost bine? 
Întii de toate am învăţat că e foarte important să-ți păzești 
mintea. Cel dintii lucru care m-a întrebat a fost cum stau 
cu paza științei, adică cum stau cu paza minţii, cum stau cu 
rînduiala interioară. E un lucru pe care l-am învăţat de la 
Părintele Cleopa și pe care-l rețin și eu, chiar dacă nu de 
fiecare dată, sau aş putea zice că destul de rar, pun 
chestiunea aceasta la mireni. La călugări se poate pune și 
se pune. În sfîrșit, am reţinut lucrul acesta că e importantă 
paza minţii și că Părintele a avut în vedere paza minții. 


13.4 











Cu prilejul acela Părintele a pus în atentie un cuvînt 
din Scara Sfîntului loan Scărarul, pe care l-am folosit şi 
eu de multe ori, l-am găsit şi eu în Scara, și anume că: 
„Rugăciunea, în raport cu cel ce se roagă, poate fi 
rugăciune întinată, rugăciune pierdută, rugăciune furată 
și rugăciune curată. 

Am avut și un fel de nemulțumire cu prilejul acela și 
anume am constatat că spovedania nu se consideră un 
lucru în care n-ai voie să intervii din afară. Ce s-a întîmplat? 
În ziua aceea de vineri, cînd era obștea în nevoința postului, 
trebuia să vină Î.P.S. Arhiepiscop Teofil care era atunci la 
Roman, iar la lași nu era încă mitropolit pentru că 
Mitropolitul Sebastian murise de curînd, și Î.P.S. Teofil a 
făcut o vizită la Mănăstirea Putna care, într-un fel, era în 
subordinea lui atunci. Era așteptat deci. Şi în timp ce mă 
spovedeam, la un moment dat, apare un părinte, bate la 
ușă... „miluiește-ne pe noi”..., părintele îl slobozește să 
intre și părintele acela îl întreabă pe Părintele Cleopa: „Prea 
Cuvioase, ce spuneți, să-i fac Înalt Prea Sfintitului mîncare 
cu untdelemn, sau fără untdelemn?”. Şi Părintele Cleopa 
i-a spus că fără untdelemn, pentru că o să-i spunem că 
obștea postește, că nu mănîncă nimic pînă seara şi o să 
înțeleagă arhiepiscopul că nu putem să-i oferim altceva 
decît ceea ce-i oferim fără untdelemn. Am înteles hotărîrea 
Părintelui Cleopa pentru post, pentru nevoinţă, mi-a plăcut 
faptul că și pe ierarh îl pune la postire, dar nu mi-a plăcut 
faptul că lucrul acesta s-a aranjat în timp ce eu eram la 
spovedanie. A fost bine altfel, am reluat de unde 
rămăsesem, dar am apreciat negativ faptul că cineva 
îndrăznește să ceară blagoslovenie și să vorbească în timp 

ce este în desfășurare spovedania. Aşa ceva aici la noi la 
Sîmbăta nu s-a întîmplat și nu se întîmplă. De fiecare dată 
noi am așteptat și așteptăm să se sfîrșească o spovedanie 
ca să putem vorbi cu preotul duhovnic care ascultă 
spovedaniile credincioșilor. Nu m-a neliniștit nici faptul 
acesta, dar oricum, dacă m-am gîndit mai bine, am zis că 
nu-mi place. 

Cu Părintele Cleopa nu m-am mai întîlnit din '56 
pînă în 69. 

În 1969 am făcut un drum la mănăstirile din Moldova 
și la mănăstirile din Muntenia împreună cu un părinte, 
care pe atunci era student la Teologie în Sibiu, Părintele 
Vasile Cornilă, care a fost dispus să mergem împreună 
prin Moldova. Ne-am angajat la acest drum care a ținut 
vreo săptămînă. Am fost la mai multe mănăstiri și între 
mănăstirile la care am fost atunci a fost și Mănăstirea 
Sihăstria unde se găsea Părintele Cleopa, care s-a întors 
de la Putna, s-a întors de la Slatina şi s-a stabilit la 
Mănăstirea Sihăstria, la mănăstirea lui de metanie. Am 
stat de vorbă și atunci cu Părintele Cleopa, ne-a primit 
într-o seară și ne-a vorbit despre condiţiile care se cer din 
punct de vedere religios-moral pentru un candidat la 
preoţie. Cu prilejul acela a făcut o afirmaţie care mi-a 
rămas pentru cealaltă vreme a vieţii mele, şi anume: „Un 
preot trebuie să aibă un Dumnezeu și o preoteasă”. De 
unde se înțelege că în clipa în care pe lîngă preoteasă 
mai are, chiar și pentru o singură dată, o legătură cu o 
femeie care nu e soţia lui, s-a terminat cu preoţia. Rețin: 
un Dumnezeu și o preoteasă. Aș putea zice că e singurul 
cuvînt care mi-a rămas de la Părintele Cleopa, neformulat 


154 





și de altcineva. Celelalte cuvinte pe care le-a spus Părintele 
Cleopa au fost cuvintele altora în fond. 

Cu prilejul acela, deci în '69, l-am întrebat pe Părintele 
Cleopa despre rugăciunea cu care se mîntuiesc călugării, 
despre rugăciunea de toată vremea, despre rugăciunea 
„Doamne, lisuse Hristoase, Fiul lui Dumnezeu, miluiește-mă 
pe mine, păcătosul”. Mi-a spus cîte ceva, dar nu mi-a spus 
ceva din experiența lui, sau ceva deosebit. Ceea ce mi-a 
spus era un cuvînt pe care de fapt nu-l mai rețin, de la 
Sfîntul loan din Valaam. Și mi-a mai spus că în Mănăstirea 
Sihăstria există un călugăr care are rugăciunea de toată 
vremea, rugăciunea lui lisus, este în retragere totală, nu 
comunică decît cu duhovnicul lui. Eu, de fapt, cînd am 
auzit asta, m-am gîndit totuși că poate cu mine ar vorbi și 
m-am gîndit să încerc o întîlnire cu acel vieţuitor despre 
care se ştie că are rugăciunea de toată vremea şi că are 
rezultate deosebite de pe urma rugăciunii de toată vremea. 
M-am gîndit la asta, însă am renunțat. Am renunţat 
gîndindu-mă că dacă el nu vorbește decît cu duhovnicul, ce 
rost ar avea să-i cer eu să facă un lucru pe care de fapt nu 
l-ar face sau pe care l-ar face cu greu sau pe care l-ar face 
constrîns de intervențiile cuiva, și atunci am renuntat. 

Atuncea l-am cunoscut și pe părintele loil de la Sihăstria, 
și pe Părintele Paisie Olaru. Părintele Paisie mi-a făcut o 
rugăciune, s-a arătat binevoitor, deşi la început n-a fost dispus 
să stea de vorbă cu mine. După aceea mi se părea că i-a 
părut rău că nu m-a primit la spovedanie și că m-a „pasat” 
la altcineva şi acel altcineva a fost Părintele Ioil. 

O altă întîlnire cu Părintele Cleopa a fost prin anul 
'70O la mănăstirea noastră. Părintele Cleopa a venit la 

Sîmbăta fiind într-un drum pe la mănăstiri împreună cu 
Părintel Petroniu și cu încă un părinte, nu mai știu cine a 
fost celălalt, au fost trei. A venit la noi și, cu acel prilej, 
Părintele loan Dinu, care era starețul mănăstirii noastre, 
i-a spus Părintelui Cleopa să ne rostească un cuvînt de 
învățătură din experienţa pe care o are, din concluziile la 
care a ajuns. Părintele Cleopa ne-a vorbit la masă, cred că 
la masa de seară. Ne-a spus despre Moşu' Gheorghe, un 
pelerin din Ardeal, din Șugag, care a ajuns pe la locurile 
sfinte şi care a peregrinat prin Moldova. Se vede că Părintele 
Cleopa era preocupat de gîndul la Moșu' Gheorghe, pe 
care îl aprecia, și de aceea a ţinut să ni-l pună în atenţie cu 
cîteva lucruri în legătură cu el. Ceea ce mi s-a părut cel mai 
curios a fost povestirea despre Moșu' Gheorghe cum a 
oprit trenul. Ce s-a întîmplat? 

Moșu' Gheorghe călătorea cu trenul. N-avea bilet de 
călătorie. Controlorul l-a întrebat de bilet, iar Moşu' 
Gheorghe, în loc să-i spună că nu are sau că are bilet, în 
loc să arate biletul — pe care nu-l putea arăta pentru că 
nu-l avea —, în loc să mărturisească că n-are bilet, a început 
cu nişte stihuri din Psalmi: „Nu mă lăsa, Doamne 
Dumnezeul meu, nu te depărta de la mine, ia aminte spre 
ajutorul meu, Doamne al mîntuirii mele”. Controlorul, 
mai departe, a insistat în legătură cu biletul, iar moșul a 
zis în continuare niște cuvinte din Psalmi. Atunci 
controlorul a a zis: „Moșule, te dau jos. Şi la prima gară 
l-a dat pe moșul jos din tren. Moşu și-a făcut cruce și a 
zis: „No, eu mă duc cu Dumnezeu, voi rămîneţi aici . Şi a 
plecat înainte pe linia ferată. Mecanicul nu a mai putut 
porni trenul și atunci soluţia a fost să-l cheme pe moș 


156 








înapoi. L-a chemat și după ce s-a urcat Moșu' Gheorghe 
în tren, și-a făcut cruce şi a zis: „No, Doamne ajută! Hai 
să mergem! . Şi trenul a pornit. 

Bineînţeles, pentru mine lucrurile acestea nu au nici o 
valoare. Formarea mea e de altă natură. Altfel gîndesc eu 
lucrurile și nu cred că ăstea sunt niște lucruri care trebuie 
să le aibă cineva în vedere, că numai dacă le are în vedere 
poate să înainteze în viața spirituală. 

Ne-a mai spus Părintele Cleopa de Părintele loanichie 
Moroi, fostul stareţ de la Sihăstria, un părinte simplu, 
care avea un băiat surdo-mut și care şi el a ajuns călugăr 
și care într-o anumită împrejurare fiind el la bucătărie, a 
făcut foc şi focul a aprins mănăstirea și apoi necazurile 
care au fost acolo. 

Despre Moşu' Gheorghe mai spunea că a mers la o 
brutărie şi că el umbla întotdeauna desculț și cum curgea 
apă din picioarele lui îngheţate și cum a strîns jarul pe 
care l-a scos brutarul din cuptor... nişte lucruri foarte, foarte 
naive, foarte, foarte copilărești. 

Am luat aminte și m-am gîndit eu așa, în gîndul meu, 
că Părintele Cleopa e tot Părintele Cleopa și că ce spune 
el merge unde merge, dar nu merge oriunde. Şi m-am 
mirat și atuncea, și m-am mirat şi după aceea, şi mă mir și 
acum, cum de un om cu atîta cunoștință de chestiuni 
duhovnicești subtile poate totuși să pună în evidenţă, să 
răspîndească nişte lucruri, pe care sigur le credea, pentru 
că dacă nu le-ar fi crezut nu le-ar fi răspîndit. Eu dacă nu 
cred în ele nici nu le răspîndesc. Le spun acuma, doar așa, 
ca amintire, ca să tragem niște concluzii în legătură cu 
Părintele Cleopa. 

În sfîrșit, m-am mai întîlnit cu Părintele Cleopa şi mai 
tîrziu, şi anume în 1974, cînd împreună cu Părintele loan 
Cornea de la Voila — Dumnezeu să-l odihnească, și cu soția 
lui și cu băiatul lor Mircea, am făcut un drum în Moldova 
cu mașina lui Mircea. Şi atunci am trecut și pe la Părintele 
Cleopa care spovedea obștea. M-am dus să-l salutăm, să-i 
sărutăm mîna. Ne-a primit într-o chilie unde spovedea, l-am 
rugat să ne facă o rugăciune, ne-a făcut, n-am stat de vorbă, 
pentru că și noi ne grăbeam, și Părintele Cleopa nu a avut 
vreme și asta atunci a fost tot. 

În anul următor, în 1975, am ajuns din nou la Sihăstria 
şi atunci am vorbit cu Părintele Cleopa. Eram cu doi prieteni 
ai mei din Brașov, soții Ilie şi Maria Vlad. Ne-am interesat 
de Părintele Cleopa, ni s-a spus că nu primește pe nimeni 
pentru că are de lucru, făcea acatistele Sfinţilor Ardeleni 
luptători pentru Ortodoxie și mărturisitori ai Ortodoxiei şi 
că nu e disponibil. Trebuie să recunosc că am insistat puţin 
și pînă la urmă am fost conduși toți trei la Părintele Cleopa 
care ne-a primit și a stat de vorbă cu noi. Nu mai ştiu ce 
ne-a spus atunci, nu rețin ceva anume. Se cam lăuda el cu 
fiii săi duhovnicești, cu cine se spovedește la el, mai ales 
oameni mari din țară, episcopi, mitropoliți etc. În sfîrşit, 
atunci sau altă dată, nu-mi aduc aminte cînd anume, știu 
că nu mi-a făcut mare bucurie o prezentare de felul acesta. 
Dar ce-am constatat? Am constatat că se simte bine să 
vorbească, să se audă vorbind, să spună ceva. Şi atunci 
mi-am dat seama de ce cei din jurul lui n-au fost dispuşi să 
ne conducă la Părintele Cleopa. Noi am spus că după cinci 
minute vom pleca, dar nu s-a putut. Am stat acolo o oră 
pentru că Părintele ne-a întreținut tot timpul. Nu-mi aduc 

aminte să fi întrebat noi ceva, dar tot timpul a trebuit să 
spună ceva. Şi am zis: Uite, din acest motiv oamenii din 
jurul lui nu-i lasă pe doritorii de a vorbi cu el, pentru că ei 
ştiau ce face Părintele, că el își pierde vremea pe care o are 
pentru un anumit lucru și nu oamenii îl rețin pe Părintele, ci 
Părintele îi reține pe oamenii care vor să fie reținuți. 

Prin jurul anilor '80, Părintele Cleopa a venit din nou 
la Sîmbăta invitat de Mitropolitul Nicolae Mladin. 'A ţinut o 
cuvîntare la Liturghie și a vorbit despre drumul sufletului 
după moarte, pînă cînd i se hotărăște locul, sau pînă cînd 
i se dă locul pe care şi l-a pregătit omul în viaţă. Vorbea 
despre aceasta în legătură cu moartea mamei Mitropolitului 
Nicolae Mladin. Eu atuncea n-am fost acasă, nu l-am întîlnit. 
Am auzit însă cuvîntarea înregistrată pe o casetă. 

Cu Părintele Cleopa nu m-am mai întîlnit decît în 1987. 
Atunci a fost ultima întîlnire. 

În 1987 s-a organizat un pelerinaj cu vieţuitori din 
mănăstirea noastră. Ne-am dus în Moldova, am fost și la 
sărbătoarea Sfintei Paraschiva și cu ocazia aceasta am trecut 
şi pe la Sihăstria. Părintele Cleopa ne-a primit, a vorbit cu 
noi, ne-a ținut un cuvînt scurt pentru că i-am spus că ne 
grăbim și chiar a zis Părintele: „Pentru că vă grăbiţi am să 
vă spun un cuvînt de la Sfîntul Antonie cel Mare”. Cuvîntul 
era din Pateric. A insistat asupra cuvintelor Sfîntului 
Antonie cel Mare: 

„Oriunde vei merge să ai întotdeauna pe Dumnezeu 
înaintea ochilor”; 

„În orice vei face să ai mărturie din Dumnezeieștile 
Scripturi ; 

„Să nu-ţi schimbi degrabă locul în care locuiești”. 

l-a întrebat pe fiecare cum îi cheamă și ne-a mai spus 
că a fost la Mănăstirea Rîmetţi atunci cînd a trecut pe la 
Sîmbăta şi cum l-au dus la Mănăstirea Rîmeţi fără să știe 
că merge la Mănăstirea Rîmeţi. Ştia localităţile prin care a 
trecut. Am constatat din nou că are o memorie 
extraordinară și că memoria aceasta o avea și la bătrînețe, 
nu numai la tinerețe. De obicei bătrînii ţin minte ceea ce 
au învătat și ceea ce au trăit în tinereţe și nu mai ţin minte 
ceea ce se întîmplă cu ei la bătrînețe. Or, la Părintele Cleopa 
îi era memoria foarte bună și la bătrîneţe. Ştia pe unde a 
umblat ca să ajungă la Mănăstirea Rîmeţi. Așadar, ultima 
întîlnire cu Părintele Cleopa a fost atunci. Acestea îmi sunt 
amintirile în legătură cu Părintele Cleopa. 

PĂRINTELE PAISIE OLARU 


Hristos a înviat! 

Poate că unii v-aţi întrebat: ce caut eu aici? Şi e firesc. 
E firesc pentru că am venit la o expoziţie care privește 
ochiul, ori pentru mine această expoziţie nu există. Dacă 
eu aș fi intrat în încăperea aceasta și n-aș fi știut că ce-i 
aici, în orice caz n-aş fi putut spune eu: aici este o expoziţie. 
Şi totuşi sunt aici. Nu ca să privesc. Pentru că dacă aș fi 
aici ca să privesc n-ar avea rost să fiu aici. Am venit aici 
chemat, chemat de iubirea celor care au vrut să fiu eu aici. 
Si-am răspuns chemării, deși am spus că nu prea are rost 
să fiu eu la o expoziţie. Însă am socotit că totuși e bine să 
fiu, și sunt. Şi-mi pare bine că sunt. 

Aseară cînd am intrat aici la Mănăstire, prima dată 
am venit aici, într-un loc unde poate fi întîlnit Părintele 
Paisie. Eu de fapt n-am venit să-l întîlnesc aici, pentru că 
l-am întîlnit cîndva. De două ori m-am întîlnit cu Dînsul, și 
l-am purtat în inimă şi n-a mai ieșit din inima mea de-atunci, 
și dacă vroiam să mă întîlnesc cu Părintele Paisie puteam 
să stau foarte bine acasă și să mă gîndesc la el și mă 
întilneam cu el.. 

L-am întîlnit pe Părintele Paisie și altfel. Şi anume prin 
învățăturile care au apărut în cărțile scrise despre Părintele 
Paisie — mă gîndesc la Părintele Paisie Duhovnicul, și 


* Cuvînt rostit la deschiderea expoziţiei de fotografii, documente şi scrisori 
„De dragul Părintelui Paisie”, organizată de Editura Teognost la Mănăstirea 
„Nașterea Maicii Domnului” — Ciucea, în perioada 6-20 mai, 2000. 

la Părintele Paisie de la Sihla. Le-am înregistrat pe 
casete, le-am ascultat și a fost o întîlnire cu Părintele Paisie, 
pentru că din cărți iese cel care scrie cartea. Nu se poate 
să citești o carte și să nu te întilnești cu omul care îţi vorbește 
din carte. Și pentru mine asta-i foarte important. Pentru 
mine nu există chip, nu există imagini, nu există fotografie, 
nu există, știu eu, desene, nu există pictură, nu există atîtea 
și-atitea. Dar există cuvîntul de învăţătură. Şi-asta, pentru 
mine, îl cuprinde pe om. Eu dacă vreau să știu cu cine 
m-am întîlnit, dacă l-am cunoscut și-l recunosc, îl recunosc 
prin cuvânt. Şi cuvîntul nu-i numai exprimarea că zici ceva: 
casă, masă, ș.a.m.d., ci cuvîntul, în general, cuprinde o 
idee, îți spune ceva. 

N-aș putea zice că am învăţat de la Părintele Paisie, 
cînd m-am întîlnit cu el, ceva anume, ceva ce mi-a rămas. 
L-am înțilnit pentru prima dată în 1969, în a doua jumătate 
a lui septembrie. Dumnezeu să-l odihnească pe Părintele 
Vasile Cornilă, el era student la Teologie, ne-am dus 
împreună prin Moldova, pe jos, pe sus, cu ce s-a putut, cu 
trenul, cu mașina, pe jos, pe la mănăstiri. Şi-am ajuns și la 
Sihăstria. La Sihăstria era Părintele Paisie atunci. Am vrut 
să mă spovedesc la Dînsul și nu m-a primit. Să ştiţi că 
n-am avut nici o rezervă. Am auzit că acolo la Sihăstria 
părinţii nu prea-s bucuroși să spovedească. Şi poate de 
aceea nu m-a spovedit. Asta a fost de dimineaţă. Între 
timp eu m-am spovedit la Părintele loil. A fost bine, am zis 
că aşa a vrut Dumnezeu, și seara Părintele Paisie, totuși, a 
aflat de mine și parcă-i părea rău că nu m-a spovedit. M-a 
chemat și mi-a spus o rugăciune. Mă simt şi acuma 
îngenuchiat sub patrafirul Părintelui Paisie. N-aş putea eu 

zice că atunci m-am gîndit că Părintele Paisie îi altceva 
decit un preot obișnuit, un călugăr obișnuit, care spovedește 
— eu pe-atuncea eram diacon —, un părinte obișnuit care se 
roagă pentru ceilalți. Ştiam despre Părintele Cleopa că 
are un nume mare, dar despre Părintele Paisie nu ştiam 
multe. Nici n-am știut nimic pînă m-am dus la Sihăstria. 
Părintele mi-a citit rugăciuni, cred că mi-a zis mai multe pe 
de rost decît mi-a citit. Parcă îmi aduc aminte Şi acuma că 
n-am întîlnit rugăciunile pe care le-a rostit pentru mine, nu 
le-am întîlnit în altă parte. Mi-a plăcut. Și ne-am despărțit 
ca oameni care ne-am întîlnit să nu ne mai despărțim. 

De curînd a ajuns la mine un cuvînt din Sfîntul Munte 
care tare mi-a plăcut. Cineva de-acolo zice așa: „Inima 
mea are intrări, da' ieșiri n-are”. Cineva care a intrat în 
inima mea nu mai poate ieşi. Și dacă vrea el să iasă, nu 
poate ieși. Să-ncurcă și nu mai iasă. Inima mea l-a cuprins 
pe Părintele Paisie și l-am dus cu mine pe unde m-am 
dus și de cîte ori m-am gîndit la el m-am gîndit totdeauna 
cu bucurie, chiar cînd mi-am adus aminte că nu m-a 
spovedit. 

Au trecut anii. Din '69 pînă în '87. În '87 am fost din 
nou la Sihăstria și Părintele era pe pat şi erau acolo, în 
jurul lui, niște oameni care nu vroiau să mă lase să intru. 
Și-am avut noroc cu un părinte care s-a zbătut pentru mine. 
E vorba de Părintele Gheorghe Iordan. Si el a zis: Haideţi 
să mergeţi la Părintele Paisie. Și era acolo poate chiar 
Maica Gorgonia care a zis: Lăsaţi-l pe Părintele în pace, să 
se odihnească, că-i obosit. Nu știu cine-a fost, dar n-a avut 
putere să stea împotrivă pînă la sfîrşit. Ne-a primit Părintele 
Paisie. Eram de fapt cu un grup de la noi de la mănăstire, 

cu părintele stareț, cu cîțiva acolo, și ne-a primit Părintele. 
Era pe pat, cu o voce destul de stinsă și m-a prezentat 
cineva că-s Părintele Teofil. Nu știu ce-o fi știut Părintele 
Paisie despre Părintele Teofil — o fi ştiut din colaborarea 
mea din Convorbiri duhovniceşti. Așa s-a bucurat 
Părintele de întîlnirea cu mine! Am îngenuncheat lîngă pat, 
m-a cuprins cu miinile pe după cap şi mă săruta pe frunte 
și mă ținea așa cu toată bucuria și cu toată puterea lui 
bătrînească. Apoi, cum să-ți mai iasă din inimă un om 
dintr-acesta? N-are cum! 

lată-ne că acum, cu ajutorul lui Dumnezeu — nu ştiu 
dacă cu voia Părintelui Paisie —, vorbim despre el aici. De 
ce? Pentru că un călugăr în general este în anonimat. Nu 
vrea să se știe despre el, sau, în orice caz, nu caută să se 
știe despre el. Totuși, noi nu putem să neglijăm binele, 
pentru că binele nu-l facem noi. Noi suntem colaboratori 
cu Dumnezeu la binele care există. Şi-atuncea, aducîndu-ne 
aminte de un om cu care a lucrat Dumnezeu, nu putem să 
neglijăm prezenţa lui. Îl avem în conștiință, în consideraţie, 
ne bucurăm. Am citit învățăturile Părintelui Paisie şi mi-or 
plăcut mult: „Să nu dai cinstea pe rușine; Să nu spui tot ce 
ştii, Să nu faci tot ce poți; Să nu crezi tot ce auzi; Să nu dai 
tot ce ai”. Sunt niște cuvinte care mi-au rămas, care mi 
s-or împlîntat în minte, poate mai mult decît o fotografie 
de-a Părintelui Paisie. (...) 

Acum, aici, tot așa mă simt cum m-am simtit atunci 
cînd am fost la Părintele Paisie ultima dată, cînd am stat în 
genunchi, plecat, părintele pe pat, cu miinile pe după capul 
meu, cu buzele pe fruntea mea. N-o ziceţi, puteam să zic 
că nu vin la expoziția aceasta și să zic că şi aşa nu văd 

fotografiile? Nu le văd și nu le văd. Da uite că are totuși un 
rost, să spun şi eu ceva din inimă, nu din cap, despre 
Părintele Paisie. Mi-a rămas în minte, mi-a rămas în inimă, 
şi dacă va vrea Dumnezeu o să ne întîlnim și la uşa Raiului 
şi o să fim și în Rai împreună. 

Pentru că să știți că eu cred din toate puterile că o 
să mă duc în Rai. Nu pentru că fac niște fapte bune, că 
fac niște lucruri extraordinare... Nu! Ci pentru că eu 
ştiu cum este Dumnezeu. Şi dacă Dumnezeu este Tatăl 
nostru, şi dacă Dumnezeu e ca tatăl fiului risipitor și mai 
bun decit tatăl fiului risipitor, pentru că Domnul Hristos 
ne-a spus pilda cu tatăl fiului risipitor, ca să ştim cum 
este Dumnezeu, dar Dumnezeu este mai presus decît 
tatăl fiului risipitor. Deci nu se poate să te respingă 
Dumnezeu dacă vrei să fii cu El, dacă este Tată. Nu se 
poate! Şi eu am conștiința asta. Și de aceea nici nu mi-e 
frică. Doamne ajută! Sunt sigur că o să cad direct în 
bratele lui Dumnezeu. Sigur, sută la sută! De ce sunt 
sigur? Pentru că mă așteaptă Dumnezeu, pentru că mă 
primește Dumnezeu. Nu pentru că mă cheamă Teofil, ci 
pentru că „Dumnezeu n-are pe nimenea de pierdut, 
zicea Părintele Serafim de la noi, şi pentru că „Iubirea 
lui Dumnezeu fată de cel mai mare păcătos, zicea 
Părintele Arsenie, este mai mare decit iubirea celui mai 
mare sfînt față de Dumnezeu . 

Deci am încredințarea că o să fiu cu Părintele Paisie și 
aş vrea să mă simt întotdeauna cum m-am simtii cînd am 
stat în genunchi sub patrafirul lui în seara zilei în care de 
dimineață nu m-a primit la spovedit și-n ziua în care s-a 


opus unii ca să nu intru la el și el totuși s-a bucurat de 

prezența mea și a celorlalți. Şi parcă şi acum simt miinile 
lui pe după capul meu plecat sub patrafir și cu buzele lui pe 
fruntea mea. 

Dau slavă lui Dumnezeu că s-a ajuns la această 
expoziţie, care de fapt nu e o expoziţie, ci o prezentare, a 
unui om care sigur nu a dorit să fie prezentat. Dar acuma 
facem noi ce vrem cu el și îl prezentăm. Şi îl prezentăm, 
pentru că nu putem să nu-l prezentăm. Şi zicem: Părinte 
Paisie, iartă-ne că te-am pus în faţa oamenilor. Tu care ai 
fost retras, tu care ai fost bucuros să fii în anonimat, iată, 
noi nu te lăsăm în anonimat, ci te punem în evidență și 
nădăjduim ca și întru aceasta să se preamărească numele 
lui Dumnezeu. Mulţumesc celor care m-au invitat și vă 
mulțumesc că m-aţi ascultat. Hristos a înviat! 

PĂRINTELE SERAFIM POPESCU* 


Părintele Serafim - „blind, binevoitor și vesel” 

Sfîntul loan, cel care a scris Scara, în cuvîntul despre 
ascultare (Cuvîntul 4), pomenind de niște călugări dintr-o 
mănăstire la care îi era luare aminte, spunea că erau „blînzi, 
binevoitori și veseli”. 

Așa a fost și Părintele Serafim. A fost blind, de o 
blîndeţe care impunea respect. Avea o blindeţe care aducea 
aminte de Domnul Hristos, Cel care a zis: „Învăţaţi-vă de 
la Mine, că sunt blind și smerit cu inima” (Matei 11, 29). Şi 
Părintele Serafim era blînd și smerit. Am zis odată către 
Părintele Serafim: „Părinte, noi vă ținem pe sfinția voastră 
ca pe un sfînt”. La aceasta, Părintele a răspuns: „Mă, te 
bat”. Eu am zis mai departe: „Da, Părinte, noi vă ținem 
(considerăm) ca sfint”. Părintele Serafim a zis în continuare: 
„Mă, vrei să te bat?” Atunci eu am întrebat: „Dar ce 
sunteţi?” El a răspuns: „Sunt un amărit de păcătos”. Şi, 
bineînţeles, dacă l-am întrebat ce păcate face, nu mi-a putut 
spune vreun păcat al lui, pentru că nu făcea păcate. Ar 
putea surprinde pe cineva afirmaţia mea, că Părintele 
Serafim nu făcea păcate. Eu sunt convins de aceasta, în 
sensul că îl știu pe Părintele Serafim bine intenţionat, 
evlavios și hotărît pentru cele bune. Cînd spun că „nu făcea 
păcate”, nu mă gîndesc că n-ar fi putut avea nici o 


* Părintele Serafim de la Sîmbăta (1912-1990). Articol publicat în 
revista „Epifania”, martie-aprilie 1998, pag. 14. 

întrelăsare, ci că nu făcea nici un rău cu deplină voință și 
știință, căci asta înseamnă păcatul. Era bun, ca acel părinte 
din Pateric despre care se spune că „din multa bunătate 
nu mai știa ce este răutatea”. Așa era Părintele Serafim, 
de o bunătate și de o blîndeţe incontestabile. Nici dusmanii 
lui — dacă ar fi avut vreun dușman — nu puteau să-i găsească 
vreun cusur. Era cam neluător aminte la lumea aceasta, şi 
asta ar fi putut să-i facă pe unii să-l neglijeze şi să-l ocolească 
ori să spună că n-a avut și calităţi care să-l impună în fața 
celor care numai la așa ceva se gîndesc. Dar asta nu 
înseamnă că cele pe care le-a avut şi le-a vădit n-ar fi destule 
și îndestulătoare. 

Fiind bun și blind, evident că Părintele Serafim era şi 
binevoitor. Se bucura de succesele celor din jurul său. Mie 
îmi spunea: „Copile, eu mă bucur de succesele tale cum 
mă bucur de succesele mele”. Un om binevoitor nici nu 
poate să facă altfel. Binele altora este şi binele nostru, mai 
ales atunci cînd şi noi contribuim la binele lor. 

În sfîrșit, cine l-a cunoscut mai de aproape pe Părintele 
Serafim ştie că a fost un om vesel. Veselia Părintelui Serafim 
se manifesta în toate ale sale: în privire, în zîmbet, în rîs, în 
fața senină, în atitudini. Ridea cu poftă de fiecare dată 
cînd se ivea o situaţie, o ocazie care prilejuia rîsul. N-avea 
nici o reţinere în privința aceasta. Totul pornea dinăuntru, 
din inima sa senină și veselă. Spunea cu plăcere glume 
prin care ne înveselea pe toţi. Deși le auzeam de multe ori, 
ne bucuram totdeauna de Părintele Serafim cel vesel şi de 
glumele spuse de el. Îmi amintesc de cîteva, care bag de 
seamă că le plac la toţi. Cea mai faină este cea cu balmosșul. 
Spunea Părintele că s-a dus odată un cetăţean la stînă şi 

ciobanii tocmai făcuseră balmoș — un fel de mămăligă cu 
zăr și cu unt — şi i-au oferit și celui venit la ei. El însă zicea 
că nu-i place, că nu vrea să mănînce. Și atunci ciobanii au 
zis: „Mă, țineți-l doi și daţi-i unul”. Şi ei au făcut așa. Omul, 
cînd a văzut cît de bun e balmoșul, a zis: „Acum schim- 
baţi-vă. Țineţi-mă unu și dați-mi doi”. 

Ne mai spunea Părintele Serafim că, pe cînd era stu- 
dent la Teologie, un coleg a venit de acasă și a âdus cu el 
niște vin și a zis către un prieten al lui: „Hai la dulap, să-ți 
dau niște vin”. Dar cînd au ajuns la dulap, a zis: „Ştii ceva? 
M-am socotit să nu-ți mai dau”. Bineînţeles că pînă la urmă 
i-a dat vin. Dar e faină intervenţia aceasta: „M-am socotit 
să nu-ți mai dau”. Ne veseleam și cînd zicea sau cînd ziceam 
și noi, învățați de Părintele Serafim, o vorbă din satul lui: 
„Dacă ar fi făină, precum nu-i slănină — ce mai apă bună 
de plăcinte!”. 

Așa a fost Părintele Serafim: blind, binevoitor și vesel. 
Să-l urmăm! 


Părintele Serafim - odihnitor de oameni 

În cuvîntarea pe care am tinut-o cînd Părintele Serafim 
a trecut la cele veșnice, la înmormîntarea lui, am făcut o 
legătură între Părintele Serafim și Sfîntul Filimon din Colose, 
pe care Sfîntul Apostol Pavel îl ştia ca odihnitor de oameni, 
căci i-a scris: „Inimile sfinților, frate, s-au odihnit în tine”. 
Și mai departe: „Odihnește în Hristos inima mea”. 

Pe Sfîntul Filimon, ca odihnitor de oameni, îl știm din 
Epistola Sfîntului Apostol Pavel, dar pe Părintele Serafim, 
odihnitor de oamenii, îl știu din realitatea vieţii. Am viețuit 
împreună cu Părintele Serafim vreme de treizeci și şapte 

de ani şi aşa l-am cunoscut: „odihnitor de oameni”. N-a 
fost nimic forțat în apropierea pe care am făcut-o între 
Părintele Serafim și Sfîntul Filimon, și unul, și altul fiind 
odihnitori de oameni. 


Mărturii despre Părintele Serafim 

Despre Părintele Serafim pot da mărturie toți cei care 
l-au cunoscut mai de aproape. Unii rețin cu bucurie căldura 
sufletească cu care i-a întîmpinat, i-a primit și i-a ajutat. 
Alţii știu că Părintele Serafim a fost blind și binevoitor. Nu 
l-au uitat pe Părintele Serafim cei care au fost mîngiiaţi de 
el la vreme de necaz. Îl au la evlavie pe Părintele Serafim 
cei care i-au cunoscut veselia izvorită din credință și pe 
care o manifesta în chip statornic. Unii îl ştiu ca om al 
rugăciunii. Cineva spunea cu mirare și cu admiraţie: „De 
cîte ori intri la Părintele Serafim în chilie, totdeauna îl vezi 
cu patrafirul, totdeauna îl găseşti la rugăciune”. 

Mai mult decît alţii, despre Părintele Serafim dau 
mărturie eu însumi, care l-am cunoscut în anul 1942 şi de 
care m-am legat sufletește de la prima noastră întîlnire. 
L-am regăsit la mănăstire, în anul 1949, cînd a fost a doua 
venire a mea la Sîmbăta. L-am mai întilnit în vremea anilor 
mei de studenţie, cînd îmi petreceam, la Mănăstirea 
Brîncoveanu, zile de vacanţă. De la 1 aprilie 1953 m-am 
încadrat și eu în mănăstirea în care viețuia Părintele Serafim 
și am fost împreună vieţuitori pînă la moartea lui. În această 
vreme și mai ales la început, Părintele Serafim m-a ajutat 
în mod special, citindu-mi și dictîndu-mi cărți întregi, pe 
care eu le-am transcris în braille, ca să-mi fie accesibile — 
eu fiind nevăzător. Îmi amintesc, în această privinţă, cîteva 

repere. Înainte de tunderea mea în monahism, Părintele 
Serafim a ținut să-mi citească o mică lucrare, scrisă de 
Arseniev, intitulată Biserica Răsăriteană. Această lucrare 
mi-a făcut mare bucurie. 

Părintele mi-a atras atenţia asupra unui articol, scris 
de profesorul Teodor M. Popescu, cu titlul Sfinţii Trei 
lerarhi în slujba Bisericii. Părintele Serafim mi-a citit 
acest articol, pe care apoi mi l-a şi dictat. | 

N-am să uit niciodată bucuria pe care am avut-o cînd 
Părintele Serafim mi-a citit al doilea imn din Imnele 
dragostei de Sfîntul Simeon Noul Teolog, în versificația 
Maicii Teodosia Laţcu. Îmi stăruie și acum în suflet bucuria 
pe care am avut-o cînd Părintele Serafim mi-a citit prima 
dată Cuvîntul al 72-lea din scrierile Sfîntului Isaac Sirul. 
Mi-a mai citit Părintele Serafim şi alte multe articole din 
reviste bisericești, dintre care am ascultat cu uimire cuvîntul 
ținut de profesorul Teodor M. Popescu la o aniversare 
oarecare a scriitorului Gala Galaction. Părintele Serafim 
mi-a citit și mi-a dictat multe texte din Filocalie, din cărțile 
de slujbe, din Proloage etc. 

Toate acestea îl țin prezent pe Părintele Serafim și îl 
fac lucrător în viaţa mea şi după ce a trecut din lumea 
aceasta. Dumnezeu să-i primească ostenelile făcute pentru 
mine, pentru binele meu, pentru succesele mele, despre 
care spunea că se bucură de ele cum se bucură de 
succesele lui. 

La cele de mai sus adaug şi o constatare: constatarea 
că prietenii Părintelui Serafim erau și prietenii mei, iar 
prietenii mei erau și prietenii Părintelui Serafim. Ei ne 
priveau întotdeauna împreună. Îmi amintesc de un mod 

de adresare pe care îl avea o credincioasă, care ne trimitea 
la amîndoi aceeași scrisoare şi care scria, drept titlu, „Bunii 
noștri Părinţi Serafim și Teofil”. 


Părintele Serafim - „un om de care s-au bucurat 
oamenii” 

Am lăsat la urmă cuvîntul cel mai cuprinzător, cel mai 
important și cel mai reprezentativ în raport cu Părintele 
Serafim, anume cuvîntul că „Părintele Serafim a fost un 
om de care s-au bucurat oamenii”. Asta spune tot despre 
Părintele Serafim. Cînd spui că „Părintele Serafim a fost 
un om de care s-au bucurat oamenii”, nu mai trebuie 
adăugat nimic. Aşa-l ştiu toţi care s-au bucurat de întilnirile 
cu el, marcate de „Bine aţi venit la noi”, „Mă bucur că 
sunteți cu noi” sau de „O, bată-te norocul! Să te ocărăsc 
frumos”. Ca om al bucuriei şi ca prilejuitor de bucurie îl 
ştiu toți câţi îşi amintesc de Părintele Serafim, ca mîngiietor 
şi iertător la spovedanie. Ca „om de care s-au bucurat 
oamenii” îl au în amintire toți aceia care au venit în legătură 
cu Părintele Serafim, i-au ascultat cuvîntul și sfatul și au 
plecat din faţa lui cu sufletul îmbogăţit, că s-au întîlnit cu 
„un om de care s-au bucurat oamenii . 


Cuvînt de încheiere 

Cea mai firească întrebare în legătură cu Părintele 
Serafim, pe care și-o poate pune oricine ar dori să fie ca 
el, este întrebarea: Oare prin ce osteneală ar putea cineva 
să ajungă să fie ca Părintele Serafim? Oare prin ce osteneală 
a ajuns Părintele Serafim să fie așa cum l-am cunoscut, 
așa cum îl știm? Întrebarea aceasta am pus-o eu cîndva, 

într-un cerc adunat spontan în jurul meu la școala teologică 
din Sibiu, fiind atunci de față şi Părintele Profesor Dumitru 
Călugăr. Întrebarea mea era atunci în legătură cu un alt 
om vrednic de pomenire şi care mie mi s-a așezat la inimă, 
pentru buna lui alcătuire sufletească după Dumnezeu. Este 
vorba de Episcopul Vicar, de atunci, al Arhiepiscopiei 
Sibiului, pe nume Teodor Scorobeţ. Nu știm cum a venit 
vorba de el şi eu am zis: „Oare prin ce osteneală a ajuns 
Prea Sfinţitul Teodor la așezarea sufletească pe care o are?” 
La aceasta, Părintele Profesor Dumitru Călugăr — om vesel 
şi glumeţ — a răspuns: „Prin osteneala lui Dumnezeu, că 
așa l-a lăsat Dumnezeu”. Cred că la fel se poate spune și 
despre Părintele Serafim: a fost un om lăsat de Dumnezeu, 
spre bucuria multora. Să-l urmăm! 

EPILOG 


Cartea de față are darul de-a ne fi adus în conștiința 
noastră, de-a ne fi pus în atenţie duhovnici vii și 
adormiţi, ca pe cei vii să-i căutăm, iar pentru cei 
adormiţi să ne rugăm. | 

Toţi duhovnicii cuprinși în această carte, şi cei trecuți 
la Domnul, și cei care activează în această lume acum, 
sunt contemporanii noștri. Sunt contemporanii noştri 
pentru că unii dintre ei au trecut de curînd din lumea aceasta 
și au lăsat urme în sufletele noastre, a celor care i-am 
cunoscut, dar totodată își pun pecetea pe sufletele 
credincioșilor care le cunosc cuvîntul și care știu cîte ceva 
despre dragostea și bunătatea lor. 

Cei ce s-au mutat la Domnul și-au lăsat în această lume 
amprenta pe sufletele celor care au venit în legătură cu ei, 
iar cei ce trăiesc în această viaţă își desfăşoară activitatea 
în dorința de a modela sufletele credincioşilor, de a le face 
„mai ca Hristos”, deci asemănătoare cu Domnul Hristos. 

Sperăm ca toate afirmaţiile cîte s-au făcut în 
cuprinsul acestei cărţi să fie temei de formare 
duhovnicească pentru cititori. 

Dorim ca această carte să fie înmulţitoare de bunătate. 

Dorim ca această carte să aducă înseninare, lumină, 
bucurie, pace. 

Dorim ca această carte să fie o carte de duhovnicie. 

Dorim ca această carte să aibă darul de a lumina, de a 
curăţi, de a sfinți pe cei ce îşi doresc aceasta. 

Sperăm ca cititorii care au parcurs rîndurile acestei 
cărți să poată avea conștiința întîlnirii cu cei prezentați în 
carte şi să învețe de la ei cele ce le-au învăţat acei credincioși 
care au ajuns, cu darul lui Dumnezeu, să-i întîlnească pe 
cînd ei înmulțeau binele și bucuria. 

Dacă această carte va fi înmulţitoare de bine şi 
înmultitoare de bucurie, dacă această carte va fi înmulțitoare 
de iubire și de fericire, ea își are rostul pentru cei care și-o 
“însuşesc, după învățăturile cîte sunt cuprinse în ea. 

Duhovnicii și credincioșii de rînd, prin această carte, 
au posibilitatea să se simtă în legătură cu toţi cei prezentați 
în cartea de faţă. lar dacă cu unii nu se mai pot întâlni, 
pentru că au trecut la cele veșnice, iar cu alţii nu vor ajunge 
poate nici o dată să se întilnească fiind prea departe de ei, 
„cartea de faţă pe cei de departe îi aduce aproape, și pe cei 
trecuti la cele veșnice îi face lucrători cu darul lui Dumnezeu 
pentru toţi aceia care citind cartea de față, au folos şi din 
acest folos sufletesc aduc mărire lui Dumnezeu celui în 
Treime închinat, Tatălui şi Fiului și Sfîntului Duh, acum și 
pururea şi-n vecii vecilor. Amin. 


Arhimandritul Teofil Părăian 

